
i. 

Barndom og Skolegang. 

Soren Aabye Kierkegaard fodtes 5te Maj 1813 i 
Kjøbenhavn. Det afgjørende for hans Barndomsliv er 
Forholdet til Faderen, Michael Pedersen Kierkegaard, der 
fra fattig Hedebonde havde tjent sig op til velstaaende 
Hosekræmmer. Særtrækket i hans saavel som i Sønnens 
Væsen var den ejendommelige Forening af tungsindig 
Lidenskabelighed og skarp Kløgt, hvorom mere siden. 

Søren Kierkegaard omtaler etsteds den »indre Har- 
me«, som var i ham lige fra hans Barndom, fordi han 
længe, før han selv havde set det, »havde lært, at Løgn, 
Usselhed og Uretfærdighed behersker Verden«. Hans 
»Lærer* paa dette Punkt var utvivlsomt Faderen. 

Men dømte den gamle Kierkegaard Verden strengt, 
saa var det ikke, fordi han dømte sig selv mildt. Man 
véd, at han engang i sin tidlige Ungdom, da han som 
»Hjorddreng«, forsulten og forkommen, vogtede Faar paa 
den jydske Hede, ensom, i lidenskabeligt Raseri forban- 
dede Gud, og at denne »Synd mod den Helligaand« 
hvilede tungt paa hans Samvittighed lige til hans Dod 
som 82-aarig Olding. Fra det Øjeblik, han havde udtalt 
Forbandelsen, lykkedes i det udvortes alt ham paa det 
bedste; det, at hans Synd ikke blev straffet her paa Jor- 



den, har sikkert for en Natur som hans været et uhygge- 
ligt Vidnesbyrd om, at den ikke kunde tilgives. 

Rimeligvis har Søren Kierkegaard tidlig anet dette 
mørke Punkt i Faderens Liv; det har da bidraget til at 
kaste Skygge over hans Barndom og ligesom indviet ham 
til Tungsindets Tempeltjeneste. 

I den første af > tvende ethisk -religiøse Afhandlinger« 
giver Kierkegaard uden Tvivl en Skildring af sine egne 
religiøse Barndomsindtryk: »Der var engang en Mand. 
Han var som Barn bleven strengt opdraget i den kriste- 
lige Religion. Han havde ikke hørt meget af det, som 
ellers Børn hører, om det lille Jesusbarn, om Engle og 
deslige. Derimod havde man desto oftere fremstillet den 
Korsfæstede for ham, saa dette Billede var det eneste og 
det eneste Indtryk, han havde af Frelseren; skøndt et 
Barn, viar han allerede gammel som en Olding.« 

I Hjemmet herskede, ifølge et Øjenvidnes Skildring, 
altid en alvorlig Tone. Faderen holdt meget bestemt paa 
sin Værdighed smn Husets Herre ; alle Indvendinger be- 
træffende hans gammeldags Levevis, afbrød han med et: 
»Saaledes er det Skik i mit Hus.« I dette Hus kjendtes 
ikke Hastværk ; end ikke den fjerneste Lyd af vore Dages 
jernbaneagtige Fart naaede derind. Søren plejede at sige. 
at de i hans Hjem kjøbte det hue Brød 14 Dage før Sel- 
skabet; sikkert er det, at Klæderne til det næste Barns 
Konfirmation blev kjøbt og tilskaarne, medens det første 
Barn gik til Præsten. 

Børnene — der var ialt fire Sønner og tre Døtre — 
tik en streng Opdragelse i den gamle Stil, dog uden An- 
vendelse af tyranniske eller barbariske Midler. Søren 
Kierkegaard fortæller, at Faderen lod ham kopiere sine 
Forretningsbreve, hvad der kedede ham meget; naar han 
nu beklagede sig derover, sagde Faderen kun sagtmodig: 



»Ja, ja, saa skal jeg selv gjøre det«; og strax var Dren- 
gen villig. Dette var altsaa Maaden. 

Et Par andre Træk kan tjene til Belysning af For- 
holdet mellem Fader og Søn. Mynster var den gamle 
Kierkegaards Præst, hans Ideal og aandelige Tilflugt; 
selvfølgelig hørte Familien hver Søndag hans Prædiken. 
Faderen lovede ofte Søren en Daler, naar han vilde læse 
en af Mynsters Prædikener højt for ham, og fire Daler, 
naar han vilde nedskrive den Prædiken, han om Søn- 
dagen havde hørt i Kirken. »Jeg gjorde det rigtignok 
ikke«, tilføjer Søren Kierkegaard, hvor han i sin Dagbog 
omtaler dette Træk, »jeg erindrer endogsaa, at jeg fore- 
holdt ham det urigtige i at ville lokke mig paa den 
Maade, fordi han vidste, jeg vilde gjerne have Penge.« 

En saadan Tilrettevisning af sin Søn fandt den gamle 
sig altsaa i, naar den forekom ham begrundet. Men det 
modsatte kunde ogsaa være Tilfældet. I Dagbogen for- 
tæller Søren: 

»En Dag væltede jeg et Saltkar ved Middagsbordet. 
Lidenskabelig som han (Faderen) var og heftig, som han 
let kunde blive, begyndte han at skænde efter en saadan 
Maalestok, at han endog sagde, jeg var en forloren Søn 
og deslige. Da gjorde jeg Indsigelse og erindrede ham 
om en gammel Historie i Familien, at min Søster Niko- 
line en Dag havde tabt en meget kostbar Terrin, og Fader 
havde ikke sagt et Ord, men ladet som ingenting. Han 
svarede: »Ja, ser du, det var saa kostbart et Stykke, at 
man ikke behøvede at skænde, hun følte nok selv, at det 
var forkert; men naar det er en Ubetydelighed, saa skal 
man just skænde.« 

I høj Grad oplysende er endelig den Skildring, Soren 
Kierkegaard giver af sig selv under Navnet Johannes Cli- 
macus i et Brudstykke af en »Fortælling«, der rimeligvis 

er noget af det første, han har forfattet. Det findes 
meddelt i »Efterladte Papirer« fra 1844—45. At de 
Træk, hvormed Kierkegaard her udstyrer Johannes' Barn- 
domsliv, er hentede fra hans egne Oplevelser, har han 
selv fortalt Professor H. Brøchner. Jeg anfører følgende 
Uddrag: 

»Hans (o: Johannes Climacus) Hjem tilbød ikke 
mange Adspredelser, og da han saa godt som aldrig kom 
ud, blev han tidlig vant til at sysselsætte sig med sig 
selv og med sine egne Tanker. Hans Fader var en meget 
streng Mand, tilsyneladende tør og prosaisk, medens han 
under denne Yadmelsfrakke skjulte en glødende Fantasi, 
som end ikke hans høje Alderdom formaaede at sløve. 
Naar Johannes stundom bad om Tilladelse til at gaa ud, 
da fik han oftest et Afslag; hvorimod Faderen en enkelt 
Gang til Vederlag foreslog ham ved hans Haand at spad- 
sere op og ned ad Gulvet. Dette var ved første Øjekast 
en fattig Erstatning, og dog gik det med den ligesom med 
den Vadmelsfrakke, der skjulte noget ganske andet i sig. 
Forslaget blev antaget, og det blev ganske overladt Jo- 
hannes at bestemme, hvor de skulde gaa hen. De gik 
da ud ad Porten, til et nærliggende Lystslot, eller ud til 
Strandkanten eller om i Gaderne, alt eftersom Johannes 
vilde det; thi Faderen formaaede alt. Medens de da gik 
op og ned ad Gulvet, fortalte Faderen alt, hvad de saa; 
de hilste paa de forbigaaende ; Vognene larmede dem 
forbi og overdøvede Faderens Stemme ; Kagekonens Frug- 
ter var mere indbydende end nogensinde. Han fortalte 
alt saa nøjagtigt, saa levende, saa præsentisk indtil den 
ubetydeligste Detail, der var Johannes bekjendt, saa ud- 
førligt og anskueligt, hvad der var ham ubekjendt, at 
han, efter en halv Time at have spadseret med Faderen, 
var saa overvældet og træt, som om han en hel Dag 



havde været ude. Faderens Trolddomskunst lærte Johan- 
nes ham snart af. Hvad der før foregik episk, det skete 
nu dramatisk; de samtalede paa Turen. Gik de ad 
hekjendte Veje, da passede de gjensidig paa hinanden, at 
intet hlev overset; var Vejen Johannes fremmed, da kom- 
hinerede han, medens Faderens almægtige Fantasi var i 
Stand til at danne alt, at bruge ethvert barnagtigt Ønske 
som en Ingrediens i det Drama, der foregik. For Jo- 
hannes var det, som blev Verden til under Samtalen, 
som var Faderen Vorherre og han selv hans Yndling, der 
fik Lov at blande sine taabelige Indfald deri lige saa 
lystigt, som han vilde; thi han blev aldrig afvist, Fa- 
deren aldrig forstyrret, det kom alt med og altid til 
Johannes' Tilfredshed. « 

Til andre Tider kunde den gamle Kierkegaard be- 
tragte Drengen med et Udtryk af det dybeste Tungsind 
og sige til ham: »Stakkels Barn! du gaar i en stille 
Fortvivlelse. « 

Som Barn var Søren Kierkegaard af et meget zart 
Helbred. Han var yngste Søn, født i begge Forældres 
sene Alder. Det førnævnte Øjenvidne skildrer ham som 
en spinkel Dreng, der for det meste løb om i en 
rødkaalsfarvet Frakke og af sin Fader benævnedes »Gaf- 
felen« paa Grund af sin tidlig udviklede Tilbøjelighed for 
satiriske Bemærkninger. 

Kun otte Aar gammel kom han i Borgerdyd skolen, 
som styredes af den dygtige, men despotiske Pædagog og 
Filolog, Professor Nielsen. Til Kammeraterne kom han 
aldrig i noget nærmere Forhold ; de kjendte i Virkelig- 
heden intet til ham, anede end ikke hans Begavelse. Der 
er ingen, en tungsindig og ømfindtlig Natur i Drenge- 
aarene mere afgjort lukker sig overfor end netop Drenge 
i samme Alder. Han aner paa Forhaand med sikkert 

Instinkt deres Mangel paa Forstaaelse, deres Grinelyst 
og deres Ubarmhjertighed. Uden Tvivl har Kierkegaard 
i sin Skoletid grundig indøvet det Forstillelsessystem, 
som han senere gjør sig saa meget til af. 

Heller ikke Lærerne synes at have havt nogen særlig 
Indflydelse paa ham; mest maaske Rektor selv, af hvem 
han lærte at skrive en udmærket latinsk Stil. I det 
Vidnesbyrd, Prof. Nielsen ved Kierkegaards Afgang fra 
Skolen indsendte til Universitetets Rektor, hedder det 
om Søren, at han er »et godt Hovede«, »godmodig«, 
men utilbøjelig til »at indlade sig videre i nogen Ting 
og omfatte den med større Interesse, end at han i Tide 
kan trække sig tilbage«. Denne Ustadighed eller »Let- 
sindighed«, som Prof. Nielsen kalder den, omtaler Kierke- 
gaard selv som en af sine Skødesynder. Eftersom ingen 
dansk Forfatter har udfoldet en saa fortættet Virksomhed 
som Kierkegaard og under denne Virksomhed i en Grad, 
som er uden Exempel, fastholdt Tankernes Sammenhæng, 
saa lyder Udtrykket »Ustadighed« lidt besynderligt. Men 
tungsindige og lidenskabelige Naturer have undertiden 
Tilbøjelighed til pludselig at slaa over fra den ene Sinds- 
tilstand til den modsatte eller slippe den ene Interesse 
for med Voldsomhed at kaste sig over en ganske anden. 

1830 blev Søren Kierkegaard Student og valgte, efter 
Faderens Ønske, vel ogsaa fordi det laa hans egen Natur 
nærmest, det theologiske Studium som Fag. Inden jeg 
gaar over til Skildringen af hans Studenteraar, vil jeg 
forsøge at give Læseren et Billede af det ejendommelige 
Naturel, hvis Udvikling skal beskæftige os. 



n. 

Den unge Mand. 



•Som et Blik paa Kierkegaards Portræt viser, havde 
han et aflangt Ansigt med lidt indfaldne Kinder, en stor, 
hvælvet Pande, store, alvorlige Øjne og et ejendommeligt, 
sygt-vemodigt Træk om Munden. Føjer man hertil en 
middelhøj, duknakket Skikkelse paa meget tynde Ben, 
er det ydre Billede af Manden nogenlunde færdigt. 

Men — det indre? 

I Samværet med andre Mennesker gjorde den unge 
Søren Kirkegaard nærmest et livligt Indtryk. Han var 
fuld af Aand og Vid og havde en mærkelig Evne til 
strax at finde den rette Sangbund hos hver enkelt Per- 
son, han kom i Berøring med. At han besad en for sin 
Alder ganske paafaldende psychologisk Iagttagelsessans, 
var det umuligt at nægte. Et og andet kunde tyde paa, 
at han undertiden plagedes af tungsindige Griller; men 
sligt ytrede sig dog kun rent forbigaaende ; i næste Øje- 
blik var han atter den gladeste blandt de glade. Naa, 
han var jo ikke synderlig stærk af Helbred, det saa man 
med et halvt Øje — , hvad Under, om han nu og da 
henfaldt i alvorlige Tanker! Saadanne syntes ellers ikke 
at trykke ham. Skulde man indvende noget mod den 
unge, elskværdige Mand med de smukke, straalende Øjne, 

maatte det vel nærmest Tære det, at han tog sig Livet 
noget let. Hans Jævnaldrende forsikrede, at han kun 
yderst sjeldent besøgte Universitetets Forelæsninger og 
Øvelser, og med Forberedelserne til den theologiske 
Attestats gik det nok kun smaat. Ganske vist læste han 
en hel Del, mistænktes endog for at give sig af med 
Skriverier i »den flyvende Post«, dette smidige Organ 
for moderne Aandrighed; men saadan rigtig »Alvor« var 
der vist alligevel ikke i ham. Desuden ymtedes der om, 
at han brugte mange Penge. Han kom til Stadighed 
paa Konditorierne og Kaffehusene, kjøbte mange og 
kostbare Bøger, ja indlod sig endog paa saadanne Extra- 
vagancer, som at leje en Vogn og kjøre ud ganske alene 
paa dagelange Ture. Det maatte jo bringe ham i Gæld 
op over Ørerne. En Forretningsven af den gamle Kierke- 
gaard kunde ved sit Æresord bevidne, at han paa dennes 
Arbejdsbord — ganske tilfældig — havde set en Kvit- 
tering paa over 1200 Rigsdaler, underskrevet med den 
unge Kierkegaards Navn, — et Afdrag paa hans Arv. 
Naturligvis brugt til at klare Gæld med! En Gang var 
der endog Tale om, at han maatte bort fra Hjemmet, 
for at blive til noget. Man kan tilgive en rig Mands 
Søn meget af den Slags, det forstaar sig; men rigtigt 
er det dog ikke af et ungt Menneske at bære sig 
saadan ad! 

Saaledes omtrent var det dannede Kjøbenhavns Op- 
fattelse af den unge begavede Hosekræmmersøn — Byen 
var jo dengang endnu ikke bleven »Storstad«; nu vilde 
det have været en anden Sag, Gudbevares! 

Stemte denne Opfattelse med Virkeligheden? Ikke 
synderlig, skøndt de anførte Kjendsgerninger var paa- 
lidelige nok. 

Med den psychologiske Iagttagelssans og med Vittig- 

heden havde det sin Rigtighed, maaske — i alt Fald 
overfladisk set — ogsaa med Ustadigheden. Men det 
livlige Væsen var kun en gjennemført Maske, som dæk- 
kede over et dybt, nedarvet, lidenskabeligt Tungsind. 
Naar Kierkegaard havde været alier vittigst i Selskabet, 
havde revet alle med i Latterens og Lystighedens Storm- 
flod, havde vist sig »omdanset af Glædens Genier«, saa 
gik han hjem paa sit ensomme Værelse og — græd sig 
træt. De, der kendte ham nærmere, kunde maaske 
nævne andre Sider i hans Natur: en dyb Indesluttethed, 
en til Afsindighed grænsende Blufærdighed, en høj Grad 
af Ømfindtlighed overfor Kritik, megen Selvfølelse og 
en vis fanatisk Stædighed med Hensyn til Anskuelser 
og Meninger. 

Men vi, som gjennem Dagbøgerne og Skrifterne 
kjender Kierkegaards indre Liv bedre, end nogen Da- 
levende kunde gjøre det, vi maa trænge ind til det 
egentlige Midtpunkt i denne mærkelig sammensatte 
Personlighed. 

Det meste iøjnefaldende Særkjende for Kierkegaards 
Begavelse er hans, næsten overmenneskeligt udviklede 
Reflexion. Endog de ubetydeligste Enkeltheder i hans daglige 
Liv var gjennemvirkede af Reflexion; han gjorde alt »med 
Bevidsthed«, en Maade at leve paa, som han selv et- 
steds sammenligner med det at have et kunstigt Ben 
og ikke at kunne gjøre et Skridt uden det. Den uop- 
hørlige Selvbeskæftigelse og Selvransagelse kunde til 
Tider blive en fortærende Brand, der sved hans Sjæl øde 
som en Ørk og fyldte ham med forbitret Lede ved sig 
selv. »Hvor det dog er rødsomt, naar al Historie for- 
svinder for en sygelig Grublen over sin egen jammer- 
lige Historie«, sukker han i en af de første Dagbøger 
fra Ungdomsaarene. 

Men Overmaalet af Reflexion er kun den ene Side 
af Kierkegaards Væsen, og tilmed ikke den mest 
af gj ørende. Vi maa dybere ned. Havde han ikke 
været andet end en abnormt udviklet, gjennemreflekteret 
Forstandsbegavelse, saa vilde de karrikaturagtige Bag- 
vaskelser, man fra visse Sider har væltet ud over ham *), 
være i alt Fald tildels beføjede; men saa vilde hans hele 
Forfatterskab rigtignok til Gjengæld være en uløselig 
Gaade. Thi med Forstanden alene løfter man ingen 
Bjerge. 

Dybest nede i Personligheden, og afgjørende for 
dens Struktur og Historie, ligger hos Kierkegaard Liden- 
skabeligheden. Inderst i ham er alt, eller forvandler alt 
sig til Lidenskab. Hans Tro, hans Medfølelse, hans 
Kjærlighed, hans Retfærdighedssans, hans Sandhedstrang, 
— det er altsammen brændende, sydende Lava, som ud- 
slynges fra en vulkansk Naturs evig kogende Krater. 
Reflexionen er, naar alt kommer til alt, en skuffende 
Maske eller noget endnu farligere: en ubegribelig snild 
Prokurator, der fører et vidunderlig veltalende Forsvar 
i Lidenskabens Favør. Farligt! Thi alt ser saa vel be- 
tænkt, saa køligt afvejet, saa upartisk gjennemprøvet ud, 
er det paa en Maade ogsaa, men Forudsætningen, den 
stedse varende og stedse virkende Forudsætning er Kra- 
teret i Temperamentets Grund. 

Denne Lidenskabelighed er ikke den pludselige 
Opblussen, som kaldes Heftighed, den, der flammer brat 
op og slukkes brat igjen; den er Tungsindets Liden- 
skabelighed, den indadvendte, »indædte«, fortættede Spæn- 
ding, som aldrig udløses. Det er denne Spænding, der 
er Grundstemningen i Kierkegaards Liv — Spændingen 



*) Se f. Ex. Erik Bøgh : „Sankt Søren og Sankt Sørens-dyrkelsen". 

mellem Reflexion og Lidenskab, hvor Lidenskaben stadig 
underlægger sig Reflexionen og tvinger den til at gaa 
sit Ærende. Herfra stammer Selvmodsigelserne i Søren 
Kierkegaards Natur. Med al sin uhyre Reflexionsevne 
ser han ikke disse Selvmodsigelser, — fordi han ikke 
vil se dem. Herfra ogsaa den store Grundmodsigelse i 
i hans Forfatterskab; at han begynder med at forkynde 
Inderligheden og Subjektiviteten som Sandheden og 
ender med, i rasende Lidenskab, at fordre den mest 
slaviske Underkastelse under »det nve Testamente« s 
objektive Former. Naar han omsider gjor selve *Para- 
doxet« o: Selvmodsigelsen, til Sandhedens naturlige 
Fremtrædelsesform, føler vel enhver, at der »er gaaet 
Lidenskab« i Reflexionen: men det opmærksomme Øje 
ser, at saaledes var det fra Forfatterskabets første Be- 
gyndelse. Det frygtelige Uvejr i »Øjeblikket«, Storm- 
løbet mod den bestaaende Kirke er ikke et Udbrud af 
Galskab, men den konsekvente Afsløring af Grundmotivet 
i Kierkegaards Væsen. 

Kierkegaard er lige saa fuldt som Grundtvig en ud- 
præget nordisk Natur. Tungsindets Lidenskabeliglied, 
det Tungsind, der aldrig stivner i kold Rugen, men be- 
standig holdes mørkt glødende ved Lidenskabens Ild, 
er ejendommeligt for den nordiske Folkerace. Vi møder 
det i hver anden af de gamle Sagaskikkelser. Og de 
Grundtanker, Kierkegaard udvikler, staar i Virkeligheden 
i nær Overensstemmelse med den nordiske Stammes store 
Mythedrømme i Edda-Kvadene, skøndt det paa ingen 
Alaade var ham selv bevidst. 

Havde Kierkegaards Tungsind kun sin Aarsag i et 
medfødt Temperament? Maaske forøgedes det natur- 
givne ved noget erhvervet. Jeg tænker her paa det 
gaadefulde, som Kierkegaard med Hentydning paa 

Paulus kalder sin »Pæl i Kjødet«, — et Onde, som 
fik en betydelig Indflydelse paa hans Liv*) og som ofte 
gjør ham modbydelig ved hans eget Legeme, ja, faar ham 
til at haane det i de lidenskabeligste Udtryk (»Legemets 
gjennemsvedte, lumre Grødomslag« — Dagbog 1844 — 46 
S. 208; benyttet digterisk i > Afsluttende uvidensk. 
Efterskr.«). 

Hvori har denne Skavank bestaaet? Med Bestemt- 
hed lader det sig neppe sige. Sammenholder man de 
Steder i Dagbøgerne, hvor han omtaler sit Onde, faar 
man Indtrykket af et ejendommelig forviklet Tilfælde. 
Det kaldes »en Grundskade«, han har havt »fra Fødselen 
eller fra min tidligste Tid«. En Niece af Søren Kierke- 
gaard — det førnævnte Øjenvidne — fortæller, at 
han engang som Dreng under et Besøg hos Familien 
Agerskov paa Buddinge Mark faldt ned af et Træ og 
fik et saadant Stød i Ryggen, at han tillagde det Be- 
tydning for hele sit senere Befindende. Og adskillige 
Udtalelser fra den Tid, da han omgikkes med Tanken 
om at blive Præst, viser, at han har tænkt sig Mulig- 
heden af at faa sit Onde hævet ved Lægens Hjælp**). 
At den Sygdom, hvoraf han døde, har staaet i Sammen- 
hæng med Ondet, synes utvivlsomt og bekræftes ved 



*) „Giv mig et Legeme, eller, havde 1 givet mig det, da jeg var 
20 Aar; jeg var ikke blevet saaledes." 

Dagbog 1850. S. 185. 
**) Mærkeligt er især det exalterede Sted i Dagb. 1848 S. 52. 
hvor han har besluttet sig til at tale med Lægen: „Mit hele 
Væsen er forandret. Min Skjulthed og Indesluttethed er 
brudt — , jeg maa tale. Store Gud! giv Kaade!*' o. s. v. — 
og kort derefter Opgivelsen: „Nej, nej, min Indesluttethed 
lader sig dog ikke hæve, i det mindste ikke nu . . . Det trø- 
ster mig dog, at jeg har talt med min Læge" o. s. v. 

Meddelelser fra Samtidige*), ligesom en Bemærkning 
af Professor Sibbern tyder paa, at dette hemmeligheds- 
fulde Onde var medvirkende til, at Kierkegaard hævede 
sin Forlovelse. (»Om Kierkegaards Forlovelse kunde jeg 
fortælle, hvad maaske kun meget faa vide, foruden mig. 
Men det for mig betydningsfuldeste tor jeg ikke betro 
Papiret«. E. P. 1833-43 LUE**). 

Men paa mangfoldige Steder i Dagbøgerne bestem- 
mer Kierkegaard selv sit Onde som rent sjæleligt eller 
nævner det ligefrem som Tungsind. Endnu paa Døds- 
lejet beklagede han sig over, at Lægerne vilde kurere 
en sjælelig Lidelse med Medikamenter. Her stilles man 
altsaa overfor en tilsyneladende ganske modsat Fortolk- 
ning. 

Endelig linder man enkelte Steder Hentydninger til 
en i hans tidlige Ungdom begaaet j^sitiv Synd. Saa- 
ledes siger han (E. P. 1848 S. 61), at hans Tungsind 
i Ungdomstiden styrtede ham »i Synd og Udsvævelse, 
og dog menneskelig talt næsten mere afsindig end skyl- 
dig« — en Synd, for hvilken han bestandig maa bøde, 
og som hindrer ham i at blive Præst, da han saa inaatte 
»fortie* noget, som, hvis det blev opdaget, kunde »styrte c 
ham øjeblikkelig. (E. P. 1847 S. 8***). Staar denne 
Synd i Forbindelse med »Pælen i Kjødet«? I E. P. 
1850 S. 297, hvor Kierkegaard mevner »Pælen«, tilføjer 



*) Se „Nogle Barndomserindring-er om S. Kierkegaard"', meddelt 
i „Efterl. Papirer* 1845—46 S. 878. Smlgn. desuden E. P. 
1851 S. 114 og S. 286. 
**) Smlgn. E. P. 1845-46 8. 43:>. 
***) Smlgn. Skizzen „En Mulighed**: ..Stadier paa Livets Vej". 
E. P. 1848 S. 86 skriver Kierkegaard: „En Fortjeneste har 
jeg, — jeg har intet Menneske sat ind i Livet 44 . 

han, at der »har knyttet sig Bevidsthed om Skyld og 
Synd« til den. 

Altsaa: noget afgjørende kan der ikke meddeles om 
dette saare vigtige Punkt. Hospitalsprotokollen fra 
Kierkegaards Dødsleje giver ingen Oplysning. Dog fejler 
man neppe ved at sætte det gaadefulde Onde i et eller 
andet Forhold til Kjønslivet. 



in. 

Ungdomsstudier. Faderens Død. Literær Debut. 
»Af en endnu levendes Papirer, udgivet mod hans 

Villie«. 



•Som Student kastede Kierkegaard sig over æstetiske 
og filosofiske Studier. I. L. Hejberg var hans, som saa 
mangen anden opvakt Ynglings Ideal. Det theologiske 
Examensstudium fik Lov at skøtte sig selv. Enkelte 
Overgange, naar Faderen havde talt ham alvorligt til 
derom, tog han sig sammen og læste regelmæssigt; men 
det varede aldrig længe. Det var hans Faders stadige 
Sorg. »Du bliver aldrig til noget, saalænge du har 
Penge«, plejede han at sige til Sønnen. 

Forskjellige Emner til selvstændige Afhandlinger ses 
at have beskæftiget ham; og i Dagbøgerne, som han 
begyndte at føre regelmæssigt fra sit 20de Aar, ned- 
skriver han Udkast og Ideer. Snart samler han Stof 
til en Afhandling om Faust-typen, snart er det den 
evige Jøde eller Narren i Middelalderen, han vil behandle 
— lutter Emner, der ligger midt imellem Poesi og 
Filosofi, og som tillige alle have en skjult eller aabenlys 
Sammenhæng med hans egen Personlighed. 

Ved Siden af disse forberedende Øvelser til et For- 
fatterskab driver han de mest forskjelligartede Studier, 
som det synes uden synderlig Plan eller blot Orden. 
Han gransker Hamann og Hegel, gjør botaniske Udflugter, 

2 

læser nordiske Sagaer, serbiske Folkeviser, irske Feæven- 
tyr, gjør kunst- og arkitekturhistoriske Studier foruden 
mangfoldige andre i historisk, filosofisk og skønliterær 
Retning. Intet Under, at han følte sig tilmode, som 
om han — ikke havde »drukket af Visdommens Bæger«, 
men var »faldet ned deri«. »Mine Interesser staa ikke 
alle subordinerede én, men alle staa coordinerede«, skriver 
han — med sin besynderlige Lyst til at bruge fremmede 
Ord — i et Brev til Zoologen P. V. Lund, der havde 
vakt hans Begejstring for Naturvidenskaberne, en Be- 
gejstring, som — desværre! — var meget kortvarig. 
Fra sit Dødsleje (i Marts 1838) sendte Poul Møller ham 
gjennem Sibbern den Hilsen, at han maatte vogte sig for 
at anlægge for stor en Studieplan — mon ikke den ge- 
niale Digter har tænkt paa sin Licentiat i »Studentens 
ÆventyT«? Og tilvisse! skulde Kierkegaard nogen- 
sinde komme videre paa den akademiske Bangstige, saa 
var det paa Tide, at han tog sig sammen. Han følte 
selv det dybe Savn af »et arkimedisk Punkt« — dette 
Udtryk vender idelig tilbage i hans Optegnelser fra 
denne Tid — noget, hvorom han kunde samle hele 
sin Kraft. 

Yed Faderens Død 9de August 1838 fik han det 
afgjørende Stød. 

For det første har han rimeligvis først ved denne 
Lejlighed faaet fuld Klarhed over det mørke Punkt i 
Faderens Liv — denne Opdagelse, som han selv kalder 
»den store Jordrystelse, den frygtelige Omvæltning, der 
pludselig paanødte mig en ny, ufejlbarlig Fortolkningslov 
af samtlige Fænomener*)«. 

*) Det anførte findes lige under et Citat af Skakespeare med 
Overskrift „25 Aar gl. tt og begynder „Da var det, at den 
store Jordrystelse indtraf o. s. v.". Ved Faderens Død var 

Og for det andet har Angeren over den nu uoprette- 
lige Sorg, han ved sin Ustadighed havde tilføjet Faderen, 
drevet ham til at love sig selv, at nu skulde det være 
Alvor med Examen. 

Saa lykkedes det ham da endelig 3die Juli 1840 at 
ahsolvere den theologiske Emhedsexamen med første 
Karakter. Men allerede forinden havde han debuteret 
som Forfatter med et æstetisk Essay over H. C. Andersen 
som Romanforfatter. Denne Bog, som bærer den løjer- 
lige Titel: „Af en endnu Levendes Papirer, udgivet mod 
hans Villie af S. Kierkegaard", var forfattet inden Fade- 
rens Død, allerede delvis trykt, da denne Begivenhed 
indtraf og udkom Tre-ugers Dagen efter Begravelsen. 
Den tilhører altsaa helt og holdent Kierkegaards »æste- 
tiske« Livsafsnit og er, ved Siden af et Par Artikler i 
»Flyvende Post«, det eneste direkte literære Vidnesbyrd 
om, at Kierkegaard kjendte Æstetikerens Existensform af 
egen Erfaring. 

Jeg kan ikke være enig med Kierkegaards tidligere 
Biografer i, at man ikke i denne Bog linder Varsler om 
den senere Søren Kierkegaard. 

For det første er det nok værd at lægge Mærke til, 
at den unge Forfatter viser en Forstaaelse af Blichers 
Betydning som Prosakunstens Grundlægger i Danmark, 
der er langt over, hvad hans Samtid med Hejberg i 
Spidsen nogensinde naaede til. 

Men desuden møder man her fuldt udviklet den 
suveræne Foragt for »Massen«, der er et saa fremtrædende 



Kierkegaard 25*^ Aar. I Dagbøgerne fra 1833—43 findes 
S. 424 følgende Udtalelse: „Men min Faders Død var da 
ogsaa en frygtelig rystende Begivenhed for mig, hvorledes har 
jeg aldrig talt til noget Menneske om". 

2* 

Træk i Kierkegaards Forfatterskab og saa nøjagtigt svarer 
til hans Hævden af »den Enkelte«. Naar han taler om 
»den politiske Flok af selskabelige Grinder, der trykkes 
og stødes for vexelvis at komme til at opsnøfle en 
Monolog« eller om »vor Tids Generalforsamlinger, disse 
det politiske Livs Omnibusser, disse brasilianske Myre- 
tuer, hvilke, efter en Naturforskers Beretning, ved en 
Samling af flere Millioner frembyde en frappant Lighed 
med Fortidens Mindesmærker over en Mand, — en 
Kæmpehøj«, — naar han taler saaledes, træder Billedet 
af den stolte Ensomme med den lidenskabelige Foragt 
for Begrebet »Mængde« allerede tydelig frem for Øjet, 
og man tror at læse Uddrag af »En litterær Anmældelse«. 
Paa lignende Maade er Ironien over »den uendelige 
Række af Haandlangere, der fra Hegel kaste filosofiske 
Mursten fra Haand til Haand«, et Varsko om den frygte- 
lige Kanonade i »Afsluttende, uvidenskabelig Efterskrift«. 

Det, der gjøres gældende mod H. C. Andersen som 
Romanforfatter, er, at „han mangler Livsanskuelse". I 
denne Indvending ligger indirekte Kierkegaards Fordring 
til »den væsentlige Forfatter«, et betydningsfuldt Varsel 
om det, der senere skulde blive hans egen Opgave som 
Forfatter: Livsanskuelsernes Gjennemklaring.« 

Endelig har man i selve Undersøgelsens Form et 
Forvarsel om Kierkegaards Methode. Gjennem en Række, 
forresten temmelig skruede Begrebsbestemmelser^ Andersen 
opfatter ved sin Modsætning«, »Andersen opfatter ved 
et Andet«, »Andersens Tilfældigheder«, »Andersens Over- 
tro som Surrogat for Poesi« o. s. v.) frem-experimenterer 
han psychologisk den arme Andersen som den abstrakte 
Type paa en »uvæsenlig Forfatter«, ganske paa lignende 
Maade som han i senere Værker fremmaner sine psycho- 
logiske Skyggebilleder. Han bringer ham »paa Kategori«. 

Hvis Andersen har forstaaet Bogen, maa det have været 
med en vis Gysen, han saaledes saa sig omdannet til en 
Abstraktion. 

løvrig bemærker man flere Steder i Bogen, at Kierke- 
gaard havde en rigtigere Forstaaelse af Andersens Evner, 
end de fleste kloge Høns dengang, om han end umulig kunde 
vide, hvilken Genialitet Æventyrenes senere Digter gjemte 
paa. Andersen taler ogsaa med megen Velvillie og uden 
Spor af Bitterhed om Kierkegaards Bog, hvor han næv- 
ner den i »Mit Livs Æventyr«. 



IV. 

Forlovelsen. Magisterdisputats: »Begrebet Ironi 
med stadigt Hensyn paa Sokrates«. 



rjorten Dage efter Examen foretog Kierkegaard en 
Eejse til Jylland for at besøge sin Faders Fødeby, Sæ- 
ding. Men Rejsen synes ogsaa at have havt et andet 
Formaal. I Dagbogen, som han førte undervejs, siger 
han, at han rejser »for at glemme«. Hvad var det, han 
vilde glemme? Utvivlsomt den Forelskelse, der allerede 
i nogen Tid havde kastet ham frem og tilbage mellem 
Angst og Haab, Tvivl og Tro. Det var ikke Angsten 
for, at hans Kjærlighed skulde forblive ugjengældt, ikke 
Tvivlen om, at den Elskede vilde sige ja, der pinte ham. 
I Dagbogen fra Eejsen omtaler han »den hemmelige 
Angst«, der undertiden griber ham, Angsten for > ogsaa 
i sin Kjærlighed at have forvexlet et Ideal med en Vir- 
kelighed«. Hermed mener han ikke den unge Pige, men 
sin egen Følelse for hende. Var denne Følelse en Vir- 
kelighed, hvorpaa der kunde bygges et virkeligt Forhold ; 
eller var den ikke snarere en Ytring af selve den rene 
Længsel efter Idealet? Denne Angst var det vel, der 
fremkaldte Ønsket om at glemme. 

Eller var det tillige hin gaadefulde »Pæl i Kjødet«? 
Maaske! — 

Efter at have prædiket i Sæding Kirke 2den August, 
vendte Kierkegaard hjem til Kjøbenhavn. Formodentlig 
har han været tilbage allerede 9de August, da han altid 
tilbragte denne Dag, Faderens Dødsdag, i Kjøbenhavn. 
I saa Fald var det netop en Maaned efter Hjemkomsten, 
at hans Forlovelse deklareredes: 10de September 1840*). 

Det Aar, der fulgte, var meget betydningsfuldt for 
Kierkegaards personlige Udvikling, og meget oplysende 
vilde det være, om man kunde faa paalidelig Beretning 
om, hvad der i denne Tid foregik i hans Sjæl. Des- 
værre har han tilintetgjort næsten alle herhen hørende 
Optegnelser. Man maa altsaa nøjes med at gætte sig 
frem fra Følgerne. 

Umuligt er det ikke, at Kierkegaard, ligesom Quidam 
i »Stadierne«, har indbildt sig, at han kunde skjule sit 
Tungsind for den Elskede, som han hidtil havde formaaet 
at skjule det for alle andre, — indbildt sig, at han kunde 
leve Livet paa dette gjennemførte Bedrag. Jeg anser 
imidlertid denne Hypothese for usandsynlig. Den stem- 
mer ikke med den strenge Idealitet, som ellers præger 
hans Handlinger, og som paa det nærværende Tidspunkt 
af hans Liv var fuldt udviklet. 

Langt sandsynligere er det, at han, da han omsider 
tog sit Parti og forlovede sig, af Hjertet har hadbet paa, 
gjennem Forholdet til den unge Pige, som han elskede 
og vedblev at elske med en Ridders Ømhed og Troskab, 
at overvinde den Indesluttethed, som Intet hidtil havde 
kunnet bryde. Han har haabet, at Kjærligheden skulde 
lære ham den vanskelige Kunst at glemme sig selv**), 



*) Som sin „egenlige Forlovelsesdag' 1 regnede han 8de September. 

**) „Hvo der dog kunde glemme sig selv, — og dog er der kun 

et Middel dertil, og det er at elske". E. P. 1833-43 S. 348. 

berige hans Liv med konkret Indhold, skænke ham den 
altid og bittert savnede »Umiddelbarhed«. Til dette 
Haab har han klynget sig med sin Sjæls hele brændende 
Lidenskabelighed. 

Men ligesaa sikkert har Tvivlen fra Forholdets aller 
første Begyndelse gnavet paa det, Reflexionen pillet det 
fra hinanden hver Time paa Dagen. I en Optegnelse 
kun toMaaneder efter Forlovelsesdagen hedder det: »Jeg 
har Mod til at tvivle, jeg tror om Alt; jeg har Mod til 
at kæitipe, jeg tror med Alt; men jeg har ikke Mod til 
at erkjende Noget, ikke Mod til at besidde, til at eje 
Noget. De fleste klager over, at Verden er saa prosaisk, 
at det ikke gaar til i Livet som i Eomaner, hvor de 
Elskende er saa heldige; jeg klager over, at det ikke er 
i Livet som i Eomaner, hvor man har haardhjertede 
Fædre at stride med, Jomfrubure at sprænge, Klostrets 
Mure at storme imod. Jeg har kun de blege, blodløse, 
sejglivede, natlige Skikkelser at stride med, som jeg selv 
giver Liv og Tilvær. 

Og den unge Pige, han havde valgt, formaaede ikke 
at bryde hans Indesluttethed. Hvor skulde ogsaa hun, 
der var ung, livsglad og uforsagt, kunne vinde nogen 
klar Forstaaelse af de Tungsindets mangedobbelt reflek- 
terede Dæmoner, der huserede i hendes kloge Elskers 
ulykkelige Hoved og Hjerte, endsige besidde denAandens 
Myndighed, der var i Stand til at besværge dem! 

Hertil kom al Latterligheden og Taabeligheden, 
hvormed Skik og Brug herhjemme har omspundet For- 
lovelsestilstanden, og som dengang var endnu taabeligere 
end nuomstunder, da den ofte er taabelig nok. Paa et 
fint, ja abnormt modtageligt Gemyt som Kierkegaards 
maatte alt dette gjore et pinligt Indtryk, for hvilket han 
kun havde en tarvelig Erstatning i det Stof, det bød 

hans Ironi. Naar man læser den Strøm af veltalende 
Indignation, hvormed han senere gjennemhegler Spids- 
borgerlighedens væmmelige Snagen i ethvert Kjærligheds- 
forhold, er det, som saa man lyslevende den unge, tung- 
sindige, sokratisk udviklede Eneboer med det ironiske 
Træk om Munden — midt i Thevandspassiaren. 

Imidlertid stred han med sig selv, saa godt han 
kunde. Han mødte pligtskyldigst med sin Forlovede til 
Parade, deltog endvidere i Øvelserne paa Pastoralsemi- 
nariet -— det gjaldt jo at faa et Levebrød at gifte sig 
paa — og arbejdede endelig med Iver paa sin Magister- 
disputats. 

Til Emne for denne havde han nogle Aar i Forvejen 
tænkt at vælge »Satiren hos de Gamle«; hans endelige 
Valg traf et beslægtet, men hans Natur og Begavelse 
nærmere liggende, nemlig: »Begrebet Ironi med stadigt 
Hensyn paa Sokrates*. 

Tidlig havde Græciteten tiltrukket ham som Histo- 
riens æstetiske Periode , Umiddelbarhedens forjættede 
Land, det store Dannelsens Forbillede. Og midt i denne 
straalende Tid, dér ragede nu hin ensomme, gaadefulde 
Skikkelse op, hvis frygtelige Ironi ætsede den græske 
Umiddelbarhed bort for bestandig. 

Der var tydelige personlige Berøringspunkter, mellem 
Kierkegaard og hans Helt: Ensomheden, det aands- 
aristokratiske Præg, Foragten for at drive Politik, Mod- 
sætningen mellem den aandelige og legemlige Beskaffenhed 
o. s. v. Og, paa den anden Side: det sokratiske var 
kun et Moment i Kierkegaards Personlighed. Gjennem 
det religiøse Forhold, som ved Faderens Død var blevet 
hans Livs »arkimediske Punkt«, var han naa't ud over 
Ironien, var altsaa nu i Stand til at behandle den over- 
legent, som Gjennemgangsform. Og som H. C. Andersen 

i den første overmodige Bog blev Typen paa »den 
uvæsenlige Forfatter«, saaledes bliver nu Sokrates Typen 
paa den antike Ironiker. 

Men det, der fornemlig drager Kierkegaard til So- 
krates, er, at han i ham finder den Enhed i Livsanskuelse 
og Livsførelse, som han forgjæves spejdede efter i sin 
»medierende« og politiserende Samtid. Sokrates er en 
Personlighed. Det centrale i denne Personlighed finder 
han i Ironien, hvorved han forstaar den negative Liden- 
skab, som bruger Reflexionen til at fortære alt umiddel- 
bart Indhold uden at sætte noget i Stedet. Efter en 
æstetisk Periode som den græske følger med Nødvendighed 
Ironien, der opløser den. »Og Ironien er i Sokrates en 
i Sandhed verdenshistorisk Lidenskab*)«. 

Ironien er vel ren Negativitet, men den er tillige 
den første Begyndelse til personligt Liv, Forløsningen af 
Personlighedens Foster (Sokrates som >Jordemoder«). 
Sokrates er Individualismens første Repræsentant i Hi- 
storien. Han opbrænder den græske Objektivitet og 
forbereder derved Subjektivitetens historiske Gjennembrud. 
Hans Ironi er dens negative Frigjørelse. Derfor er han 
vel egnet til at minde Nutiden om dens største Opgave, 
den »at sætte Videnskabens Resultater over i det per- 
sonlige Liv, personligt at tilegne sig disse.« 

Den lærde Undersøgelse over den gamle græske 
Ironiker har altsaa en Braad, der vender ud mod Nu- 
tiden; ellers havde den heller neppe interesseret Kierke- 
gaard, thi han var ingen videnskabelig Perlegrynstæller. 
Disputatsen har en agitatorisk Tendens. Det er den, 
der udfoldes i andet Afsnit, som tager den moderne 
Ironiker paa Kornet. 



*) Se Disputatsen S. 224. S. 183 taler han om „Misundelsens 
fortærende Ildsflammer" og „Vredens Energi" i Sokrates, 

Her karakteriseres Ironien som den subjektive Fri- 
hed, der i hvert Øjeblik har Muligheden til en Be- 
gyndelse i sin Magt, men aldrig faar begyndt. Det er 
Nydelsen af sin subjektive Frihed, den moderne Ironiker 
attraar. Medens Ironien tilintetgjør alt positivt, kan 
den alligevel ikke engang samle sig i den Grundanskuelse, 
at den intet lader bestaa, fordi den overhovedet ikke 
kan samle sig og heller ikke vil det, da Nydelsen ved 
det svævende Frihedsforhold jo saa vilde ophøre. 

Mod Ironikeren hævder Kierkegaard saa, at Livet 
baade er en Gave og en Opgave. I ingen af disse to 
Henseender formaar Ironikaren at magte Tilværelsen. 

Livet er en Gave fra Fortiden. Men for Ironikeren 
er der ingen Fortid, uden en saadan, hvormed Ironikeren 
frit kan drive sit Spil o: en Fantasifortid. Ironien 
sværmer f. Ex. for Græci teten, men denne har ingen 
Virkelighed for den som verdenshistorisk Moment; den 
har kun Gyldighed, fordi det saa behager Ironien. Det 
samme gjentager sig overalt. Momentvis var en eller 
anden Religion det absolute for Ironien; men Ironien 
vidste samtidig meget godt, at Grunden hvorfor denne 
Religion nu var den absolute, udelukkende var den, at 
det saa behagede Ironien. Ironien interesserer sig med 
andre Ord kun for det givne, for saa vidt den frit kan 
digte det, som den behager. 

Livet er endvidere en Opgave, en Fordring, der skal 
virkeliggjøres. Men Ironien forvandler uafbrudt Virkelig- 
heden til Mulighed, hvorved den ganske vist fritager sig 
for Virkelighedens Sorger, men rigtignok ogsaa for dens 
Glæder. Ifølge Ironien var det Livets Fordring, at man 
skulde >leve poetisk«, det vil sige: ugenert af alle vir- 
kelige Forhold, ogsaa de forpligtende. Slagordet at 
»leve poetisk« stammede vel fra de tyske Romantikere, 

men havde sat sig godt fast ogsaa i den danske Ung- 
doms Hjerter paa Kierkegaards Tid. Han havde selv 
prøvet, hvad det vilde sige, da han til sin Faders Sorg 
stod paa Hovedet i »Visdommens Bæger«, og lod sit 
Pligtarbejde skøtte sig selv. Og hans egen Ironi havde 
ladet ham smage den uendelige Tomhed i Sjælen, der 
ufravigelig mælder sig, naar Eusen er forbi. 

Mod Ironikeren opstiller Kierkegaard til Slutning 
den Kristne, — andre Muligheder kjender han foreløbig 
ikke. Den Kristnes Liv er i Virkeligheden poetisk, 
men i Modsætning til Ironikeren er det poetisk i Vir- 
keligheden, ikke i Indbildningen. Et er: at digte sig selv, 
et andet : at lade sig digte. Den Kristne lader sig digte 
af Gud, og i denne Henseende lever en enfoldig Kristen 
langt mere »poetisk« end mangt et mere begavet Hovede. 
(Smlgn. Kierkegaards Yndlingstext: Lillierne paa Marken). 
Den, der lader sig digte, har en bestemt given Sammen- 
hæng, i hvilken han skal passe ind; han bliver ikke et 
Ord, som er uden Mening, fordi det er udrevet af sin 
Sammenhæng. Derimod er Ironikerens Liv uden al 
Sammenhæng, en Eække af Stemninger, intet andet. 
Og da disse Stemninger er ganske tilfældige, altsaa uaf- 
hængige af Ironikeren selv, saa træller han i Virkelig- 
hed )n under den frygteligste Trældom: Tilfældets. Den 
eneste Sammenhæng i Ironikerens Liv bliver tilsidst 
Kjedsommeligheden, »denne indholdsløse Evighed, denne 
nydelseslose Salighed, denne overfladiske Dybde, denne 
hungrige Overmæthed«. 

I disse tørre Omrids kjender Læseren af Kierkegaards 
Skrifter lettelig Udkastet til Figurer som A., Constantin 
Constantius, Victor Eremita, Johannes Forføreren o. s. v. 
Og paa en Maade kan dette Afsnit siges at være Ouver- 

turen til hele det efterfølgende Forfatterskab: fra Æste- 
tiken til Kristendommen. 

I en Dagbogsoptegnelse 1837 gjør Kierkegaard den 
Bemærkning, at det nu var paa Tide at skrive den 
menneskelige Sjæls Historie »i Sjælstilstandenes Kon- 
tinuerlighed (ikke i Begrebets), konsoliderende sig i en- 
kelte Bjergknuder (o: verdenshistorisk mærkværdige Ee- 
præsentanter for Livsanskuelser)*. Dette Værk havde 
Kierkegaard altsaa nu begyndt med Sokrates som »verdens- 
historisk Kepræsentant« for den ironiske Livsanskuelse. 
Men den historiske Fremstilling, som kræver et objektivt, 
lidenskabsløst Temperament, laa Kierkegaards Natur fjern. 
Skulde han faa Intetesse for det historiske, maatte han 
kunne bruge det som oplysende Exempel i Agitationen. 
Allerede i Disputatsen vender han sig jo tilsidst mod 
sin egen Tid, og i de efterfølgende Skrifter benytter han 
kun undtagelsesvis (som f. Ex. Nero i »Enten-Eller« II 
eller Lessing i »Afslutt. uvidensk. Efterskrift«) historiske 
Eepræsentanter. Om man end tager sig nok saa store 
Friheder overfor saadanne — og Kierkegaard er ikke 
ængstelig i den Eetning — det historiske binder dog 
altid noget*). Vil man have fuldkommen Frihed, maa 
man selv digte sine Repræsentanter. 

Det er det, Kierkegaard gjør første Gang i »Enten- 
Eller«. 



*) „Desuden maa man altid forsigtigt bruge verdenshistoriske 
Figurer; disse have nemlig en Afsluttethed, som gjør Be- 
tragtningen tryg og Misforstaaelsen da ogsaa. Enhver Figur, 
der skal bruges, maa blive til for Tanken, klar i sin dialek- 
tiske Struktur, ellers er det kun en Speg at give ham hen 
som Paradigma". Se „Stadier paa Livets Vej" S. 318. Naar 
man dermed sammenligner Udtalelser i „Begrebet Angst u 
S. 51—52, har man et nogenlunde klart Indblik i Kierkegaards 
literære Methode. 



V. 
Bruddet. Første Udenlandsrejse. 



bkøndt Kierkegaards første store Værk er forberedt 
i Disputatsen, hører det med til dets Historie, at han i 
Tiden forud for Affattelsen, omtrent en Maaned efter 
Disputatsen havde hævet sin Forlovelse. 

At oprede det indfiltrede Væv af Bevæggrunde, som 
drev ham til dette Skridt, er neppe muligt. Den dybest 
liggende sjælelige A&rs&g var sikkert Tungsindet, Følelsen 
af den absolute Uensartethed mellem ham og hans For- 
lovede og Mangelen paa Tro til, at denne Uensartethed 
kunde hæves. (»Det, der bestemte hele Skridtet, var 
Anger over et tidligere Liv og Tungsind«. Dagbøgerne 
1833 — 43 S. 425). At det har kostet ham en uhyre 
Kamp, inden han bestemte sig, ses bedst af de mægtige 
Efterdønninger, Begivenheden afsatte i hans Sjæl. Han 
elskede den unge Pige af hele sit Hjerte, han saa hendes 
Fortvivlelse og vidste, at en hævet Forlovelse efter Da- 
tidens mærkelige Opfattelse blev betragtet som en Plet 
paa den kvindelige Parts Ære. Selv var han meget 
ærekjær og frygtelig ømfindtlig overfor Angreb. Hvad 
maa han ikke have lidt ved i Tanken at gjennemgaa al 
den Bagvaskelse, som Begivenheden vilde fremkalde! 
Og i sin tungsindige Fantasi har han paa dette Punkt 
snarere overdrevet end det modsatte. 

Hans Reflexion bevæger sig væsentlig om to Hoved- 
themaer: Var det ikke hans Pligt, naar han indsaa 
Uoverensstemmelsen og ikke troede, den kunde fjernes, 
da at løse Forbindelsen i rette Tid ? Og, paa den anden 
Side: For Troen er jo alting muligt; var denne Mangel 
paa Tro: at han ikke troede, Uoverensstemmelsen kunde 
fjernes, — var den ikke en Synd mod Gud? 

Eller, i en anden Form: Var han den berettigede 
Undtagelse? Eller var det tungsindig Indbildning, skjult 
Hovmod, naar han syntes, han var det? 

Fremfor alt: Hvad er det højeste, Undtagelsen 
eller Regelen? 

Paa disse Spørgsmaal giver han til forskjellige Tider 
sig selv forskjellige Svar. Man kunde med Lethed kon- 
struere en Række Enetaler, svarende til de bedragne 
Kvinders i »Skyggerids« i »Enten-Eller«, hvor snart det 
ene, snart det andet Synspunkt gjordes gældende. I Be- 
gyndelsen har han, som alle line og stolte Naturer, til- 
kjendt sig selv den ufordelagtigste Stilling og søgt at 
fastholde det som Mangel paa sand Religiøsitet, at han 
ikke turde blive hos hende. Senere har han indset, at, 
naar han efter grundig Overvejelse maatte handle, som 
han gjorde, var det selvmodsigende at kalde det en 
Handling mod bedre Overbevisning. J dette Lys drejer 
det hele sig saa for ham. Det, at han hævede 
Forlovelsen, bliver nu et Offer, han har bragt for hendes 
Lykke, en religiøs Handling, derfor ikke til at dømme 
efter den jordiske Morals Maalestok. 

I »Enten-Eller« erklærer Assessoren Undtagelsen for 
det lavere i Forhold til den, der kan »realisere det Al- 
mene« o: gifte sig*). I »Frygt og Bæven«, et halvt 

*) Se f. Ex. „Enten-Eller u , 2den Del S. 230 ff. Og sammenlign 
dermed E. P. 1833—43. S. 294 øverst, S. 420, 425 og 427. 

Aar efter, er Abraham Undtagelsen, som i Kraft af det 
religiøse staar over Regelen. 

Vilde man forklare Bruddet i jævne Ord, kunde 
man maaske sige: Kierkegaard var for individualistisk 
anlagt til, at Forholdet til en Anden kunde blive et 
væsenligt Forhold for ham, og han var for dyb en Natur, 
derhos for lidenskabelig i sin Ansvarsfølelse, til at kunne 
tage det som en Bisag, saa hans Hustru blev ham en 
Bekvemmelighed i Livet. Derfor kunde han ikke gifte 
sig*). 

Den Skandale, Bruddet mellem Kierkegaard og hans 
Forlovede fremkaldte i det daværende, ganske kjøbstads- 
agtige Kjøbenhavn, var uhyre. En hævet Forlovelse var 
allerede i og for sig en skrækkelig Historie, nok saa 
slem som en Skilsmisse mellem Ægtefolk nuomstunder. 
En Menneskealder tidligere havde Carl Heger tvunget 
Oehlenschlæger, som vilde hæve sin Forlovelse med hans 
Søster Christiane, til at ægte hende ved at tydeliggjøre 
ham den Skam, det vilde kaste over den hele Hegerske 
Familie. »Pigen vil visne som en Blomst«, sagde Carl 



*) I E. P. 1847 findes Side 150 en hejst mærkelig Udtalelse om 
Hamanns Ægteskab, som jeg hidsætter uden at turde paatage 
mig at maale dens Betydning: „Han (Jørgen Jørgensen) har 
i Hamanns Skrifter fundet den Oplysning, at Hamann ikke 
var gift med sin Kone, men levede med hende uden Vielse, 
altsaa som Concubine. Og jeg, som paa det ivrigste har sagt 
det, har ikke fundet det. Det havde i sin Tid været mig af 
yderste Vigtighed. Og dog havde det vel ikke hjulpet mig; 
men det havde altid givet Sagen en lidt anden Vending, at 
jeg havde vidst, at Hamann havde vovet sligt. Jeg har na- 
turligvis tænkt mig Muligheden, men jeg har ikke vidst, at 
Hamann har realiseret den. Dog forvissede jeg mig i sin 
Tid om, at den ikke saaledes lod sig gjøre". — Hamann var 
en af de religiøse Tænkere, Kierkegaard beundrede mest. 

Heger. Og den store Digter svarede: >Det er haardt, 
man skal være Vandkande for en vissen Plante«. Men 
han ægtede hende dog. Kierkegaard begik den For- 
brydelse at unddrage sig Ægteskabet. Og desuden: man 
vidste at berette de mest haarrej sende Ting om For- 
bryderen. Han skulde i længere Tid have pint sin For- 
lovede paa en ligefrem djævelsk raffineret Maade. Naar 
de var i Theatret sammen, og hun morede sig aller bedst, 
stod han pludselig op og gik sin Vej med hende for t 
som han sagde, at vænne hende til Forsagelse. Han 
nægtede hende de uskyldigste Fornøjelser, som Baller 
og Skovture. Hele Forholdet var fra Begyndelsen anlagt 
som psychologisk Experiment; man vidste det ganske 
bestemt! Han var en iskold, reflekterende Skurk, hvem 
den pikante Iagttagelse gik for alt, et Umenneske uden 
Følelse i Livet, en Forstandsegoist, der spiddede Pige- 
hjerter som Naturforskeren Sommerfugle paa Knappe- 
naale o. s. v. o. s. v. 

Ak! Ak! En taabeligere Misforstaaelse af det væsen- 
lige i Kierkegaards Personlighed skal man lede længe 
efter. Kulde! Følelsesløshed! Forstandsegoisme! Det 
modsatte var Sandheden: Lidenskabelighed! Ømfindtlig- 
hed! Fantastisk Tungsind! Og netop dette siste bar 
Skjalden for det »Experiment«, Kierkegaard foretog, efter 
at han havde indset Nødvendigheden af et Brud. 
Han prøvede at tilintetgjøre den Elskedes Kjærlighed 
til ham ved at opføre sig som en hjerteløs Egoist mod 
hende, for saaledes at gjøre hende det uundgaaelige 
mindre tungt. Der var intet, Bagvaskelsen havde mere 
travlt med end dette interessante Punkt. Sandelig: en 
Tiendedel af Kierkegaards Intelligens og psychologiske 
Indsigt maatte have været nok til at gjøre ham det afsindige 

3 

i en saadan Fremgangsmaade indlysende; men stærkere 
end Reflexionen var Tungsindets Lidenskab i hans Sjæl. 

Den unge Pige vilde ikke slippe ham. Hun følte 
det, som maatte det *koste hendes Liv. Og dette sagde 
hun ham i sin Fortvivlelse; hun »lagde et Mord paa 
hans Samvittighed.* Hendes Fader søgte at mægle med 
det gode. Ingen forstod, hvad der egenlig var i Vejen. 
LwiJ,;^ Broderen erklærede i et Brev til Kierkegaard, at han 
hadede ham, »som Ingen før havde hadet«, hvilket giver 
Kierkegaard Anledning til den Bemærkning i Dagbogen, 
at, hvis det var sandt, vilde han prise sig lykkelig over 
at være bleven Samtidig med en saa uhyre Lidenskab. 
Almenheden saa paa Kierkegaard som paa en Misdæder, 
der havde gjort sig værdig til Stejle og Hjul. Selv 
hans egen Broder sagde til ham: »Nu er du fortabt«. 

Overfor sligt var Kierkegaard ingenlunde saa uføl- 
som, som han gjerne vilde synes. Det gjorde den i 
Forvejen dybe indre Smerte endnu ulideligere. Og 
skøndt han indbildte sig, at han »i fjorten Dage fristede 
Byen paa alle Maader, uden at Nogen vovede at byde 
ham det mindste«, saa er det en noksom talende Kjends- 
gjerning, at han fjorten Dage efter Bruddet var paa 
Vejen til Berlin. 

Her opholdt han sig hele det efterfølgende Fjerding- 
aar. Han horte Schellings Forelæsninger over den nye 
»positive Filosofi«, der skulde fortrænge Hegels. Men 
naar undtages, at han, da Schelling nævnede Ordet 
»Virkelighed«, »følte Tankens Foster springe i sig af 
Glæde«, fik han ikke synderligt ud af disse Forelæs- 
ninger, som han havde sat saa stort et Haab til. I et 
Brev til Broderen P. Chr. Kierkegaard skriver han: 
»Schelling vrøvler ganske utaaleligt«. Derimod modtog 

han friske, befrugtende Indtryk af den fremmede By og 
Befolkning, og han skriver i samme Brev, at han vil 
foretage en større Udenlandsrejse, naar han i Kjøben- 
havn har faaet fuldendt »et lille Arbejde«, som i Øje- 
blikket beskæftiger ham. Denne Plan blev ikke virkelig- 
gjort. Kierkegaard naaede aldrig længer end til Berlin. 

VI. 
Enten-Eller«. Grundlaget. Individualismen. 



Det »lille Arbejde«, der beskæftigede ham, var 
»Enten-Eller«, som udkom 15de Eebruar 1843. Bogen 
er efter hans eget Sigende forfattet i elleve Maaneder. 
Anslaas Trykningstiden til 2 Maaneder, maa han altsaa 
have paabegyndt anden Del, der blev til før første, i 
Berlin senest engang i Jannar Maaned. 

Det er vanskeligt at forstaa, hvad Kierkegaard 
mener med, at han skrev dette Værk for »hendes« Skyld 
(Se E. P. 1833—43 S. 361). At han i »Skyggerids«, 
som ogsaa enkelte andre Steder, har benyttet sin private 
Historie, er utvivlsomt; men hvorledes skulde denne 
Omstændighed kunne gavne hende? Vilde han gjennem 
»Forførerens Dagbog« bestyrke hende i det Indtryk, at 
han var et bundfordærvet Menneske? Saa maatte jo 
anden Del belære hende om det modsatte. Vilde han 
med anden Del lære hende Besignation, forhjælpe hende 
til Overgangen fra æstetisk til ethisk Existens og, paa 
de sidste Blade af Afhandlingen om »Ligevægten mellem 
det æstetiske og etniske i Personlighedens Udarbejdelse«, 
indgive hende en Anelse om den egentlige Sammenhæng, 
om hans uforandrede Kjærlighed og inderlige Smerte? 
Hvad mener han saa med den Bemærkning i Dagbogen, 

netop i Anledning af »Enten-Eller« , at han overfor 
hende »paa alle Maader har stræbt at svække Indtrykket« 
af sig selv? Og, i hvert Tilfælde, hvorledes kunde det 
»svække Indtrykket« af ham, at han udgav en af de 
mærkeligste Bøger, dansk Literatur endnu havde ejet? 

Men hvordan det nu forholder sig med den private 
' Hensigt, — som Bogen foreligger, er den første Del af 
den »Sjælens Historie«, Kierkegaard taler om i 1837, 
fortalt gjennem »mærkelige Repræsentanter for Livs- 
anskuelser«. Efter at have, som han troede, afsluttet 
det hele Forfatterskab, skriver han 1846 i sin Dagbog: 
»Det var mig om at gjøre at fremstille Existensens for- 
skjellige Stadier om mulig i ét Værk — og saaledes 
betragter jeg den hele pseudonyme Produktivitet«. 

De to Livsanskuelser, der i »Enten-Eller« stilles 
overfor hinanden, bestemmer Kierkegaard selv som æste- 
tisk og ethisk Livsanskuelse. 

Opgjøret med den æstetiske Livsanskuelse er imid- 
lertid ikke det første Formaal med »Enten-Eller«. 
Dybere endnu ligger Tendensen i Retning af Inderlighed 
overhovedet Hvad det gjælder om, siger Bogen, er først 
og fremmest at leve paa Livsanskuelse, eller, som Kierke- 
gaard kaldet det, »at existere menneskeligt«. Arbejdet 
fra Disputatsen og Bogen om Andersen fortsættes. Per- 
sonlighed, det vil sige Personens frie, bevidste Selvbe- 
siddelse, det er det afgjørende Første for alt aandeligt 
Liv. Man mene i Guds Navn, hvad man vil, naar man 
kun mener det for Alvor, hvilket atter vil sige, at man 
er sig det bevidst som Maalestok for sit Liv og — lever 
derefter *) ! 



*) Hvor Kierkegaard første Gang gjør Rede for Anlæget i sit 
Forfatterskab („Afslutt. uvidensk. Efterskrift") siger han med 
Henblik paa „Enten-Eller": „Min Hovedtanke var, at man i 

Den »Sjælens Historie«, Kierkegaard skriver, vil 
ikke være en uinteresseret kunstnerisk eller objektiv 
videnskabelig Fremstilling; den har overalt sin bestemte 
Tendens; den er uafbrudt Agitation. Oprindeligst er 
den altsaa rettet mod det aandløse Spidsborgerliv, som 
enten det er traadt fladt i Hverdagsstræv eller forfinet i 
filosofisk Spekulation, har glemt, hvad Inderlighed og 
Personlighed vil sige, indbilder sig at have Idealer og 
Anskuelser, men lever efter Instinkter, i stik modsat 
Retning. 

Her har selv Æstetikeren et Væsensfortrin fremfor 
Spidsborgeren og den Hegelianske Spekulant. Han er 
dog en Personlighed i Anlæg, et Brudstykke af en Per- 
sonlighed; hans »Praxis er i Harmoni med hansTheori« 
o: han lever, som han lærer. I anden Del skriver 
Assessoren om A. (Æstetikeren): »Vel véd jeg, at det 
Standpunkt, du indtager, er Filosofien en Vederstyggelig- 
hed, og dog forekommer det mig, ... at den end ikke 
er stillet saa rigtigt som du. Du ligger paa Gjerningernes 
Gebet, den paa Kontemplationens«. Det er vigtigt at 
fastholde, at Angrebet paa den Hegelske Spekulation 
allerede er tilstede i Anlæget af »Enten-Eller«: »Det 
er vel paa den høje Tid, at man advarer mod den stor- 
hjertede, heltemodige Objektivitet, hvormed mange Tæn- 
kere tænke paa alles Vegne, ikke paa deres egne . . . 



vor Tid formedelst den megen Viden havde glemt, hvad det 
er at existere og hvad Inderlighed har at betyde . . . Jeg 
besluttede nu at gaa saa langt tilbage som muligt for ikke 
for tidligt at naa det at existere religiøst, endsige det at 
existere kristeligt religiøst, og saaledes lade Misligheder bag 
mig. Havde man glemt, hvad det er at existere religiøst, 
saa havde man vel ogsaa glemt, hvad det er at existere 
menneskeligt, dette maatte altsaa bringes frem u . 

Er Livets Gang stanset, kan maaske den Generation, 
der nu er, leve af at betragte, hvad skal den følgende 
leve af? Af at betragte det samme? Den siste Genera- 
tion har jo intet udrettet, intet efterladt, der skal 
medieres«:. 

Det dybeste Grundlag for »Enten-Eller« er altsaa 
Kravet paa personlig Existens. Bogens Grundtanke er 
Kierkegaards første og siste: Individualismens. 

Individualismen er den Livsanskuelse, der sætter 
Enkeltpersonligheden, Individet udrevet af dets Sammen- 
hæng med Samfundet, som den eneste sande Virkelighed, 
og denne Personligheds individuelle Udvikling som 
Livets Maal. For Individualisten er det enkelte Menneske 
altid væsenlig alene, »paa 70,000 Favne Vand«; paa 
Dommedag vil han sige, som Adam i den muhamedanske 
Legende; »Frels mig, og lad saa Eva og Abel kun for- 
gaa ! « Samfundet er kun egnet til at forvirre ; det alvorlige 
Individ vil først og fremmest stræbe efter at blive alene 
med sig selv. Kun i Ensomheden taler Gud til Sjælen, 

Denne Livsanskuelses Modsætning er Socialismen, 
som anser det for den mest forvirrende af alle Illusioner, 
at Mennesket skulde være et absolut Enkeltvæsen, der 
kun staar i et ydre, tilfældigt Forhold til de andre 
levende Væsner, at deres Nydelse og Lidelse, Frelse og 
Undergang skulde være ham væsenlig uvedkommende. 
Kunde Sløret løftes fra Individets Øjne, vilde han se, 
at han er Led i en aandelig Organisme, en stor uendelig 
Væsenssammenhæng mellem alle Sjæle, og at Selvkjærlig- 
heden kun har sand Kealitet, naar den ses i Harmoni 
med Grundfølelsen i Mennesket: Kjærligheden til den 
store, altomfattende Helhed. 

Men ogsaa Socialisten mener, at den første og nærmeste 
Opgave for Individet er den personlige Selvudvikling og 

Selvtilegnelse. Forstaaelsen af den evige Væsenssammen- 
hæng mellem alle Sjæle naaer man ikke ved at gaa 
udenom Selvet, men ved at gaa gjennem det. Jo rigere 
hvert enkelt Led af Helheden udvikles, naar det vel at 
mærke ikke sker paa Helhedens Bekostning (o : i egoistisk 
Ketning), des bedre tjent er Helheden dermed. I Kraft 
af Arbejdets Deling bliver altsaa den første Opgave for 
det enkelte Individ, ogsaa fra et socialistisk Standpunkt, 
Udarbejdelsen af Enkeltpersonligheden. 

Hvad enten man deler Kierkegaards Grundanskuelse 
af Menneskelivet eller ikke, maa man indrømme den 
fulde Berettigelse af det alvorlige Stød, han med sit 
første store Værk retter mod en Samtid, der i altfor høj 
Grad havde glemt et væsenligt: Inderligheden. Den 
Hegelske Filosofi, som gennem Hejberg, Martensen og 
Basmus Nielsen (i hans første Periode) var blevet den 
herskende danske, begik netop den Grundfejl at ville 
naa Helhedserkj endelsen ved tvetydigt at opløse Enkelt- 
personligheden. Det er dels mod denne Tvetydighed, 
dels mod det overfladiske Hverdagslivs Aandløshed, at 
»Enten-Eller« først og fornemlig agiterer. 

Af Angrebsstillingen til den Hegelske Filosofi følger 
tillige Betydningen af den indirektes Methodes Anvendelse. 
Havde Kierkegaard fremsat sit Angreb og sin Fordring 
ligefrem, vilde den være blevet taget med ind i Tidens 
»objektive« Doceren. Han kunde, som han siger, have 
faaet en Paragraf for sig selv, hvori det hed: »Han 
repræsenterer Inderlighed«. Det var ikke det, han vilde. 
Hans Maal var at vække Samtiden til Selvvirksomhed; 
han vilde tvinge hver enkelt til at begynde det Arbejde, 
som han selv havde erfaret alene kunde løfte over Tung- 
sindets Forbandelse: Arbejdet paa at blive en Person- 
lighed, — ikke en Docent, der docerer Personlighed 

som Theori, men en Existerende, der lever personligt. 
For at opnaa dette Maal vil han fremstille de to vigtigste 
Livsanskuelser i to Repræsentanter, der existerende ud- 
trykker disse Livsanskuelser. Denne Sammenstilling 
maatte allerede ved sin Ualmindelighed gjøre opmærksom 
i den rigtige Retning. Saa stilles da A. og B. op mod 
hinanden — nu kan man vælge! Kierkegaard selv er 
hverken A. eller B., han er end ikke den, der stiller 
dem op (thi han hedder Victor Eremita*); Læseren faar 
fuld Frihed til Valget. Ingen Autoritet, ingen Over- 
talelser, ingen direkte Agiteren! Her staar de to Re- 
præsentanter, selv førende deres Sag — nu kan man 
vælge ! 



*) Den pseudonyme Udgivers Navn, Victor Eremita, har Kierke- 
gaard forklaret i E. P. 1833—43 S. 390: „Det er ikke saa 
meget et proprium for Udgiveren som et appellativum for 
Læseren". Eremita peger i Retning af „den enkelte" ; Victor 
er en Forjættelse om Sejren. „Naar Læseren i sin Selv- 
virksomhed frembragte Titelen: „Enten-Eller", da vilde der 
komme et Øjeblik, hvor han maaske helst betegnede sig som 
Eremita, thi en alvorligere Kontemplation gjar altid ensom. 
Maaske kom der et næste Øjeblik, da han kaldte sig Victor, 
hvorledes han end vilde nærmere forstaa denne Sejer". 



VIL 
„Eiiten-Eller". Æstetikeren. A.'s Papirer. 



I Disputatsen havde Kierkegaard vist, at Æstetike- 
ren lever i Stemninger uden anden Sammenhæng end 
Tilfældets. Naar han skulde fremstille det æstetiske Livs- 
stadium saaledes i sin Repræsentant, at det vakte Læse- 
ren til Selvvirksomhed, gjaldt det altsaa om at gribe 
denne Stemningernes blinde Tilfældighed og mane den 
ind i Fremstillingen. Derfra det tilsyneladende spredte 
og usammenhængende i første Dels Anlæg. 

I sit Skrift »Poesiens Forsvar« karakteriserer Sir 
Philip Sidney saare skønt Poesien som »den Fe, der 
staar ved Indgangen til Aandens Verden og rækker dig 
en saftig Frugt, at du kan smage og gaa videre.« Kun- 
sten og Poesien er for den unge den naturlige Indvielse 
til at fore et aandeligt Liv; men at blive hængende i 
Indvielsens Rus kan føre til aan delig Død. 

I sin Samtid saa Kierkegaard det æstetiske Livs- 
stadium repræsenteret af en Flok usammenhængende, for 
Størstedelen vrøvlevorne Skønhedsdyrkere, »Aladdin'er i 
Fostertilstand«, hvem Romantikens Vin var gaaet til 
Hovedet. Det pudsigste og vel uskyldigste Udtræk af 
Datidens Æstetisering linder man i den Hostrupske Stu- 
denteridealitet. Disse »Herrer i Aandernes Rige*, som 

»ser ved Lampen Musernes Dans«, karakteriserer sig selv 
saa usigelig naivt i >Gjenboernes« Slutningssang: »Paa 

Tankens Slot bor Studenten glad han søber Nektar 

af Ideens Fad«. De eneste »Ideer«, disse nektarsøbende 
Musasønner viser sig i Besiddelse af i Skuespillet, er 
de tarvelige Brandere, hvormed de driller Spidsborgerne 
eller hinanden. 

Denne ferske Form af æstetisk Syge værdigede Kier- 
kegaard neppe mange Tanker. 

Men hos dybere Naturer kunde Sygdommen antage 
en langt alvorligere og mere ondartet Karakter. Hvor 
den forener sig med Tungsind, istedetfor med Letsind (som 
hos Studenter-Idealisterne), kan Nydelses- og Skønheds- 
sygen faa en vis Lighed med en virkelig gjennemført 
Livsanskuelse. Efter at Æstetikeren har faaet Øje for 
Tilværelsens Ufuldkommenhed, kan det Tilfælde ind- 
træde, at han bider sig fast i Forargelsen derover, og da 
lejrer Stemningernes løse Flyvesand sig omkring den 
pessimistiske Grundstemning som deres faste Underlag. 
Fænomenet antager da Karakteren af en i sig afsluttet 
Helhed, og der udkræves et klart og roligt Øje til at se, 
at Helheden er et Bedrag. 

Det store Forbillede, som med dæmonisk Magt til- 
trak alle saadanne »Æstetikere« i Tiden, var Lord Byron. 
Heinrich Heine var det spirituelle, ironisk-sentimentale 
Supplement. Vid, bitter Selvironi, sønd erflængende Sar- 
kasme og gusten Blaserthed, hvorunder man aner det 
skælvende, lidende Hjerte, der bærer Alverdens Sorg — 
det var Modekostumet, som varieredes efter Omstændig- 
hederne. Denne Form af Sygdommen kjendte Kierke- 
gaard noget til fra sig selv, og han indsaa, at her maatte 
Slaget slaa's. Det nyttede kun lidt at pille de under- 
ordnede Former fra hinanden, naar hin dæmonisk interes- 

sante Form fik Lov at bestaa uantastet. Skulde »Æste- 
tiken« i Sandhed fældes, maatte den »have Højtids- 
klæderne paa«. 

Første Del af »Enten-Eller« er altsaa en Fremstil- 
ling, igjennem Repræsentant, af den æstetiske Pessi- 
misme. I anden Del belyses Livsstadiet gjennem B.'s 
(Assessorens) Angreb, medens den ethiske Livsanskuelse, 
ligeledes gjennem Repræsentant, fremstilles som Mod- 
billedet. 

Kierkegaard har i »Enten-Eller« sagt det afgjørende 
Ord om en Aandstype, der bestandig gjentager sig i nye 
Former. I et Sprog, der maaler sig med selve Schopen- 
hauers, har han ladet den æstetiske Pessimisme udtale 
sig og — dømme sig selv. Dens relative Berettigelse 
kan udtrykkes saaledes: den er Forargelse og som saadan 
et nødvendigt Gjennemgangsled til Personlighedens Til- 
blivelse, — ingen, der ikke har vandret gjennem Forar- 
gelsens snævre Port, naa'r Personlighedens Rige. Dens 
afgjørende Mangel kan udtrykkes saaledes: den er For- 
tvivlelse, og som saadan Selvopgivelse, Falliterklæring/ 
Marsch paa Stedet. »Den er en æstetisk Livsanskuelse, 
thi Personligheden forbliver i sin Umiddelbarhed; den er 
den siste (o : højeste) æstetiske Livsanskuelse, thi den har 
til en vis Grad optaget i sig Bevidstheden om en saadan 
Anskuelses Intethed.« (»Enten-Eller< II.) 

Første Del indledes med en Række dagbogsagtige 
Strøtanker (tildels laante fra Kierkegaards egne Dag- 
bøger) kaldet Diapsalmata, hvilket betyder; »Akkorder«. 
I disse glimrende, snart aandrigt gaadefulde, snart sprud- 
lende vittige, snart vemodig dybsindige Prosadigte ud- 
folder det æstetiske Stadium sin Lyrik. Det første af 
dem udtrykker, at det at være »Digter« er at have sit 
personlige Liv paa den anden Side af sine Idealer eller 

med andre Ord: at forholde sig til Idealet pr. Fantasi 
alene. A. har gjennemskuet »Digterens* Fortvivlelse: 
»Se, derfor vil jeg heller være Svinehyrde paa Amager- 
bro og være forstaaet af Svinene end være Digter og 
være misforstaaet af Menneskene.« Umærkeligt røres 
der strax her i Bogens første Linjer ved Grundsandhe- 
den: selv et saa usseligt Surrogat for et personligt For- 
hold som det at være »forstaaet af Svinene« er bedre 
end at svælge upersonlig i Idealernes Gudeføde. 

løvrig er Grundtonen i alle disse lyriske Udbrud 
den samme: Selvopgivelsens, Selvironiens, Fortvivlelsens, 
der i sine Højdepunkter lige strøjfer Forargelsens Harme 
for strax efter at falde ned til den altopgivende, ironiske 
Ligegyldighed, al Visdoms siste Ord. »Gud véd, hvad 
Vorherre egenlig har ment med mig, eller hvad han vil 
bringe ud af mig,« bemærker A., idet han med ironisk 
Naivitet lader, som om han forudsatte, at Gud kunde bringe 
noget ud af ham uden hans egen Medvirkning. I et 
»extatisk Foredrag« fremstiller A. sit Enten-Eller; For- 
argelsen udtrykker sig ikke i en Beslutning, men i en 
fortvivlet ironisk Udlignen af alle Beslutningers Forskjel: 
»Gjør det eller gjør det ikke, du vil fortryde begge Dele«. 

Æstetikerens Selvforagt overgaas imidlertid af hans 
grænseløse Foragt for alle positive Bestræbelser og deres 
Bærere i Livet. »Af alle latterlige Ting forekommer det 
mig at være det aller latterligste at have travlt i Verden, 
at være en Mand, der er rask til sin Mad og rask til 
sin Gjerning .... Hvad udretter de vel, disse travle 
Hastværkere? Gaar det dem ikke, som det gik hin 
Kone, der i Befippelse over, at der var Ild i Huset, red- 
dede Ildtangen? Hvad mere redde de vel ud af Livets 
store Ildebrand?« At A. navnlig haaner al soeial In- 
teresse, er let forstaaeligt; og paa dette Punkt har 

han i det væsenlige Kierkegaard paa sin Side. «Den 
sociale Stræben og den denne ledsagende skønne Sym- 
pathi udbreder sig mere og mere. I Leipzig har der 
dannet sig en Komite, der af Sympathi med gamle Hestes 
sørgelige Endeligt, har besluttet at æde disse.« 

Og overfor den spekulative Filosofi, der med sine 
Glasøjne end ikke formaar at opdage Existensopgavens 
Fortvivlelse og forarges paa Verden, klinger A.'s Haan 
med en Overlegenhed, der føles som berettiget: »Det, 
Filosoferne taler om Virkeligheden, er ofte lige saa skuf- 
fende, som naar man hos en Marskandiser læser paa et 
Skilt: Her rulles. Vilde man komme med sit Tøj for at 
faa det rullet, saa var man narret; thi Skiltet er blot 
tilsalgs.« — Denne Strøtanke er muligvis blevet til i 
Berlin paa Schellings Auditorium! 

I den siste Diapsalm udbeder Æstetikeren sig af 
Guderne som den højeste Gunst, at han altid maa have 
Latteren paa sin Side; og det tilstaas ham. At have 
Latteren paa sin Side, det er altsaa, hvad han redder 
ud af Livets store Ildebrand! — 

Ved Siden af Diapsalmata giver den korte Afhand- 
ling om »Vexeldriften« mest ligefrem Besked om Æste- 
tikerens Standpunkt. Den indeholder hans Program, hans 
Livsanskuelse eller, som man snarere maa kalde det, 
hans Ironi over Livet og Livsanskuelserne. Gaaende ud 
fra den Grundsætning, »som dog vel Ingen vil være saa 
kjedsommelig at nægte,« at »alle Mennesker er kjed- 
sommelige,« bestemmer Forfatteren (A.) Kjedsommelighed 
som Livets forfærdeligste Onde. At undgaa Kjedsomme- 
ligheden er Livets egenlige Opgave. Det kan kun op- 
naas ved Anvendelse af »Vexeldrift« o: den uafbrudte 
Afvexling. Jo opfindsommere man er i at forandre 
Driftsmaaden, des bedre ; men enhver saadan Forandring 

ligger dog indenfor den almindelige Regel af Forholdet 
mellem at erindre og at haabe. Hvad dat kommer an 
paa, er: 1) at kaste Haabet overbord, 2) at leve i Erin- 
dringen. Først naar man har kastet Haabet overbord 
o: naar man ikke mere vil noget og venter noget, først 
da lever man kunstnerisk, thi først da kan man begrænse 
sig. Nil admirari er den egenlige Livsvisdom. Man 
maa, hvert Øjeblik man vil, kunne glemme hvert enkelt 
Livsmoment, og paa den anden Side, hvert Øjeblik man 
vil, kunne erindre det. »Naar man saaledes har perfek- 
tioneret sig i den Kunst at glemme og at erindre, kan 
man spille Fjerboldt med Tilværelsen.« Saa risikerer 
man ikke at løbe fast i noget enkelt Livsforhold; man 
har sikret sig den fuldstændige Svæven. Vogt dig for 
Venskabet! Det ene Menneske kan ikke være andet for 
det andet Menneske end være i Vejen for ham. Vogt 
dig for Ægteskabet! For Embeds- eller Kalds-Forret- 
ninger! Men fordi man ikke har nogen Ven, skal man 
ikke leve uden Berøring med andre Mennesker, — blot 
aldrig løbe fast! Fordi man vogter sig for Ægteskabet, 
behøver Ens Liv ikke at mangle Erotik; man maa blot 
have Mod til at bryde af. Fordi man vogter sig for 
Kaldsforretninger, behover man ikke at være uvirksom, 
men man bør blot lægge Vægt paa den Virksomhed, der 
er ét med Ørkesløshed: man maa drive allehaande brød- 
løse Kunster. 

Den Fortvivlelsens Selvironi, som bærer Afhand- 
lingen, naa'r saaledes Højdepunktet i den Paastand, at 
man for at undfly Kjedsommeligheden, bør kaste sig 
i den mest fortvivlede Kjedsommeligheds Arme. — 

De æstetiske Undersøgelser, som danner Midter- 
partiet af første Del, drejer sig alle om Modsætningen 
mellem Umiddelbarhed og Eeflexion. Den reflekterede 

Æstetikers Stemning overfor det umiddelbart æstetiske 
er en Blanding af Sympathi og Antipathi. Han ejer ikke 
længer Umiddelbarheden og vil ikke eje den, og dog kan 
han ikke lade være med atter og atter i ørkesløs Gjen- 
tagelse at længes tilbage til den. 

I Afhandlingen om »De umiddelbare erotiske Stadier 
eller det musikalsk- erotiske« forherliges Mozart, som den, 
der kunstnerisk har levendegjort den umiddelbare Livs- 
nydelses Ideal-Type: Don Juan. Don Juan er sanselig 
Genialitet, derfor kun tilgængelig for musikalsk Frem- 
stilling, — det er Afhandlingens Thesis, som bevises 
med trættende Vidtløftighed. A.'s lidenskabelige Beun- 
dring er i Virkeligheden ulykkelig Kjærlighed. » Udøde- 
lige Mozart! Dig hvem jeg skylder alt, hvem jeg skyl- 
der, at jeg tabte min Forstand!« — Desværre tabte han 
netop ikke sin Forstand. 

Modbilledet til Mozarts Don Juan, og Repræsentant 
for Livsnydelsen i dens reflekterede Form, er »Forføreren«, 
om hvem det i den første Afhandling betegnende siges, 
at han aldrig nyder umiddelbart, men egenlig kun nyder 
sin egen Keflexion over Nydelsen. Typen giver Kierke- 
gaard skematisk i » Forførerens Dagbog«. Dette berømte 
Experiment er, kunstnerisk set, meget utilfredsstillende og 
et levende Bevis for, at Kierkegaard ikke var, hvad han ofte 
kalder sig, Digter, i alt Fald ikke i Ordets egenlige Forstand. 
Han elsker ikke sin Fantasis Frembringelser for deres egen 
Skyld, han søger ikke i Kamp og Spænding deres Væsens 
lønlige Lov, som den virkelige Digter gjør det; de er 
ham kun Midler til at udtrykke de Ideer, han har paa 
Hjerte, Exempler, hvormed han illustrerer sin Agitation. 
Derfor mangler de alle Kjød og Blod. Kierkegaard evner 
ikke at paatrykke dem det Nødvendighedens Stempel, som 
forvandler dem til levende, selvgyldig Virkelighed; de 

blive bestandig kunstnerisk staaende som Muligheder. 
Naar Digteren har undfanget sine Skikkelser, resignerer 
han paa Herredømmet over dem; det er dette, Kierke- 
gaard aldrig formaar. 

I »Forførerens Dagbog« er Reflexionen ført op i saa 
himmelhøje Luftlag, at Aandedrættet stivner; og den 
kunstneriske Form, der her prætenderes, lader ofte Skil- 
dringen slaa over i det ufrivillig komiske. Denne Helt, 
der er saa gjennemreflekteret, at han ikke kan foretage 
sig noget, end ikke det ubetydeligste, uden Reflexion, 
som derhos holder en ligeledes gjennemreflekteret Tjener, 
hvis Reflexion formodenlig er en reflekteret Reflex af 
Mesterens, er i Sandhed ikke nogen synderlig troværdig 
Figur. Skulde denne Per Eriksen virkelig kunne forføre 
en Pige? Han skriver til Cordelia et Brev af følgende 
Indhold: »Min Cordelia! Er en Omfavnelse en Strid? 
Din Johannes.« Digterisk set er et saadant Brev i sin 
grænseløse Affektation kun brugbart som komisk Moment. 
Skal Pigen ikke selv gaa ind under komisk Belysning, 
maatte hun svare: »Du er en rædsom Skrue, min Bed- 
ste!« Men komisk skulde »Forføreren« nok egenlig ikke 
saa gjerne blive. Til det afgjørende Stævnemøde med 
Cordelia forbereder han sig ved at »læse det bekjendte 
Sted i Phædrus om Elskov.« Var han et Menneske, blev 
han i dette Øjeblik — ikke en reflekteret Dæmon, men 
en komisk Stygotius. Men »Forføreren« er slet ikke 
noget Menneske. Han er et Begreb. Set — ikke i Dig- 
terens, men i Tænkerens, Psykologens Spejl, betegner 
han den yderste Rand, hvortil den reflekterede æstetiske 
Livsnydelse kan drives, og saaledes er han paa sin Plads 
i Anlæget. For denne yderste Konsekvens gyser Æste- 
tikeren A. selv tilbage; han lever den ikke, han frem- 
bringer den kun i sin Fantasi. 

4 

Som »Don Juan« og »Forføreren« giver Typerne for 
den umiddelbare og reflekterede æstetiske Nydelse, saa- 
ledes behandler de to Afhandlinger: »Det antik tragiskes 
Reflex i det moderne tragiske* og »Skyggerids* den umid- 
delbare og reflekterede æstetiske Lidelse gjennem en 
Sammenstilling af den antike Tragedie (umiddelbar Li- 
delse) og det moderne Begreb om tragisk Skæbne (reflek- 
teret Lidelse). I den første Afhandling giver Forfatteren 
Begrebsbestemmelserne. I »Skyggerids« ifører han den 
reflekterede Lidelse Kostume som de tre bedragne Kvin- 
der: Marie Beaumarchais i Goethes »Clavigo«, Donna 
Elvira i »Don Juan« og Gretchen i »Faust«. Den reflek- 
terede Sorg karakteriseres som den, der ikke kan komme 
til Hvile i sig selv, men idelig drives til at tage Sor- 
gens Aarsag op til fornyet Revision. Hvad der maa til 
forat gjøre en Ende herpaa, er Beslutningen. Men i den 
er det æstetiske forladt, det ethiske sat ind i Stedet. 

Om de tre reflekteret sørgende Kvinder siger A., at 
de har »modtaget en højere Indvielse«. Dermed vises 
der hen til den næste, højst geniale Afhandlings Grund- 
tanke: den ulykkeligste er den lykkeligste. 

I denne Afhandling om »Den Ulykkeligste« ser vi 
den reflekterede Æstetiker gjøre sit siste, mest raffine- 
rede Forsøg: han griber Lidelsen selv som Formaal. 
Han har gjennemskuet Nydelsens fuldkomne Intethed, 
hvad enten den optræder i umiddelbar eller reflekteret 
Form. Han har givet Afkald paa Livets Glæder, paa 
dem alle, og forlanger intet andet end Lidelsen, men 
saa rigtignok ogsaa i en saadan Grad, at ingen i Verden 
har lidt som han. Han vil nyde Lidelsen i dens Over- 
maal. Han vil være »den ulykkeligste«. Men hvorledes 
bliver han det? Den ulykkeligste er den, der »haaber, 
hvad han skulde erindre« (som de tre Kvinder i »Skygge- 

rids«, der ikke kan finde Hvile i deres Sorg, fordi de 
stadig haaber, at de har dømt fejl), og »erindrer, hvad 
han skulde haabe« (som den tungsindige, der aldrig faar 
begyndt paa Livet, fordi alle dets Indtryk strax opsuges 
af Erindringen. F. Ex. den unge Mand i »Gjentagelsen«), 
Den ulykkeligste er med andre Ord den, der er hildet i 
den højest tænkelige Grad af reflekteret Tungsind. Men 
hvorledes bliver man »den ulykkeligste«? — Ja, her 
lyder saa det gaadefulde Paradox: »Den ulykkeligste er 
den lykkeligste.« Det vil sige: Æstetikerens Lidelse be- 
ror lige saa lidt som hans Nydelse paa ham selv; den 
er afhængig af tilfældige Omstændigheder, hvorover han 
ikke er Herre. Ingen kan selv gjøre sig til den ulykke- 
ligste. At blive det er med andre Ord — en Lykke! 
Selv om jeg vælger Lidelsen, — naar jeg vælger den 
æstetisk, kommer jeg dog ikke ud af Modsigelsen. »Den 
ulykkeligste er den lykkeligste U — denne Modsigelse 
kan den æstetiske Reflexion ikke forstaa, langt mindre 
løse. I denne Snare fanger den tilsidst sig selv, og én 
Gang for alle. 

De tre sist omtalte Afhandlinger er »oplæst for 
SymparanekromenoU, den siste Afhandling »i Fredags- 
møderne«. Navnet er hentet fra Lucian og betyder »de 
Medbegravne«. Dette Samfund af Æstetikere højtidelig- 
holder sin Stiftelsesfest Natten efter den længste Dag, 
frydende sig over, »at den glædelige Anledning atter har 
gjentaget sig, at den længste Dag er forbi, og Natten 
begynder at sejre.« Deres »Fredagsmøder« har maaske 
en ironisk-fortvivlet Hentydning paa »Altargangen om 
Fredagen«. Det, der binder dem sammen, er ikke Ven- 
skab, — Venskab er en ethisk Bestemmelse, — men det 
tilfældige Fællesskab, at de i Forhold til Livet alle føler 
>sympathetisk Angst«. At der er flere, er fuldkommen 

tilfældigt. Hver enkelt af dem er derfor ikke mindre 
ensom, snarere mere. Deres Sympathi med Sorgen er 
rent æstetisk, den binder og forpligter dem ikke til at 
virke for at hjælpe de Sørgende. De er Iagttagere, intet 
andet. Interessen for de lidende kaldes deres >Lyst og 
Tidsfordriv«. I Virkeligheden er de »uden Samfund med 
Mennesker, udelagtige i deres Sorger«. 

I dette uhyggelige Nattebillede af »Skyggebrødrene« s 
Forening, der senere i Skildringen af Gjæstebudet »In 
vino veritas« (i »Stadier paa Livets Vej«) faar bestem- 
tere Omrids, er den æstetiske Individualismes Parodi 
paa Samfundstanken givet med en Kraft i Fantasien, 
der er sjelden hos Kierkegaard. At Pessimismen er Ro- 
mantikens naturlige Konsekvens og ikke, som den er 
blevet kaldt (af Dr. V. Pingel) »et vildt Skud paa den 
tyske Spekulations Træ«, — det forstod Kierkegaard. 
Og Eftertiden har bekræftet det. Den Straf, som B. 
ønsker A. og hans Ligesindede, »at alle Theaterdigtere 
ikke vilde digte andet end larmoyante Dramaer med al 
mulig Angst og Forfærdelse«, er indtruffet efter en maa- 
ske endnu større Maalestok, end B. turde haabe. Hin 
»vellystige Gjennemgysning«, han taler om sammesteds, 
er jo Pointen i en hel Gren af den moderne Skuespil- 
digtning. (Henrik Ibsens »Skole«.) 



vm. 

Enten-Eller«. Ethikeren. B.s Papirer. 



Forholdet mellem første og anden Del af »Enten — 
Eller« skildres i »Afslutt. uvidensk. Efterskrift« saaledes: 
»Gjennem gøglende Taagebilleder, gjennem et yppigt 
Tankeindholds Distraktioner, hvis Udførelse, dersom den 
ellers duer noget, er Forfatterens absolute Fortjeneste, 
naa's der hen til et ganske enkelt Menneske, existerende 
i Kraft af det ethiske. Dette er Scenechangementet, 
eller rettere, nu er Scenen der: istedenfor en Verden af 
Muligheder, gjennemildnet af Fantasi og dialektisk ind- 
rettet, er der bleven et Individ.« 

Den Ethik, hvorpaa anden Del er bygget, er rent 
individualistisk. Georg Brandes bebrejder (i sin Bog om 
K.) Kierkegaard, at han ikke i det Sted har givet Grund- 
ridset til en rationel Moral, en human Ethik. Men for 
Kierkegaard samler alle ethiske Forpligtelser sig i Indi- 
videts Pligt mod sit eget ideale Selv. De sociale Pligter, 
som giver den humane Ethik dens Indhold, beskæftiger 
ham det mindst mulige; i sine siste Leveaar slaar han 
konsekvent en Streg over dem alle. 

B.s Papirer er »Breve til A.« Det fastslaas strax, 
at det er personlig Interesse for A., som gjør B. til For- 
fatter. Han lægger ikke an paa at gavne Verden. »Jeg 



54 

er, som du véd, overhovedet slet ikke Forfatter, jeg skri- 
ver kun for din Skyld.« Af A.s Aandrighed eller Dyb- 
sind eller Fantasi er der i denne nøgterne »Assessors« 
Betragtninger ikke Spor. Den Sejer, han vinder hos 
Læseren, — hvis han vinder den, — vil Kierkegaard ud- 
trykkelig ikke have grundlagt paa Overtalelse eller Be- 
stikkelse, men kun paa den enfoldige Sandheds egen 
Magt. 

For B. er Æstetikeren A. først og fremmest et Med- 
menneske, han som Menneske har Deltagelse for; A. er 
ham »noget ganske andet end et Fænomen« (i Modsæt- 
ning til Skyggebrødrene i første Del); han er kommen 
til at holde af A., fordi denne med alle sine Fejl har 
Betingelser for at blive en Personlighed, idet han nemlig 
har Personlighedens Naturelement: Lidenskab. B. holder 
af ham »for hans Heftigheds Skyld, for hans Lidenska- 
bers Skyld, for hans Svagheders Skyld.« 

Brevene er to i Tallet. Det første, der behandler 
»Ægteskabets æstetiske Gyldighed* er som Helhed det 
mindst betydelige og mest forældede, Kierkegaard har 
skrevet. Med de mange sjælelige og almenmenneskelige 
Spørgsmaal, hvortil Ægteskabet giver Anledning, indlader 
B. sig slet ikke; han synes end ikke at ane deres Tilvæ- 
relse. Derimod anstrenger han sig af al sin Evne for at 
godtgjøre, at der ikke i Ægteskabets Begreb ligger no- 
get, som med logisk Nødvendighed gjør det umuligt for 
en Mand at elske sin Kone. Hovedtanken er, at Ægte- 
skabet ingenlunde er mindre æstetisk skønt end den ro- 
mantiske Elskov, eftersom denne for det første meget vel 
kan bevares i Ægteskabet, og dette tillige har den æste- 
tiske Fordel fremfor hin, at det har Konkretion, Sam- 
menhæng og Historie. 

Det er mærkeligt, at der har været en Tid, hvor Lan- 

dets klogeste Hovede fandt det Umagen værd at sætte 
Kræfter ind paa at bevise den Slags Selvfølgeligheder. 

At hele Afhandlingen virker blodløst og konstrueret, 
kdmmer vel fornemmelig af, at Kierkegaard ikke kjendte 
Gjenstanden for sin Undersøgelse af personlig Erfaring; 
men det hænger tillige sammen med et særeget Træk i 
hans aandelige Fysiognomi: hans bornerede Opfattelse af ^^ 
Kvinden. 

I Galanteriets Form skjuler Kierkegaards Udtalelser 
om det andet Kjøn over en god Slump naiv Ringeagt. 
De er ofte som skaarne ud af en Æbeltofter-psychologi 
fra det 17de Aarhundrede og lige saa paalidelige som 
Grundtvigs astronomiske Theorier: Kvinden kan kun rent 
instinktivt sværme for en Ide, »hun kan end ikke kjende 
den Ide, der begejstrer hende, thi dette vilde være ukvin- 
deligt.« (»Enten — Eller« I). »Hendes ideale Synspunkt 
er Skønheden« (»Begrebet Angest«) og hendes ethiske 
Synspunkt — hvad tror man? — Forplanteisen! »Der- 
for er Taushed ikke blot Kvindens højeste Visdom, men 
ogsaa hendes højeste Skønhed.« 

Kierkegaards første trykte Forsøg var et Par lidet 
vittige Satirer (i »Flyvende Post«) over Kvinderne og 
Kvindeemancipationen, og under hele hans Forfatterskab- 
bryder denne Mangel paa Forstaaelse af og Respekt for det 
andet Kjøn jævnlig frem, tilsist endog med uhyggelig Vold- 
somhed. I sine siste Leveaar læste Kierkegaard med stor 
Glæde Schopenhauer og var lige saa henrykt over hans An- 
greb paa Hegel som over hans Forhaanelser af Kvinden. Til 
Prøve paa Kierkegaards Veltalenhed i det Kapitel kan man 
læse et Afsnit med Overskriften: »Kvinden — Manden« i 
Dagbøgerne fra 1854-^55 (S. 88): »Kvinden er den personi- 
ficerede Egoisme. Hendes glødende, hendes hede Hengiven- 
hed for Manden er hverken mer eller mindre end Egoisme, 

Dog dette aner Hs. Velbaarenhed Manden ikke. . . Manden 
er ikke oprindelig Egoist, han bliver det først og ret til- 
gavns, naar han er saa lykkelig at forenes med en Kvinde. 
Denne Forening, almindelig bekjendt under Navn af Ægte- 
skab, er egenlig, hvad man i Modsætning til en løsbygget 
Bindingsværk-egoisme kunde kalde den grundmurede 
Egoisme, Egoismens rette Firma ... Og Manden er na- 
turligvis, indtraadt i dette Firma, væsenlig tabt for alt 
højere«. I en senere Udtalelse hævder han for ramme 
Alvor, at Kvinden slet ikke kan være Kristen, »hun vilde 
gaa fra Forstanden, hvis hun skulde spændes i denne 
Anstrengelse«. Konsekvent burde han nægte, at Kvinden 
har en Sjæl, og han er ikke meget langt fra at gjøre 
det. Eller lyder ikke følgende Argument mod Kvinde- 
emancipationen ret muhamedansk? »Kun i Norden er 
denne Prosaisme, der paa saa mange Maader forkvakler 
Kvindens Væsen og stiller Problemer, som slet ikke kunne 
forekomme i Syden, at Kvinden er en Person, der tillige 
er nyttig, til Gavn. Saaledes var det ikke oprindeligt. 
Oprindeligt er det lagt an saaledes: Kvinden er Luxus, 
er til Selskab, til Pynt, til Stads o. d. Kun i Norden 
maa hun tillige gjøre Gavn, og derfor er det ogsaa i 
Norden, at dette Spørgsmaal maa opkomme om hendes 
Emancipation«. Mod Kvindernes Emancipation ivrer 
overhovedet baade Kierkegaard og de to Forfattere af 
»Enter — Eller« særdeles inderligt og ofte. I en Dag- 
bogsoptegnelse fra 1849 kaldes denne Tanke paa godt 
Jeroirimusk: »Djævlens Opfindelse«. 

At Ægteskabet med en saadan Opfattelse af Kvinden 
til Grundlag ikke ses som en fri Forbindelse mellem to 
Personligheder, forstaar sig selv. Ifølge B.s hele Frem- 
stilling maa Ægteskabets Betydning navnlig søges i, at 
det udvikler Mandens Personlighed og Karakter ved at 

bringe ham i konkret Forhold til Livet, give ham An- 
svar og Forpligtelser o. s. v. — kort sagt: den hele Op- 
fattelse er samtidig udpræget individualistisk og usigelig 
spidsborgerlig. Der dvæles ved den Hygge, som følger 
med et lykkeligt Ægteskab, men om gjensidig personlig 
Paavirkning, om en aandelig Kamp i Kjærlighed mellem 
to ligestillede Personligheder forlyder der intet. Senere 
i sit Liv trækker Kierkegaard sin egen Tankes Konse- 
kvens, idet han erklærer Ægteskabet for noget, der kun 
har Værdi som Opdragelsesmiddel, og roser Brødremenig- 
hederne, fordi de bortgifter ved Lodtrækning; og til aller- 
sidst paastaar han jo endog, at Ægteskabet strider mod 
Kristendommen i samme Grad som Tyveri og Mord. 
Men i »Enter-Eller« protesterer B. dog endnu mod den, 
der gifter sig af andre Grunde end Kjærlighed, og hævder, 
at »Kristendommen holder urokkelig paa Ægteskabet«. 

Langt betydeligere end den første Afhandling er den 
anden, som bærer Overskriften: Ligevægten mellem det 
æstetiske og ethiske i Personlighedens Udarbejdelse. 

Her analyserer og gjendriver B. det æstetiske Sta- 
diums forskjellige Trin og angiver dernæst den Maade, 
paa hvilken Personligheden har at udarbejde sig selv 
ethisk. 

Det æstetiske er Ligegyldighed overfor Godt og Ondt. 
Skal man komme videre, maa man først vælge sig ud af 
denne Ligegyldighed. »Mit Enten-Eller betegner ikke 
nærmest Valget mellem Godt og Ondt; det betegner det 
Valg, hvormed man vælger Godt og Ondt eller udelukker 
dem«. Det kommer ikke saa meget an paa at vælge det 
rigtige som paa den Energi, den Alvor og Lidenskab, 
hvormed der vælges. I den er det, at Personligheden 
forkynder sig i sin indre Uendelighed og samler sig til 
en Virkelighed. I Valgets Lidenskab, idet Individet 

vælger sig selv, bliver Personligheden til; da sker det 
afgjørende Spring fra det æstetiske til det ethiske. »Naar 
da alt er blevet stille omkring En, højtideligt som en 
stjerneklar Nat, naar Sjælen bliver ene i den hele Ver- 
den, da viser der sig ligeoverfor den ikke et udmærket 
Menneske, men den evige Magt selv; da skiller Himlen 
sig ligesom ad, og Jeget vælger sig selv, eller rettere, 
det modtager sig selv. Da har Sjælen set det højeste, 
hvad intet dødeligt Øje kan se og som aldrig kan glem- 
mes; da modtager Personligheden det Ridderslag, som 
adler for en Evighed.« 

Jegets Tilblivelse i Valget er forberedt gjennem det 
æstetiske Studiums Fortvivlelse. Derfor kan man ogsaa 
udtrykke det ethiske Bud saaledes: Vælg at fortvivle. Idet 
Fortvivlelsen vælges, men efchisk, altsaa saaledes at den 
overtages af Jeget, forvandler den sig til Anger. Æste- 
tikeren i sit højeste Stadium fastholder Sorgen som et 
Nydelsesmiddel, det mest raffinerede af alle. For Ethi- 
keren bliver Sorgen gjennemsigtig som Anger. Dens 
interessante og dæmoniske Halvlys gaar over i klart Dag- 
lys, og den afslører sig i sit inderste Væsen som Sorg 
over Jegets Utilstrækkelighed, dets Afstand fra Idealet. 
Det er Hemmeligheden i Æstetikerens Fortvivlelse, den 
Hemmelighed, han ikke vil, ikke tor se tilbunds i. For 
Æstetikeren er Sorgen derfor et Bedøvelsesmiddel, et 
Kvietiv, for Ethikeren et Motiv til ny Stræben. 

Saasnart Selvet ved Valget er kommet indenfor det 
ethiske Stadium, begynder Personlighedens Udarbejdelse, 
som foregaar, eller bør foregaa, under en stadig Lige- 
vægt mellem det æstetiske og ethiske. Thi da det Selv, som 
Jeget har valgt, ikke er et fremmed, men dets eget Selv, 
saa forsvinder det æstetiske ikke, det vender altsammen 
tilbage: Talent, Skønhed, Intelligens, ydre Betingelser 

o. s. v.; kun ses det nu i et nyt Lys, det bliver fra nu 
af Led i Helet, tjenende Led under det ethiskes Kontrol. 
Derved er der kommet Sammenhæng; først nu kan der 
tales om Udvikling; medens det, Æstetikeren vilde kalde 
saaledes, kun var hans Stemningers tilfældige Eække- 
følge. 

Opgaven for Udviklingen er saa: at faa det mest 
mulige ud af Selvet, at skride fremad mod Idealet paa 
den rigeste, alsidigst mulige Maade — som man ser, 
ren Individualisme. »Det ethiske Individ kjender sig 
selv . . . Det Selv, Individet kjender, er paa én Gang det 
virkelige Selv og det ideale Selv, som Individet har uden- 
for sig som det Forbillede, i hvis Lighed det skal danne 
sig, og som det dog paa den anden Side har i sig, da 
det er det selv.« Til andre Mennesker har det ethiske 
ifølge B. intet væsenligt Forhold. Ganske vist siger B. 
etsteds; »Den, der lever ethisk, arbejder hen til at blive 
det almene Menneske«; men med dette Udtryk menes 
det ideale Menneske, det typiske Menneske, ingenlunde 
det sociale Menneske. 

Sympathien med andre Mennesker beror for den 
Kierkegaardske Ethiker udelukkende paa Analogi: de 
andre Mennesker kan nyde, lide, udvikle sig, forgaa lige- 
som jeg. Jeg er sat — tilfældigvis — i et Samfund; 
dette Samfund er en Del af den Virkelighed, hvori jeg 
skal forarbejde min Personlighed. Men Materialet uden- 
for mig er en Tilfældighed og har ingen anden Be- 
tydning end den, jeg selv tillægger det. Det er min 
Pligt at være i Sammenhæng med og Forhold til Virke- 
ligheden, fordi jeg kun paa den Maade kan blive mig 
selv konkret. Men i Sammenhængen, i Forholdet er jeg 
bestandig, væsenlig set, afsondret, eftersom Jeget er det 
egenlige, Virkeligheden kun det tilfældige Materiale. 

> Først naar man i Valget har overtaget sig selv . . . først 
da er man i sin totale Isolation i absolut Kontinuitet 
med den Virkelighed, man tilhører.« 

En karakteristisk Forskjel mellem Æstetikeren og 
Ethikeren maa endnu fremhæves forat fuldstændiggjøre 
Billedet. Det æstetiske er skjult, hemmelighedsfuldt, 
indesluttet, sig selv en Gaade. I Valget gjennemklares 
alle Dybder, det skjulte kommer for Dagen, det hemme- 
lighedsfulde taber sin Magt. Det ethiske er sanddru, 
aabent, klart, ligefrem. Saaledes faar det ethiske Bud 
en tredie Form: Bliv aabenbar! Saalænge der endnu 
er skjulte Steder, uloddede Bunde i Jeget, er det et 
Vidnesbyrd om, at det ethiske Krav ikke helt er sket 
Fyldest. 

Den Religiøsitet, hvortil det ethiske Stadium hosB. 
tilsist hæver sig, er ligeledes rent individualistisk og 
altsaa paa intet Punkt i Strid med Standpunktets Ka- 
rakter. For B. er Gud væsenlig set den evige Garanti 
for det ethiske Ideal, som Ethikeren stræber efter, men 
aldrig naar; selv om det gode aldrig helt virkeliggjøres 
her paa Jorden, det er alligevel den højeste Virkelighed 
— i Gud. Det typiske Forhold til Gud er derfor Anger. 
»Hver Kjærlighed har sin Ejendommelighed ; Kjærlighed 
til Gud har sin absolute Ejendommelighed, dens Udtryk 
er Anger.« Den Prædiken, hvormed »Enten — Eller« 
slutter, * det opbyggelige i, at mod Gud har vi altid Uret*, 
udtrykker denne Religiøsitet og betegnes som Ethikerens 
»Ultimatum« (o: det højeste, han kan naa, og det siste, 
han har at sige). Idet Jeget begejstret erkjender, at 
mod Gud har vi altid Uret, at vi med andre Ord aldrig 
naa'r vort Ideal, resignerer det modigt under den givne 
Virkeligheds Misforhold mellem det endelige og det 
uendelige. Men den Gud, Ethikeren saaledes bøjer sig 

for, er, naar alt kommer til alt, hans eget ideale Selv. 
Det siges med rene Ord i Bogen: »Hvad er det absolute? 
Det er mig selv i min evige Gyldighed«. Om jeg giver 
Gud dette eller hint Navn, forestiller mig ham paa denne 
eller hin Maade, det er væsenlig ligegyldigt. Andagts- 
forholdet til Gud har kun Betydning derved, at det giver 
mig nye- Kræfter til at stræbe mod Idealet, og i denne 
Stræben saavel som i Andagten er jeg »absolut isoleret«, 
ene med mig selv i min ethiske Uendelighed. 

Gjennemgaar man nu hele denne Fremstillings ka- 
rakteristiske Bestemmelser: Ethikeren har fortvivlet, har 
valgt sig selv, bliver i dette Forhold aabenbar, er i Sam- 
menhæng med den konkrete Virkelighed, bøjer sig ang- 
rende og resignerende for Idealet, er absolut isoleret i 
sit Gudsforhold — saa samler det hele sig tydeligt og 
klart til en udpræget ethisk-religiøs Individualisme, som 
altsaa er den Magt, hvormed Kierkegaard fælder Æste- 
tikeren. Sandhed er Inderlighed, Existensinderlighed i 
ethisk Bestemmelse. »Kun den Sandhed, der opbygger, 
er Sandhed for dig« — med disse Ord slutter det »An- 
læg«, der, ifølge en Dagbogsudtalelse af Kierkegaard, i 
»Enten — Eller« »strækker sig lige fra det første Ord til 
det sidste«. — 

At dette enestaaende Værk ved sin Fremkomst maatte 
vække Opsigt, er en selvfølgelig Sag. Imidlertid viser 
Anmældelserne — selv Goldschmidts i »Corsaren«, der er 
ærbødigt beundrende, og Hejbergs i »Intelligensblade«, 
der nærmest tyder paa Usikkerhed — at saa godt som 
Ingen forstod Forfatterens Mening. Det, der beskæftigede 
Publikum mest, var Anonymiteten. Hvem havde her i 
Landet Raad til at udgive saadan en stor Bog paa eget 
Forlag? At Kierkegaard var Forfatteren, blev snart al- 
mindelig kjendt. De unge var begejstrede over Aand- 

righeden i første Del og Alvoren i anden. Spidsborgernes 
store Flertal var forbløffet. Hvor vilde han hen? Hvad 
mente han i Grunden, denne besynderlige Mand ? Under 
Udarbejdelsen af Værket havde han bevaret den dybeste 
Taushed om sit Forehavende, ja havde endog moret sig 
med at give det Udseende af, at han var en Dagdriver, 
som levede af sine Penge og intet alvorligt tog- sig for. 
De brave Folk følte sig tilmode, som om de til en Af- 
vexling selv var bleven Gjenstand for hans berygtede 
»Experimenteren«. Man slugte Bogen, navnlig det pi- 
kante Afsnit »Forførerens Dagbog«, diskuterede den og 
forstod intet af den. De 525 Exemplarer, hvori det første 
Oplag var trykt, blev udsolgt paa to Aar, hvad der paa 
den Tid betød ikke saa lidt for et saa omfangsrigt Værks 
Vedkommende. Det var med andre Ord, hvad man nu- 
omstunder vilde kalde »en betydelig Succes«. 

IX. 
To opbyggelige Taler". — Ny Gjæring. 



Midt linder Diskussionen, neppe tre Maaneder efter 
»Enten-Eller«, udgav Kierkegaard »To opbyggelige Taler« 
med Forfatterens Navn paa Titelbladet. I et Forord be- 
mærker han, at han »ikke har Myndighed til at prædike«, 
hvorfor Talerne ikke kaldes Prædikener, men opbyggelige 
Taler, samt at han udelukkende henvender sig til »den 
enkelte«, hvem han med Glæde og Taknemlighed kalder 
sin Læser. 

Denne lille Bog var en simpel Fremstilling af Troens 
Væsen i Talers Form, noget, som alle Dannede for- 
længst var paa det rene med og altsaa ^>ude over*. Der 
var ikke det mindste vittige eller pikante; det eneste 
interessante ved disse Taler var jo, at de var af samme 
Forfatter som »Enten-EUer«. De blev derfor, som deres 
Forfatter havde ønsket, kun lidet paaagtede. I »Syns- 
punktet for min Forfattervirksomhed« siger Kierkegaard: 
»Med venstre Haand rakte jeg »Enten-Eller* ud i Ver- 
den, med højre »To opbyggelige Taler«, men alle greb 
de, eller saa godt som alle, med deres højre efter min 
venstre Haand.« 

I de to Taler belyser Kierkegaard yderligere den 
Resignationens Religiøsitet, hvormed »Enten-Eller* slut- 

tede. Der kommer intet nyt til. Det er Individualismens, 
»den enkeltes« Religiøsitet, som afslutter sig i sig selv 
gjennem Villiens lidenskabelige, angrende Beslutning. 

I den første Tale, »Troens Forventning«, bestemmes 
Troen som en Villiessag, i nøje Overensstemmelse med 
Tankegangen i anden Del af »Enten-Eller«. Troen bli- 
ver til ved et Valg; enhver kan foretage det, men kun i 
Inderlighed og personlig Tilegnelse. Troen kan kun 
»haves ved bestandig at erhverves og kun erhverves ved 
bestandig at frembringes«. Derfor kan den ikke medde- 
les som en Kundskab, men maa bestandig paany tilegnes 
af hver enkelt Troende gjennem Resignationens Kamp 
og Sejer. 

I »Enten-Eller« s første Del var Spørgsmaalet om 
Æstetikerens Forhold til Haabet jo et Hovedspørgsmaal, 
og det fortvivlede Resultat af A.'s Overvejelser var hin 
Levevisdom i »Vexeldriften«, at man skal »kaste Haabet 
overbord«. I Talen antydes nu kortelig det æstetiske 
Standpunkts »Forventning« som Modsætning til Troens. 
Først den umiddelbare Æstetikers: »Troens Forventning 
er da Sejer! Det glade Sind, som endnu ikke smagte 
Livets Gjenvordigheder, som ikke blev opdraget i Sorgens 
Skole, ikke dannet ved Erfaringens tvetydige Visdom, 
giver denne Forventning Bifald af sit ganske Hjerte; 
thi det forventer Sejer i alt, i alle Kampe og Anfægtel- 
ser, eller rettere, det venter at sejre uden Strid.« Der- 
næst den reflekterede Æstetikers, Pessimistens: »Den be- 
kymrede forventer ikke Sejer, han har kun for tungt følt 
sit Tab; og tilhører det end en forbigangen Tid, han 
tager det dog med sig, han forventer, at den tilkom- 
mende Tid vil idetmindste forunde ham Fred til den 
stille Beskæftigelse med hans Smerte. Endelig den 
troende Ethikers: »Den troende derimod siger: jeg for- 

venter Sejer!« Denne Sejer er Eesignationens Sejer, 
dens Stemning er Glæde og Frejdighed; men det hævdes 
udtrykkelig, at Troen ikke forventer Sejer i dette eller 
hint enkelte. »Den Troende* her er altsaa, hvad Kierke- 
gaard i »Frygt og Bæven« kalder -»Eesignationens Rid- 
der«, ikke den sammesteds skildrede »Troens Ridder«, 
hvorom senere! 

Den anden Tale har til Emne Skriftstedet: »Al god 
og fuldkommen Gave kommer ned ovenfra.« Til dette 
Ord knyttede sig, ifølge Kierkegaards egen Meddelelse i 
Dagbogen, det første religiøse Indtryk, hans tidligere 
Forlovede havde af ham. I en Optegnelse (fra 1849). 
siger han, at denne Tale indeholdt et Vink til hende, 
hvorfor det »især var uhyre personlig sandt i mig, at 
jeg kun søgte en enkelt Læser.« Dette Vink anviser 
Vejen gjennem Skuffelsen og Lidelsen til Trøsten i den 
religiøse Resignation, der tager ogsaa Sorgen som en god 
og fuldkommen Gave ovenfra. 

I Talens Slutning antyder Kierkegaard den Konflikt, 
som ifølge hans Fremstilling i de nærmest følgende Skrifter 
betinger det religiøses dybeste Gjennembrud: den Skyld- 
bevidsthed, der ikke kan finde sin Afslutning i Angeren, 
fordi det bestandig er den uvist, hvori Skylden egenlig 
bestaar, og hvad det er, der skal angres. »Maaske var 
der noget i dit Liv, du ønskede ugjort, var det muligt^ 
da vilde du med glad Taksigelse tage al fuldkommen 

Gave af Guds Haand Straffen traf maaske flere end 

dig, og dog var du jo den Skyldige, den greb maaske 
videre om sig, og dog var du jo kun den, der skulde 

være dens Gjenstand Det blev dig tvetydigt, hvad 

der var Straf, og hvad der var Begivenhed : var det blot 
Begivenhed, da fordrede din Sjæl Straffen, og var det alt 
Straf, kunde du ikke iføre dig den.« Her er Spørgsmaalet 

5 

naa't ud i Spidsen; men Kierkegaard bryder pludselig 
af og angiver som Knudens Løsning Tankegangen fra 
*Enten-Eller«s »Ultimatum«: at mod Gud har vi altid 
Uret, altsaa Resignationen, den gjennemførte Anger. 

Et Par Maaneder senere havde han maaske anlagt 
Svaret anderledes. — 

Efter Udgivelsen af denne Bog havde det været 
Kierkegaards Hensigt at ophøre med literær Virksom- 
hed*). Han vilde da have søgt et Præsteembede paa 
Landet og betragtet sig selv som en Poeniterende, hvis 
daglige Liv existentielt udtrykte den Anger, hvori han 
mente at have fundet det religiøses højeste Udtryk. 

Der var i dette en Del tungsindig Stolthed. Ofte 
havde han sagt sig selv, at »den Plads endnu var ledig : 
en Forfatter som véd at holde op.« Det tiltalte ham at 
være denne eneste. Tillige vidner denne stadig gjentagne 
og stadig paany opgivne Beslutning: at stanse med For- 
fatterskabet, om den lidenskabelige Energi, hvormed han 
arbejdede. Bestandig tænker han : denne ene Bog og saa 
intet mere! Værket bliver ham, saalænge han skriver 
paa det, ikke blot det vigtigste, men det eneste. 

Men tillige er denne Ide et Bevis for, at han, den- 
gang han udgav »Enten-Eller« og Talerne, saa sin Livs- 
anskuelse afsluttet i det ethisk-religiøse Standpunkt, 
altsaa et Bevis for, at han ikke dengang, end ikke i 
Anlæg, havde Planen til det efterfølgende rede, saaledes 
som han i > Synspunktet for min Forfattervirksomhed« 
tildels indbilder sig selv. 

Paa den anden Side var der, maaske gjennem selve Ar- 
bejdet, vaagnet Tvivl hos ham, om hvorvidt Resignatio- 
nens Standpunkt, som han havde fremstillet det, nu ogsaa 



*) Se f. Ex. E. P. 1849 S. 83. 

udtømte alle Momenter af den religiøse Krise, han ved sit 
Livs Tragedie var blevet opmærksom paa. Var Livet ikke 
for sammensat, til at en simpel Henvisning til Anger og 
Resignation kunde løse alle dets Gaader? Var ikke 
allerede hans eget Tilfælde for indviklet til, at Anger 
alene kunde klare det? 

Og hertil kom et andet, for Kierkegaard saare vig- 
tigt Motiv. Dersom den ethiske Religiøsitet er Gaadens 
Løsning, hvad bliver der saa af Kristendommen med alle 
dens Dogmer? Bliver den i saa Fald andet end en bil- 
ledlig Omskrivning af det simple ethisk-religiøse Pligt- 
bud? Respekten for Kristendommen laa for dybt i 
Kierkegaards Sjæl til, at dette Spørgsmaal kunde for- 
blive ham ligegyldigt, og saaledes ser vi ham paany 
kastet ud i Tvivlsmaal, der for hans lidenskabelige Tanke 
voxede til de frygteligste Anfægtelser. 

To Optegnelser fra Tiden efter »Enten-Eller«s Ud- 
givelse er i saa Henseende højst karakteristiske*). >At 
Øwfs Søn blev Menneske er vistnok det højeste meta- 
fysiske og religiøse Paradox, men det er endnu ikke 
det dybeste ethiske Paradox. Kristi Fremtræden beholdt 
en Polemik imod Tilværelsen. Han blev Menneske saa- 
ledes som alle andre, men Virkelighedens konkret-ethiske 
Momenter stod han i et polemisk Forhold til. Han gik 
omkring og lærte Folket, ejede intet, havde ikke det, han 
kunde hælde sit Hoved til. Det er nu vistnok opløf- 
tende at se den Tro og Tillid til Forsynet, der gjør et 
Menneske sorgløs som Himlens Fugl og Markens Blomst; 
men hvorvidt er dette et ethisk Udtryk for et Menneske- 
liv? Skal et Menneske ikke arbejde for at leve? Er 
dette ikke højere? Tør jeg saaledes lade være at sørge 



*) Se E. P. 1833-43 S. 404 ff. 

for den Dag imorgen? Her møde de alier vanskeligste 
Problemer. Kristi Liv havde et negativt, polemisk For- 
hold til Kirke og Stat. Det højeste ethiske Paradox 
vilde være, naar Guds Søn gik ind i hele denne Virke- 
lighed, blev et Led deri, bøjede sig under hele dens 
Smaalighed; thi om jeg end har Mod og Tillid og Tro 
til at dø af Sult, saa er dette beundringsværdigt, og i 
hver Generation er der vel ikke 10, der har det, — men 
vi lære jo dog og forkynde, at det vilde være endnu 
større at indordne sig derunder. — Gud hjælpe det stak- 
kels Hoved, der har med den Art Tvivl at gjøre, det 
ulykkelige Menneske, der har Lidenskab nok til afc tænke, 
det stumme Bogstav, der ikke kan gjøre andet for andre 
Mennesker end tie stille med, hvad han lider — og om 
muligt smile, at ingen skal mærke det paa ham.« 

Man ser, hvorledes Spørgsmaalet om Kristendommens 
Forhold til det ethisk-religiøse ingenlunde er ham gjen- 
nemsigtigt, men tvertimod sætter hans Sjæl i de liden- 
skabeligste Svingninger. 

Og paa næste Side i Dagbogen betragtes Sagen fra 
en anden Side: »Kristus skjulte noget for sine Disciple, 
fordi de ikke kunde bære det. Det var kjærligt gjort af 
ham, men er det ethisk? . Det er en af de vanskeligste 
ethiske Tvivl: naar jeg ved at fortie noget kan frelse et 
andet Menneske for en Smerte, har jeg saa Lov dertil, 
eller gjør jeg ikke et Indgreb i hans menneskelige Exi- 
stens? — Paa dette Punkt ligger mit Livs Paradox; 
mod Gud har jeg altid Uret, men er det en Forbrydelse 
mod Mennesker?« 

Det, som Kierkegaard her, lidenskabelig anfægtet, 
stanser overfor, er det afgjørende Spørgsmaal om For- 
holdet mellem Individualisme og Kristendom. Han spør- 
ger ikke upartisk: kan disse to Livsformer forenes? Han 

spørger lidenskabeligt: hvordan skal de forenes? Og paa 
denne Opgave sætter han sine uhyre Aandskræfter ind. 
Slippe den ene af Parterne kan han ikke. Af Natur og 
Aandstype er han udpræget Individualist. At Sandheden, 
den højeste Sandhed, maa søges i »den enkelte« og kun 
dér, derom tvivler han ikke; det sociale Princip er ham 
et rent udvortes, hensigtsmæssigt -praktisk Princip; at 
blande det ind i sit Mellemværende med Gud synes ham 
Gudsbespottelse. Paa den anden Side: Kristendommen 
er Sandheden, derom tvivler han lige saa lidt; baade 
Opdragelsen, Faderens Indflydelse, det uforglemmelige 
Indtryk af Kristendommens Tragik og ophøjede Myndig- 
hed og Kierkegaards naturlige Respekt for Autoriteten 
holdt ham alt tilsammen fast ved Overbevisningen om 
Kristendommens guddommelige Herkomst. Men idet han 
nu vil gjøre Alvor af at forene de to Magter, opdager 
han Vanskeligheder, som ingen før havde drømt om, og 
i Kampen med disse Vanskeligheder udhamres hans re- 
ligiøse Iagttagelser yderligere. Det endelige Resultat 
blev, hvad det med Nødvendighed maatte blive. Kri- 
stendom og Individualisme lader sig ikke forene, efter- 
som de er afgjorte Modsætninger. Kristendommen er 
efter sit inderste Væsen Socialismens Religion ; at opfatte 
den individualistisk er at forvride alle dens Værdier. 
Den uhyre Lidenskab og det mægtige Opbud af Reflexion 
hvormed Kierkegaard har forsøgt at fuldbyrde det umu- 
lige, har blandt andet godtgjort Umuligheden en Gang 
for alle. Kunde han ikke naa det, kan ingen ! Og netop 
herpaa beror maaske Hovedbetydningen af Kierkegaards 
Gjerning, historisk set. — 

Under voldsom Gjæring rejste Kierkegaard for anden 
Gang til Berlin. Hans Plan var at foretage en længere 
Rejse; men det kom anderledes. I et Brev fra Berlin 

til Vennen Emil Boesen, skriver han Dagen efter An- 
komsten: »Jeg har i en vis Forstand allerede opnaaet, 
hvad jeg kunde ønske, hvad jeg ikke vidste, om jeg be- 
høvede 1 Time, 1 Maaned eller x j % Aar til, — en Ide 
— et Vink — sat sapienti, nu klatrer jeg. Forsaavidt 
kunde jeg gjerne strax vende hjem igjen; det vil jeg dog 
ikke, derimod gaar jeg neppe videre end til Berlin.« 
Denne Ide var Ideen til »Gjentagelsen«. Fjorten Dage 
senere hedder det i et nyt Brev til Boesen: »Jeg er 
bleven færdig med et Arbejde, der er mig af Vigtighed, 
jeg er i fuld Fart med et nyt, og mit Bibliothek er mig 
nødvendigt ligesom ogsaa et Trykkeri. « Dette Brev aan- 
der en næsten lyrisk Begejstring over Ideernes mægtige 
Opvæld i hans Sjæl. »Jeg har aldrig arbejdet saa stærkt 
som nu,« skriver han. Og den forekommer i Sandhed 
som et Mirakel, den Hurtighed, hvormed hans Tanker 
fødes og finder deres Form, — en Produktivitetens Fro- 
dighed, der paa sin Vis ikke er ringere end Holbergs, 
Oehlenschlægers eller Thorvaldsens. »Gjentagelsen« er 
altsaa forfattet paa mindre end fjorten Dage, og umid- 
delbart derefter er han begyndt paa »Frygt og Bæven«. 

Sist i Maj vendte Kierkegaard tilbage til Kjøben- 
havn, og 16de Oktober 1843 udkom paa samme Dag: 
»Frygt og Bæven«, »Gjentagelsen« og »Tre opbyggelige 
Taler«. 

Jeg skal forsøge at udrede de nye Tanketraade, som 
bærer Spindet i disse mærkelige, enestaaende originale 
Bøger. 

Hovedspørgsmaalet: i hvad Forhold staar Kristen- 
dommen til den ethisk- religiøse Resignation? fik for 
Kierkegaard en karakteristisk Belysning fra hans egen 
Oplevelse. Her er to Punkter af Betydning. 

»Havde jeg havt Tro, da var jeg bleven hos hende,« 

skriver han i Dagbogen i Berlin midt under Arbejdet 
med »Gjentagelsen«. Denne Tro vilde altsaa have været 
noget endnu højere end Resignationen med dens Anger. 
Denne Tro vilde have været den frejdige »Gjentagelse« 
af Umiddelbarheden efter Resignationen, den faste, trygge 
Forvisning, at for Gud er selv det umulige muligt, alt- 
saa ogsaa det at bortrydde de tilsyneladende uovervinde- 
lige Hindringer, som havde skilt Kierkegaard fra hans 
Forlovede. Dette er det ene Moment i den nye Tanke- 
bevægelse. 

Det andet Moment har ogsaa sit Tilsvarende i hans 
personlige Oplevelse. Han var blevet ethisk skyldig, 
forsaavidt som han havde brudt sit Ord til den Elskede; 
men han havde handlet efter sin bedste Overbevisning, 
var altsaa dog uskyldig. Endvidere: det ethiske kræver 
Aabenhed, han havde forstaaet det som sin Pligt at 
forstille sig, først overfor hende (»Experimentet«), siden 
som Forfatter overfor Læseverdenen ved sin indirekte 
Fremstilling. Det saa altsaa ud, som om det ethiske 
ikke altid slog ganske til. Livet kunde bringe Tilfælde 
saa indviklede, at det ethiske maatte erklære sig banke- 
rot. Og dette stemte jo forunderligt med det, der tid- 
ligere havde anfægtet ham i Kristi Adfærd, at han lige- 
ledes paa visse Punkter syntes at »suspendere det ethi- 
ske«. Men skal det religiøse overhovedetvære noget for 
sig selv, være andet end et Blomstersprog for det ethi- 
ske, saa er Muligheden af en Konflikt mellem det ethiske 
og det religiøse ikke udelukket. Og fra denne Tanke er 
der for Kierkegaard ikke noget stort Spring til netop at 
hævde Konflikten som det afgjørende Kjendemærke for 
det religiøse. Hans Tankegang er følgende: saalænge 
det ethiske er i Harmoni med det religiøse, er Forholdet 
tvetydigt;' det religiøse faar da Udseende af at være en 

temmelig overflødig Luxus ; skal Religiøsiteten i sin Selv- 
stændighed blive til, da maa det ske i Modstrid med det 
ethiske, først herved bliver enhver Forvexling umulig. 
Ved at komme i Strid med det ethiske faar det religiøse 
en ny og afgjørende Karakter; netop i denne Konflikt, 
den frygteligste, et Menneske kan opleve, bliver den egen- 
lige, højere Religiøsitet til. Abraham faar af Gud selv 
Befaling til at ofre Isak, og først i Kraft af denne 
uethiske Handling bliver han * Troens Fader «•. 

Disse indledende Bemærkninger fører os til de to 
nye Typer i Kierkegaards »Sjælens Historie«: Troesrid- 
deren, der har Mod til at tro det umuliges Mulighed for 
Gud, og Undtagelsen, der suspenderer det ethiske, ofrer 
det for Troens Skyld. Gjennem Troesridderen belyses 
det højere religiøses Forhold til det æstetiske, gjennem 
Undtagelsen belyses dets Forhold til det ethiske. At de 
to Typer er væsensforskjellige, bliver Kierkegaard ikke 
opmærksom paa; han ser i dem begge et fælles, det for 
den højere Religiøsitet særegne: Troen paa det absurde, 
paa Paradoxet. 

X. 
Frygt og Bæven". I. Troesridderen. 



Gjennem Personlighedens lidenskabelige Valg af det 
ethiske naaedes der i »Enten-Eller«s anden Del frem til 
Resignationen, det Standpunkt, hvor Individet i den alt- 
omfattende Anger — »mod Gud har vi altid Uret« — 
har givet Afkald paa Endeligheden. Nu gjør * Troes- 
ridderen« et Skridt videre. I Kraft af Troen paa, at for 
Gud er alt, selv det menneskelig talt umulige, muligt, tager 
han paany hele Endeligheden i Besiddelse. I Troen over- 
vinder den troende altsaa ikke alene Verden (hvilket var Re- 
signationens Stadium), men han vinder den derefter helt 
og holdent tilbage, idet han nu kun forstaar den paa en ny 
og højere Maade. Troen er altsaa ikke en opløsende 
Reflexion, der leger overlegent med Tilværelsen og be- 
tragter Verden som et Øvelsesmateriale uden sand Virke- 
lighed (lig hine Munke, der tilbragte deres Liv med at 
vande tørre Kjæppe i den ægyptiske Ørken); nej, Troen 
er en gjenvunden Umiddelbarhed. 

I denne »Gjentagelse« er tillige Endeligheden for- 
staaet tilbunds, Tanken kan ikke komme videre. Æste- 
tikeren gaar op i det Endelige; spørger man ham, hvor- 
for? svarer han: fordi det behager mig. Hans Modsigelse 
er saa den, at hans egen Reflexion fortærer hele Ind- 

holdet og kaster ham ud i Fortvivlelse. Paa det Spørgs- 
maal: hvorledes kan Nydelsen være Maalet, siden den 
øjehlikkelig opløser sig i Lidelse? har han intet andet 
Svar, end at Tilværelsen er rædsomt indrettet. 

Troesridderen elsker ogsaa Endeligheden, elsker den 
ligesaa umiddelbart og lidenskabeligt som nogen Æste- 
tiker, inen spørger man ham hvorfor? svarer han: fordi 
det er Guds Villie, at jeg skal leve mit Jordeliv i Ende- 
ligheden. Dermed er Reflexionen overvunden. Gud er 
Tilværelsens Princip ; naar Svaret er ført tilbage til hans 
Villie, kan Reflexionen ikke komme længer. Og nu slaar 
det hele over i ny Umiddelbarhed; thi Troesridderens 
Forhold til Endeligheden er intet Skinforhold, det er 
sundt og livskraftigt i Momentet. Tilføjelsen: »fordi det 
er Guds Villie« er for den troende ikke blot en Slags 
Antagelse, den er tillige en personlig Hengivelse i Guds 
Villie. 

Forskjellen paa Troesridderen og den umiddelbare 
Æstetiker, hvem han ligner i det rent udvortes, er den, 
at Troesridderen uafbrudt gjør Bevægelsen til Endelig- 
heden gjennem Uendeligheden (Resignationen). Slaar 
han sig et Øjeblik til Ro i det endelige og slipper Re- 
signationen af Syne, saa falder han tilbage i det æstetiske. 
Han holder derfor Endeligheden fast, men »med løst 
Haandled«; han kan slippe, hvad Øjeblik det skal være. 
Det ubedragelige Kjendetegn paa dette Standpunkt er 
den religiøse »Frygt og Bæven«. Troesridderens Fast- 
holden af Endeligheden er i Lidenskab; den er ikke et 
engang for alle erhvervet, men ét, som stadig paany er- 
hverves og prøves i Tilegnelsens, i Troens Lidenskab. 

Hele denne Analyse, som i »Frygt og Bæven« er 
illustreret psychologisk experimenterende paa en vidunder- 
lig veltalende Maade, fører os i Virkeligheden slet ikke 

ud over Individualismens Omraade. Det positive Ind- 
hold, det geniale og sunde i Kierkegaards Tanke, er denne 
»Gjentagelse«, som lader Resignationen, naar den gjen- 
nemføres med religiøs Begejstring, forvandle sig til ny 
Umiddelbarhed, til en frisk og kraftig Leven i det Ende- 
lige med det Uendelige som Forudsætning. Her er intet 
»absolut Spring« mellem Resignationens Standpunkt og 
Troesridderens, men en ganske naturlig Overgang. Naar 
Kierkegaard lader Resignationens Ridder blive staaende 
ved Indgangen til den højere Religiøsitet, beror det paa 
en slet og ret Vilkaarlighed. Men Sagen er, Kierke- 
gaard vil have det paradoxe med, for paa den Maade at 
vinde et Skridt nærmere frem mod Kristendommen uden 
at slippe Individualismens Forudsætning. For at naa 
dette, gjør han en frygtelig skruet Manøvre, hvis indre 
Tomhed jeg nu skal belyse. 

Den pseudonyme Forfatter af »Frygt og Bæven«, 
Johannes de Silentio, antages at være en »Resignatio- 
nens Ridder«, der ikke har formaaet at vinde det højere 
Standpunkt, men »i en Slags afsindig Beundring« frem- 
experimenterer det. Han kan forstaa sit eget Stand- 
punkt, Resignationens, men »det næste forbauser mig, 
min Hjerne vender sig i mit Hoved, thi, efter at have 
gjort Resignationens Bevægelse, nu i Kraft af det absurde 
at faa alt, faa Ønsket, helt, ubeskaaret, det er over men- 
neskelige Kræfter, det er et Vidunder. Men det kan jeg 
indse, at den unge Piges Forvisning kun er Letsindig- 
hed i Sammenligning med Troens Urokkelighed, uagtet 
den har indset Umuligheden.« — Hvori bestaar altsaa 
det »absurde« i Troens Forventning? Deri, at den for- 
venter »det umulige* \ »Det absurde er ikke identisk 
med det usandsynlige, det uventede, det uformodede. I 
det Øjeblik, Ridderen resignerede, forvissede han sig om 

Umuligheden, menneskelig talt.* Det krampagtige i 
denne Tankegang er iøjnefaldende. > Umuligheden, 
menneskelig talt« — hvad er det andet end Usandsyn- 
ligheden, en høj Grad af Usandsynlighed, den højeste 
Grad, om man vil, men dog kun gradsforskjellig fra 
enhver usikker eller usandsynlig Ting. Skulde der i 
Troesridderens Forventning være noget som helst ahsurd, 
da maatte han ikke blot »menneskelig talt«, men evigt, 
absolut have gjennemskuet Umuligheden, hvilket er et 
Menneske — umuligt. At Gud formaar alt, ogsaa det, 
der menneskelig talt synes umuligt, — det er intet Pa- 
radox, men vel et Mysterium for den menneskelige 
Forstand. 

»Til at resignere hører der ikke Tro«, siger Forf. 
af »Frygt og Bæven«, »men til at faa det allermindste 
mere end min evige Bevidsthed, hører der Tro, thi dette 
er det paradoxe.« Udtalelsen er betegnende. Man ser, 
hvad det er, Kierkegaard stiler efter. Han vil have noget 
mere end Individets egen evige Bevidsthed ; han vil ud- 
vide Individualismens Rammer. Men i »Troesridderen«s 
Type er der i Virkeligheden intet, der gaar udover In- 
dividets »evige Bevidsthed«. For Troesridderen er Gud 
det religiøse Princip for Tilværelsen, hvilket atter væsen- 
lig vil sige for Troesridderens egen evige Bevidsthed. 
Gud er Garanten for denne Bevidsthed, og Troesridde- 
rens Gudsbegreb følgelig et psychologisk Produkt af den 
religiøse Idealisering, dens naturlige siste Afslutning, 
dens Højdepunkt. Men den paradoxe Religiøsitet er vi 
ikke kommet et Haarsbred videre. 

Dog — Kierkegaard gjør en ny Anstrengelse, endnu 
voldsommere end den første. Han opstiller »Undtagel- 
sen« s Type. 



XI. 
„Frygt og Bæven". II. Undtagelsen. 



Abraham faar af Gud Befaling til at ofre Isak. 
Det er en Prøvelse, og det, der prøves, er hans Tro. 
Han er lydig mod Guds Befaling, han drager afsted til 
Moriabjerget forat ofre sin eneste Søn, det udvalgte 
Folks Haab, »han gjør det for Guds Skyld, og aldeles 
identisk hermed for sin egen Skyld« o: for sin evige 
Salighed. Paradoxet er nu det, at Gud forlanger en 
Forbrydelse. Her har vi Konflikten mellem det ethiske 
og det religiøse. Ethisk set er Abraham en Forbryder 
af den frygteligste Art, religiøst set er han lydig mod 
Guds Bud, Troens Fader. 

Idet det religiøse Bud overordnes det ethiske, er vi 
ude over Individets ethiske Grænser, men vi er ikke 
udenfor Individualismen; det er netop, hvad Kierkegaard 
tilsigter, at hævde Individualismen paa en ny Maade 
som paradox-religiøs Individualisme. »Troen er netop 
dette Paradox, at den enkelte som den enkelte er højere 
end det almene, er berettiget overfor det, ikke under- 
ordnet, men overordnet, dog vel at mærke saaledes, at 
det er den enkelte, der efter at have været som den en- 
kelte det almene underordnet, nu gjennem det almene 
bliver den enkelte, der som den enkelte er det overordnet.« 

Lad os nu omhyggelig undersøge, hvordan Kierke- 
gaard her bærer sig ad med at faa Paradoxet ind i In- 
dividualismen uden at opgive dens Princip! Han op- 
naar det ved at foretage to mærkelige Begrebsforskyd- 
ninger, saa mærkelige, at man ikke forstaar, hvordan en 
Mand med hans dialektiske Geni kan undgaa at blive 
opmærksom paa dem; den lidenskabelige Tendens i 
hans Tænkning er her som overalt den eneste mulige 
Forklaring. 

I »Enten -Eller« bestemmes det ethiske (almene) 
som Individets egen dybeste Væsensvillie : at vælge 
det ethiske er her det samme som at vælge sig 
selv. Nu bestemmes det ethiske som noget udvortes, 
der endogsaa staar Individets Inderlighed imod: »For 
den ethiske Betragtning af Livet er det da den enkeltes 
Opgave at afføre sig selv Inderlighedens Bestemmelse og 
udtrykke denne i et ydre.« Altsaa: det ethiske sættes i 
et rent udvortes. Det er den første Begrebsforskydning. 
Derefter bestemmes det religiøse Bud ogsaa som noget 
udefra kommende, der ikke hænger sammen med Indi- 
videts evige Bevidsthed, men som endog kommer i lige- 
frem Strid dermed. Det er den anden Begrebsforskyd- 
ning. Og nu er det ingen Sag at faa Paradoxet frem. 

Men ved disse Forskydninger af baade det.ethiskes 
og det religiøses Begreber har Kierkegaard i Viitelig- 
heden tilintetgjort Individets hele Indhold. Det uhygge- 
lige Kjendemærke paa Forvridningen er, at Tro og Over- 
tro ikke mere kan skælnes fra hinanden, eller rettere, at 
Troen bliver Overtro, eftersom den gjøres afhængig af 
det udvortes, det for Individet fremmede. Dette vil blive 
endnu tydeligere ved en Gjennemgang af det Exempel, 
Kierkegaard selv har valgt. 

Altsaa: Gud befaler Abraham at ofre Isak. — Hvor- 

ledes faar Abraham at vide, at det er Gud, der befaler 
ham det? Hvilke Kjendetegn har han? Ydre eller 
indre? Paa dette simple Spørgsmaal splintres den hele 
sindrigt sammentømrede Maskine. Skal Budet være 
kjendeligt paa noget udvortes, paa at Stemmen >ligner« 
Guds, at den, der taler, »ligner« Gud, eller deslige, saa 
har vi ikke Tro, men Overtro*). Skal Abraham være 
andet og mere end en raa Hedning, saa maa hans Til- 
egnelse være en indvortes, hvad enten Guds Røst nu 
lyder udvortes eller ej. Altsaa: der maa være noget i 
Abrahams Indre, der vidner, at det er Guds Bud, han 
hører; ellers kunde det jo være en Feberdrøm, en Anfæg- 
telse, Djævlen selv o. s. v. Hvad er da dette indre? — 
Ja, hvis Kierkegaard ikke antager, at Mennesket har et 
særligt Organ for det religiøse**), saa kan der ved den 
indre Bekræftelse i Abraham ikke forstaas andet end — 
det ethiske! 

Saaledes opløser den frygtelige Konflikt mellem det 
ethiske og det religiøse sig. Det religiøses Forhold til 
det ethiske ses at svare til dets Forhold til det æste- 
tiske, som vi saa det belyst ved Troesridderens Hjælp: 
den ikke-religiøse Ethiker gjør sin Pligt for Pligtens 
Skyld (for det Almenes Skyld) og tilintetgjøres nu af 

*) „Al umiddelbar Kjendelighed er Hedenskab og Afgudsdyr- 
kelse." „Kan man se det paa Kristus, at han er Gud, saa er 
han eo ipso en mythologisk Figur." 

„Afslutt. uvidensk. Efterskrift". 
**) En saadan Antagelse vilde, foruden at den er i Strid med al 
psychologisk Erfaring, stride mod Kierkegaards egen Bestem- 
melse af det almene (ethiske) som Gjennemgangsled fra Umid- 
delbarheden til det religiøse. Thi dersom jeg ved et særeget 
Organ kunde komme i umiddelbart Forhold til det religiøse, 
saa vilde jo enhver Beskæftigelse med ethiske Anliggender 
være en distraherende Forstyrrelse af samme Art som „Gene- 
ralforsamlinger og Balfaldera 11 . 

Reflexionen: hvorfor skal jeg i Grunden gjøre Pligten? 
hvorfor skylder jeg det Almene Hensyn? Paa dette 
Spørgsmaal har Ethikeren som saadant intet Svar. Den 
religiøse Ethiker svarer: fordi Pligten er Guds Villie. 
Dermed er det ethiske, ligesom før det æstetiske, op- 
taget i en ny Umiddelbarhed: det ethiske er »gjen taget« 
i det religiøse. Pligten gjøres med Glæde og i fuld- 
kommen Forsoning; thi som Guds Villie er den tillige 
Selvets egen dybeste Væsensvillie. En Konflikt mellem 
det ethiske og det religiøse kan slet ikke opstaa for den 
troende Individualist. Det ethiske er ikke noget for 
Selvet fremmed; det er et relativt Udtryk for Selvets 
Væsensvillie — derfra dets forpligtende Magt. Det reli- 
giøse er heller ikke noget for Selvet fremmed; det er 
det absolute Udtryk for Selvets Væsensvillie. Skulde en 
Konflikt være mulig, maatte altsaa det relative Udtryk 
komme i Strid med det absolute; en saadan Strid kan 
kun være tilsyneladende. At det nu netop er saaledes, 
kjendes paa, at Guds Villie for den troende Individualist 
udtrykker sig ved Hjælp af det ethiske. Det kan være 
tungt for Abraham at miste Isak, det kan være endnu 
tungere at staa i Sønnens Øjne som en Forbryder, men 
den Smerte, Kierkegaard vil paabyrde ham: at staa i sine 
egne Øjne som en Forbryder, endskøndt han gjør Guds 
Villie — den er en Selvmodsigelse*). 



*) Man ser Forskjellen mellem Troesridderen og Undtagelsen. At 
tro, at det menneskelig talt umulige er muligt for Gud, inde- 
holder intet absurd, men kun et Mysterium; at tro, at Gud 
kan ville det uethiske o: det onde, er derimod selvmodsigende 
Nonsens. Det Kj endetegn, hvorved Kierkegaard vil skælne 
mellem Tro og 1ix Ide, mellem Troeshelten og Forbryderen: 
Sjælens „Frygt og Bæven ", maa dog ogsaa, hvis det ikke skal 
blive meningsløst, forstaas som Samvittighed, altsaa : det ethiske. 

Hvad er da Abrahams sande Betydning for den 
Troende? JIan er det store Symbol paa den ubetin- 
gede Lydiglied mod Guds Villie. Den Troende opfatter 
dette enfoldigt og umiddelbart. Kierkegaards Reflexion 
over Spliden mellem Guds Bud og Abrahams ethiske 
Overbevisning er en krampespændt Anstrengelse, fjernt 
fra den Troens Umiddelbarhed, som han selv træffende 
skildrer, hvor han omtaler Abrahams Forvisning om, at 
han dog vilde faa Isak tilbage. 

Fremgaaet af den samme krampagtige Reflexion er 
Kierkegaards Betragtninger over »Skjultheden« indenfor 
det religiøse Standpunkt. Jo dybere en aandelig For- 
visning ligger, des vanskeligere er det at meddele den 
til andre; men dette er væsenlig det ligegyldige. Maa- 
ske kan Sara ikke forstaa Abraham, maaske kan hun 
aldeles ikke forstaa ham, — det kan være tungt for ham, 
men forandrer intet i det væsenlige: at han forstaar 
sig selv. 

Alt det sunde og blivende i »Frygt og Bæven« lig- 
ger indenfor Individualismens naturlige Grænser. Det 
forskruede og selvmodsigende kommer frem overalt, hvor 
Kierkegaard med krampagtig Lidenskabelighed vil ud- 
spænde disse Grænser til at omfatte det paradoxale. Det 
ethisk-religiøse Standpunkt fra »Enten-Eller« er ved de 
nye Skrifter blevet beriget med nye Træk, men vi er 
ikke naaet til noget væsenlig nyt Standpunkt. Og — 
Kristendommen er vi ikke kommet et Skridt nærmere! 

XII. 
Gjentagelsen". 



Vi har i det foregaaende set, hvor frugtbart Be- 
grebet: Gjentagelsen er i Kierkegaards Fremstilling af 
det religiøse Livs Udvikling. I Skriftet > Gjentagelsen« 
iføres dette Begreb nu Kostume, og samtidig paavises 
det, at den nye »gjentagne« Umiddelbarhed kun naa's 
gjennem Prøvelsen. Paa dette Punkt mødes Bogens to 
Hovedtyper: Job og »det unge Menneske«. De prøves 
begge. De fastholder begge, trods Prøvelsen, at de har 
Eet. Men medens Job naa'r det religiøse, idet han be- 
standig henfører alt til Gud, og derfor faar alt igjen, 
stanser »det unge Menneske« ved Indgangen til det re- 
ligiøse. Hån bliver ikke den religiøse Undtagelse, men 
»den Undtagelse, man kalder en Digter«. Sagen er, at 
Udfaldet i det endelige — om Pigen, han har forladt, dør 
af Sorg eller bliver glad igjen — faar afgjørende Betyd- 
ning for ham ; thi dette røber, at han ikke har resigneret 
tilbunds og derfor ikke formaar at vinde Gjentagelsen i 
det religiøse. 

Hvor er der i dette Plads for det absurde'? Lad os 
følge Bestemmelserne og passe nøje paa, om Paradoxet 
nogensteds kan tinde et Hul at slippe ind ad! Altsaa: 
Job prøves. Han lider under alle mulige Former af timelig 

Ulykke. Ifølge sit Folks Overtro maa lian formode, at 
dette sker ham for lians Synders Skyld, og da han véd 
sig relativt skyldfri, staar han Fare for at forarges paa 
Gud for hans formentlige Uretfærdighed. Men nu siger 
Troen, Bekræftelsen i det indvortes Menneske, ham, at 
Gud har en anden, højere Mening med at lade ham lide 
saaledes, at Tugtelsen ikke er en Straf, men en Prøvelse. 
Dette er for Job et Mysterium, men intet Paradox. For 
Vennerne er Gud en Tyran, som griber ind ved udvortes 
Midler og vil dyrkes udvortes med Smiger og Løgn. Det 
store ved Job er, at han — med sit Folks og sine Ven- 
ners overtroiske Traditioner imod sig — stoler paa, at 
Gud er i Overensstemmelse med det dybeste i ham selv 
(Job), og taalmodig venter paa Forklaringen, som han 
véd, maa komme. I denne trøstige Hengivelse, som ikke 
er slap Hensynken, er Troens Umiddelbarhed. Her er 
ingen Plads for Paradoxet. 

Hvorledes faar Kierkegaard det da med? — Ved en 
skruet Sammenstilling af de to Sætninger: »Job mener, 
han har Eet« og den ethisk-religiøse Grundsætning: >Mod 
Gud har vi altid Uret«. Men ser let, at Striden mellem 
disse to Sætninger kun er tilsyneladende, i Virkelig- 
heden rent formel-udvortes. Thi at Job føler sig forvis- 
set om, at den Prøvelse, han gjennemgaar, har en højere 
Mening end at være en Straf, vil jo paa ingen Maade 
sige, at han føler sig skyldfri i det totale overfor Gud. 
Paradoxet vilde først fremkomme, dersom den Troende 
erklærede sig væsenlig skyldfri overfor Gud ; men det kan 
dog ingen Dialektik ville hævde. 

Og nu »det unge Menneske«! Han har forlovet sig, 
men føler, at han ved at gifte sig vilde begaa en For- 
brydelse mod Pigen, eftersom hans Kjærlighed til hende 
kun er »en tungsindig Erindren af Forholdet«, ikke en 

6* 

sund Følelse med Fremtidsmuliglieder. Det unge Men- 
neske er — forudsat at han ikke kan virkeliggjøre det 
Forhold, han har begyndt — unægtelig stedt i en Pligt- 
kollision, som han maa løse efter bedste Skøn som hæ- 
derlig Mand. Men her vil i intet Tilfælde blive Brug 
for Beslutninger, som er i Strid med det ethiske. Handler 
det unge Menneske efter bedste Skøn, kan det gjerne 
være, at hele Verden kalder hans Handling uethisk, men 
derfor bliver den det ikke. Det kan være, han er i Tvivl 
selv, — derfor bliver han heller ikke uethisk. Han kan 
optage sin Handling, ligesom alt andet i Livet, i sit 
Gudsforhold; den kan blive Anledningen, Stødet til, at 
et religiøst Liv vækkes i ham. Men i intet af disse Til- 
fælde er der Plads for »en Suspendering af det ethiske < *). 
løvrig er »Gjentagelsen« et af Kierkegaards aand- 
rigste Skrifter. Den pseudonyme Forfatter, Constantin 
Constantius, er en forstandsforhærdet Æstetiker, som af 
ren psychologisk Interesse iagttager »det unge Menneske« 
og aflæser Bevægelserne i ham. Samtidig iagttager han 
sig selv og anstiller i en elegant og sprudlende vittig 
Stil sine selvironiske Betragtninger over Æstetikerens 
Forhold til »Gjentagelsen«. Ved at gjentage en Rejse 
til Berlin, hvor han tidligere *har befundet sig saa vel, 
men nu finder alt forandret, overbeviser han sig om, at 
Gjentagelsen, æstetisk talt, er en Umulighed. For Æste- 
tikeren tager Livet igjen alt, hvad det har givet, men 
det giver ingen Gjentagelse. I det Sted faar Constantin 
»Ensformigheden«, hvis milde, bedøvende Magt han priser 



*) S. 101 hedder det endog: ; ,Det almene glæder sig dog til Sy- 
vende og sist lige saa meget over en Undtagelse, som Himlen 
over en Synder, der omvender sig, fremfor over 99 Retfærdige 1 *. 
Man fristes til at udraabe: men du gode Gud, saa er der jo 
ingenting i Vejen! 

og anbefaler. Da lian ikke stiller Spørgsmaalet om Gjen- 
tagelsen personligt, men æstetisk som et pikant Problem, 
der morer ham, bliver han komisk for sig selv ved sine 
mislykkede Forsøg paa at naa Gjentagelsen. Hans Over- 
legenhed beror paa, at han driver det hele som en iro- 
nisk Leg, og naturligvis i Grunden godt véd, at Gjen- 
tagelsen ikke lader sig vinde paa den Maade. »Det unge 
Menneske« stiller Spørgsmaalet med personlig Lidenskab; 
derfor naa'r han videre end Constantin, nemlig hen til 
den ideal-illusoriske Gjentagelse i Kunstens Form; den 
ideal-reale Gjentagelse i det religiøse, som Job vandt, naa'r 
han derimod ikke. — 

Samtidig med at Kierkegaard gjør sit første For- 
søg paa at naa ud over den ethisk-religiøse Individua- 
lisme, fortsætter han i de opbyggelige Taler, som i dette 
og det næste Aar fulgte tæt efter hinanden indtil et 
Antal af atten, sin Fremstilling af det ethisk-religiøse 
Standpunkt, belysende dets Omfang af Stemninger og 
Tanker og bestandig nærmende sig Grænsen uden at 
overskride den. De nye Bestemmelser, som var ind- 
vundne gjennem de pseudonyme Skrifter, udnyttes til 
Opbyggelse, idet de fortones i den ethisk-religiøse Re- 
signations Grundstemning. Som Exempel kan nævnes 
Talen om Job, hvor »Prøvelsen« holdes i rent opbyggelig 
Bestemmelse, uden at Paradoxet nævnes; Meningen er, 
at det skal anes i Baggrunden. I de siste Taler anslaas 
let og som i Forbigaaende en humoristisk Tone, hvilket, 
ifølge Kierkegaards egen Forklaring i Dagbogen, skal 
antyde, at Grænsen mellem det ethisk-religiøse og det 
paradox-religiøse er naa't. Imidlertid giver Talerne, som 
rimeligt er, ingen væsenlige Bidrag til Udviklingen af 
Kierkegaards Ideer. 



xm. 

„Filosofiske Smuler" I. Kristendommen. 

Faradoxet. 



1 »Filosofiske Smider af Johannes Climacus*, som 
udkom 13de Juni 1844, rykker Kierkegaard løs paa Sagen 
selv. Ganske vist nævner Johannes Climacus intetsteds 
Kristendommens Navn — Undersøgelsen er holdt som et 
Tankeexperiment: om det er muligt »at komme videre 
end Sokrates«, — men der antydes tilstrækkelig klart, at 
Kristendommen er Maalet. 

Paa Spørgsmaalet om, hvad Kristendom er, svares 
der altsaa i denne Bog kun indirekte; men i »Efter- 
skriften« til de filosofiske Smuler gives Svaret ligefrem: 
Kristendom er Inderlighed, Individets »uendelig personligt 
interesserede Lidenskab for sin evige Salighed«. Forstaaet 
i Inderlighed vil »den evige Salighed« sige Individets 
fuldkomne og evige Overensstemmelse med sit Ideal, 
dets absolute Forening med Gud. Definitionen af Kri- 
stendommen er, som man ser, rent individualistisk, noje 
stemmende med Tilløbet i »Frygt og Bæven«: Individet 
overordnes det almene i Kraft af Hensynet til den evige 
Salighed, Livets Opgave sættes i den rent individuelle 
Udvikling. 

Det næste Sporgsmaal er: »Hvorledes, ad hvilken Vej 
opnaar Individet den evige Salighed'?« Og her er det, at 

Kristendommen giver et Svar, der adskiller den fra al 
anden Religiøsitet (som jo ogsaa er »Lidenskab for In- 
dividets evige Salighed«). Kristendommen gjør nemlig 
Individets evige Salighed aptængig af et historisk Ud- 
gangspunkt. 

Med Rette maa Kierkegaard heri fra sit individuali- 
stiske Standpunkt se en Selvmodsigelse af den mest 
skærende Art. Denne Selvmodsigelse erklærer han nu 
for det egentlige Paradox og hævder, at Troens Gjen- 
stand maa være paradoxal, for at Troen kan blive noget 
andet og mere end en Art uægte Erkjenden, kan blive 
en Lidenskab, hvori Personlighedens dybeste Kræfter 
tvinges i Virksomhed. Dette Paradoxets Standpunkt 
mente Kierkegaard at have forberedt med »Frygt og 
Bæven« og »Gjentagelsen«. Forberedelsen er tilstrække- 
lig belyst i de foregaaende Kapitler. Inden jeg nu gaar 
over til at behandle selve »Smulerne« s Problem, maa 
vi først træffe en nøjagtig Bestemmelse af Begrebet: 
Paradox. 

Det, der i Kierkegaards idelige Fremhæven af Pa- 
radoxet strax slaar som det geniale og livsfrodige, er det 
nære Slægtskab mellem Begreberne Paradox og Liden- 
skab. Allerede Hegel havde paavist, at Modsigelsen for 
den virkelige Tænker ikke er en Hemsko for Tænkningen, 
men tvertimod et Motiv til fornyet Anstrengelse, — at 
den menneskelige Tænkning vilde dø af Hunger, hvis 
pludselig alle Modsigelser forsvandt. Dette er rigtigt, 
netop fordi der ogsaa i Tænkningen er et Element af 
Lidenskab. Kierkegaard har den udødelige Fortjeneste, 
i en Tid, hvor det religiøse var fortonet i Tvetydighed, 
at have gjort det samme gældende paa Personlighedens 
inderste Omraade: det religiøse Liv. Det, der gjør 
Troen til en Lidenskab, er dels den personlige uendelige 

Interesse, dels det, at Troens Gjenstand ikke er en gjen- 
nemsigtig Forstandssandhed som den, at to og tre 
er fem. 

Men for at ikke alt skal forvirres, maa det dog ud^ 
trykkelig fremhæves, at Paradoxet ikke vil sige det 
samme som det meningsløse. Der maa kunne angives 
bestemte Kjendetegn, hvorved Paradoxet skælnes fra 
Nonsens. »Paradoxet« maa ikke blive en Trylleformular, 
der gjør enhver Gjenstand for Tro i og for sig lige be- 
rettiget. Dette har Kierkegaard selvfølgelig indset, men 
kun ét Sted har han klart og tydeligt angivet, hvor- 
ledes man skælner Paradoxet fra det meningsløse. Det 
er i »Efterskriften«, hvor han siger om den kristne Tro- 
ende, at han bruger Forstanden forat passe paa, at han 
tror mod Forstanden, og nu tilføjes der: »Nonsens kan 
han derfor ikke tro mod Forstanden, hvad maaske En 
vilde befrygte, thi Forstanden vil netop gjennemskue, at 
det er Nonsens, og forhindre ham i at tro det.« Altsaa: 
overalt, hvor Tanken kan gjennemskue Modsigelsen, kan den 
ogsaa overvinde den, Meningsløshed vil sige: den for Tanken 
gjennemsigtige Selvmodsigelse. Hvor Tænkningen derimod, 
idet den gjennemføres, naa'r sin Grænse og selv maa 
erkjende sin Afmagt overfor Modsigelsen, hvor denne 
altsaa viser sig uigjennemsigtig for den menneskelige Tanke, 
dér har vi Paradoxet, som kan blive Gjenstand for Troens 
lidenskabelige Fastholden. Men at beraabe sig paa Pa- 
radoxet, naar Forstanden kan godtgjøre, at noget er 
Nonsens, gaar ikke an, og forat undgaa Eftersnakkeres 
Taabeligheder burde man derfor helst ombytte Benæv- 
nelsen Paradox med Benævnelsen Mysterium. Et Myste- 
rium vil netop sige, hvad der er uigjennemsigtigt for 
den menneskelige Forstand. 

Med denne nærmere Bestemmelse af Paradoxets Be- 

greb som Forudsætning vil vi nu undersøge Kierkegaards 
Tankegang i de »filosofiske Smuler«. 

Kristendommens Særkjende er altsaa, ifølge »Smu- 
lerne«, at den afgjør Individets evige Salighed ved et 
historisk Udgangspunkt: Kristi Fødsel, Liv og Offerdød 
paa Korset. Det maa da først afgjøres, hvorvidt det er 
berettiget at bringe Paradoxet i Anvendelse her. 

Saafremt En vilde forkvnde den Lære, at et Individs 
evige Salighed var afhængig af, om hans Bedstemoder 
var født paa en Tirsdag, saa vilde enhver kalde det et 
Misbrug af Paradoxets Begreb at anvende det paa sligt. 
Det meningsløse ligger i at gjøre Opnaaelsen af Indi- 
videts evige og fuldkomne Overensstemmelse med sit 
Ideal afhængig af noget, som intet Forhold har til In- 
dividets Væsen. Skal Kristendommens Lære, at Menne- 
skets Salighed afgjøres ved et historisk Udgangspunkt, 
med Bette kunne kaldes et Paradox (og ikke Nonsens), 
saa maa der være en indre Sammenhæng mellem Indi- 
videts Væsen og det historiske Udgangspunkt. En saa- 
dan indre Sammenhæng maa nødvendig forudsættes, 
omend den menneskelige Tanke ikke er istand til ud- 
tømmende at paavise, hvori den bestaar. Det historiske 
og Individets Væsen kan ikke være hinanden uvedkom- 
mende. 

Men Kierkegaard er Individualist. At tillægge Histo- 
rien væsenlig Betydning er vanskeligt for Individualisten, 
da Begrebet »Slægt«, Historiens egenlige Subjekt, for ham 
kun er et brugbart praktisk Navn paa noget uvæsenligt. 
At tillægge Historien absolut Betydning maa nødvendigt 
føre den konsekvente Individualist ud i det meningsløse. 
I »Filosofiske Smuler« bestemmes Historien som den til- 
fældige Sammenhobning af Individernes Livsudviklinger. 
Allerede herved er der anbragt en for Forstanden gjen- 

nemsigtig Selvmodsigelse (o : en Meningsløshed) i Læren 
om, at Individets evige Salighed afgjøres ved et historisk*). 

Endvidere bestemmer Kierkegaard nærmere det hi- 
storiske Udgangspunkt som det eviges (Gudens) Tilblivelse 
i Tiden. Ved Tilblivelse forstaar Kierkegaard en absolut 
første Begyndelse, og som Følge deraf gjør han det evige 
og timelige til absolute Modsætninger. I saa Fald er 
Sætningen: »Det evige er blevet til« — ikke et Paradox, 
men en Meningsløshed. 

Modsigelsen skærper Kierkegaard yderligere ved at 
hævde en ikke blot relativ, men absolut Modsætning mel- 
lem »Guden* og Individet. Han erklærer det for karak- 
teristisk for den troende Kristen, at han er »uendelig 
interesseret i en andens Virkelighed«. Men Frelsen kan 
dog ikke gaa ind i Mennesket udefra som et Søm i et 
Brædt. Hvis Individet ikke paa en eller anden Maade 
er tænkt i Væsenssammenhæng med »Guden«, bliver den 
Antagelse, at dets evige Salighed afgjøres ved Forholdet 
til »Guden« — ikke et Paradox, men en Meningsløshed. 
Saa kan man ligesaa godt lade Individets Frelse være 
afhængig af, om det er en tør Sommer. Den eneste 
Interesse, en konsekvent Individualist kan have af »Gu- 
denås (Idealets) Tilbliv en som Menneske, er den tilfæl- 
dige og væsenlig sét overflødige, at Guden bliver et For- 
billede til Efterfølgelse; men heraf kan et absolut af gj ørende 
Forhold til Individets Salighed aldrig afledes. 



*) For Socialismen er Menneskehedens Historie en Aandsorganis- 
raes Selvartikulering. For denne Anskuelse er der intet selv- 
modsigende i at knytte de enkelte Individers Salighed til et 
historisk ; tvertimod, derved sættes Individet netop i et konkret 
Forhold til den Helhed, det væsenlig tilhører. Men ganske vist 
bygger Antagelsen paa et Mysterium, thi den menneskelige 
Tanke formaar ikke at gjennemskue Sammenhængens Hvorledes. 
Socialisten kan være Kristen, Individualisten kan det ikke. 

Den nærmere Bestemmelse af Forholdet mellem Gu- 
den og Individet søger Climacus deri, at Guden er blevet 
til som Menneske. Dette, og kun dette, er ham det af- 
gjørende. Alle Kristendommens øvrige Bestemmelser 
ligger i denne ene, mener han, og »lader sig konsekvent 
udlede af den«. Det vilde være interessant at høre Cli- 
macus forsøge en saadan Udledelse eller blot svare paa 
det gamle theologiske Spørgsmaal, om Kristus kunde 
have frelst Menneskene, hvis han var død som Barn i 
Krybben. Han bemærker i »Filosofiske Smuler«, at det 
vilde være. »det absolute Paradox«, hvis Kristus var gaaet 
saaledes gjennem Verden, at ikke et eneste Menneske 
havde faaet det at vide. Imod denne Forestilling ind- 
vender han selv, at Guden ikke paatog sig en Tjeners 
Skikkelse »forat drive Spot med Menneskene«: »Han kom 
jo dog ikke forat leve som Tjener i enkelt Mands Tje- 
neste, røgtende sin Gjerning uden hverken for Herren 
eller sine Medtjenere at lade sig forstaa med, hvad han 
var.« Kristendommens Bestemmelser synes dog altsaa 
ikke alle at lade sig udlede af Gudens Tilblivelse som 
Menneske; vi nødes til at underforstaa, at Guden havde 
et Ord at sige Menneskeheden, et Hverv at udføre i dens 
Tjeneste, hvilket altsammen forudsætter den indre Væsens- 
sammenhæng mellem Guden og Mennesket. 

Naar Climacus indskrænker Kristendommen til hin 
ene Sætning, handler han fuldstændig vilkaarligt; men 
Tanken er i og for sig betegnende for hans Bestræbelse. 
Han vil ikke have andet med af Kristendommen end det, 
han mener, er foreneligt med Individualismen; Resten 
skal være det uvæsenlige. Senere hen udvider han — 
ligesaa vilkaarligt — Definitionen: »Selv om den sam- 
tidige Generation ikke havde efterladt andet end disse 
Ord: vi have troet, at Guden anno det og det har vist 

sig i en Tjeners Skikkelse, har levet og lært iblandt os 
og er derpaa død, — det er mere end nok.« Efter hvil- 
ket Princip drister Climacus sig tU at afgjøre, at netop 
dette er »mere end nok«? Han har Eet i, at Spørgs- 
maalet om, hvad Kristendom er, bør besvares saa kort og 
klart som muligt og »i Ketning af Existens«, men følger 
deraf, at man har Eet til at lave Besvarelsen efter et vil- 
kaarligt Skøn? Det mærkeligste er, at der i Kierkegaards 
eget Land og egen Tid var givet et Svar paa Spørgs- 
maalet, et Svar, som ikke blot var »kort og klart« og 
»i Eetning af Existens«, men tillige i nøjeste Overens- 
stemmelse med Kristendommens eget historiske Vidnes- 
byrd. Troesartiklerne, hvis Betydning Grundtvig allerede 
1825 havde paavist, indeholder Kristendommens Grund- 
sætninger i kort og klart Begreb, tilegneligt for alle; de 
er endvidere den eneste Form, hvorunder Gud i Menig- 
heden henvender sig til *den enkelte« med Navns Nævnelse 
(N. N. forsager du . . .? tror du ...?), og de er endelig 
det gjennem Tiderne overleverede Vilkaar for Kirkens 
Pagt med hver enkelt af dens Medlemmer, hvorved det 
kristne Grundbegreb Menighed (»hellig almindelig Kirke«) 
hævdes »i Eetning af Existens«. Men netop dette siste, 
som gjør Grundtvigs Besvarelse af Spørgsmaalet udtøm- 
mende og gyldigt for alle Tider, er tillige det, der støder 
Kierkegaard bort, thi Menighedstanken maa for Individ- 
ualisten synes en Misforstaaelse og Forvrængning af den 
væsenlige Sandhed. — 

Dette Forsøg paa at opfatte Kristendommen indi- 
vidualistisk har saaledes afsløret sin indre Selvmodsigelse. 
Men ved Siden heraf bliver der et virkeligt Udbytte til- 
bage af »Filosofiske Smuler«s første Undersøgelse. 

For det første Paavisningen af det historiske Ud- 
gangspunkts Betydning for Kristendommen. Kierkegaard 

danner lier et karakterietisk Sidestykke til Grundtvig, der 
med tilsvarende Sikkerhed omvendt har hævdet Kristen- 
dommens Betydning for Historien, baade Slægtens og 
det enkelte Individs Historie. Men Væsenssammenhængen 
mellem Historie og Kristendom forudsætter rigtignok et 
andet Synspunkt for begge Dele end Individualismens. 

For det andet påaviser »Filosofiske Smuler« med ge- 
nial Sikkerhed, at »den samtidige Discipel« (o: den Di- 
scipel, der var samtidig med Kristus) i ingen som helst 
Henseende er stillet væsenlig anderledes til Troens Gjen- 
stand end den senere Discipel. Tilegnelsens Vilkaar er 
bestandig det samme. Her har vi det relativt berettigede 
i Individualismen! Thi omend Kristentroen i sin Fuld- 
endelse er den inderlige Følelse af og Overbevisning om 
Individets evige Sammenhæng med Helheden, saa be- 
gynder hvert enkelt Individs Arbejde i Tiden dog bestan- 
dig forfra. Slægten kan ikke paa ligefrem Maade lette 
Individets Tilegnelse af Kristendommens Sandhed. Dette 
har Kierkegaard godtgjort skarpere og fuldstændigere end 
nogen anden dansk Forfatter. 



XIV. 

„Filosofiske Smuler" II. Kristendommen. Synden. 

„Begrebet Angst". 



Det første Hovedpunkt i »Filosofiske Smuler« var 
Kristendommens Forhold til Sandhedene historiske Gjen- 
nembrud ved Kristus. Det andet Hovedpunkt er Kara-k- 
teristiken af den Afgjørelse, hvorved Individet fra sin 
Tilværelse i Usandheden bestemmes til at gribe Sand- 
heden. Her berøres første Gang i Kierkegaards Forfatter- 
skab Syndens Begreb som den negative Forudsætning for 
Kristendommens Lære om Frelsen ved Kristus. 

I »Filosofiske Smuler« forudsættes Synden som givet, 
og Spørgsmaalet stilles nu »experimenterende*: hvorvidt 
kan man tænke Overgangen fra Synd til Frelse? 

Sokrates lærer, at Sandheden er en Erindring; Men- 
nesket er væsenlig i Sandheden og behøver kun at be- 
sinde sig paa sit eget Indhold. Skal vi nu experimen- 
terende komme »videre end Sokrates«, maa vi forudsætte, 
at Mennesket »er i Usandhed«. Han har »end ikke 
Sandheden i Uvidenhedens Form, ' at han véd, han ikke 
har den«. Saa giver Guden »Betingelsen« (o: Troen) 
uden mindste Medvirkning fra Individets Side. og med 
et Spring er Individet sat over fra Usandhed til Sandhed. 

Ja, det er unægtelig et »Paradox*. — eller rettere, det 
er en Meningsløshed. Den psychologiske Tilstand, »Smu- 

lerne« her beskriver, er utænkelig. Individet har tabt 
Sandheden ved egen Skyld, men aner ikke, at det mang- 
ler noget. Der er i Individet ikke engang et Savn, langt 
mindre en Higen efter »Betingelsen«, altsaa heller ingen 
Forudsætninger forat kunne vurdere eller blot opfatte 
den, naar den engang tilbydes, »Betingelsen* kommer 
fra »Guden«, og Individet modtager den. Men kan In- 
dividet da ikke sige Nej? Jo, det siges udtrykkelig, at 
Individet kan blive »skyldig anden Gang« ved at vrage 
»Betingelsen«. Denne Antagelse forudsætter imidlertid, 
at der er noget i Individet, som vurderer »Betingelsen«; 
men saa er der jo alligevel et Forhold mellem Individ 
og »Betingelse«! I modsat Fald synes Individet rigtig- 
nok ogsaa at være i sin gode Ret, naar det frabeder sig 
noget, som det ikke kan indse, det har fjerneste Spor af 
Brug for. 

I Virkeligheden maa hele denne Betragtning fore 
Climacus langt bort fra Individualismen og lige over i 
Armene paa Prædestinationslæren. Naar han hævder, at 
Troen ikke er en Villiesakt, men en Gave fra Guden, 
kommer han i den uopløseligste Modsigelse med sin egen 
Bestemmelse af Troen som en Lidenskab; thi en Liden- 
skab, der ikke er en Villiesakt, men en Gave fra Gu- 
den, — dette Begreb hører ikke hjemme i Paradoxets 
Verden, men — et ganske andet Sted! Guden er, ifølge 
»Smulerne«, ikke blot Lærer, men tillige »Dommer« ; 
men hvorledes kan han dømme andre end sig selv, naar 
det er ham, der uden Individets Medvirkning giver »Be- 
tingelsen«? 

For tilfulde at forstaa Betydningen af den Selvmod- 
sigelse, der afslører sig i Kierkegaards Tankegang paa 
dette Punkt, maa hans næste Arbejde »Begrebet Angst «, 

der udkom fire Dage efter »Filosofiske Smuler«, drages 
med ind i Undersøgelsen. 

I »Begrebet Angst« tages der direkte Sigte paa den 
kristelige Bestemmelse af Syndens Begreb. Kierkegaard 
indsaa naturligvis tydeligt, at det er gjennem Synds- 
begrebet, Kristendommen faar sin egenlige Væsensbestem- 
melse. Han tillægger dette Begreb endnu mere afgjørende 
Betydning for Kristendommen end den historiske Aaben- 
baring. Et Par Udtalelser i Dagbøgerne fra Tiden nær- 
mest efter »Frygt og Bæven« viser det. >Som Forestil- 
lingen om Gud udvikler sig af Menneskeaanden gjennem 
dens Forhold til sig selv og Verden, saaledes Forestil- 
lingen om Kristus gjennem Syndsbevidstheden. Denne 
var det, som Hedenskabet manglede, og ikke saa meget 
den historiske Aabenbarelse ... Hvad Betragtningen af 
Naturen er for den første Gudsbevidsthed, er Betragt- 
ningen af Aabenbaringen for den anden Gudsbevidsthed 
(Syndsbevidstheden). Det er her, Slaget skal staa.« Ja, 
her er det unægtelig, Slaget skal staa, thi her tørner 
Individualismen sammen med Kristendommen paa det 
Punkt, der skarpest oplyser de to Aandsretningers Ufor- 
enelighed. 

Kristendommen opfatter Synden ikke blot som In- 
dividets Skijld, men tillige som Arvesynd o: den lægger 
Ansvaret uafkortet paa Individet, samtidig med at den 
henfører Synden som Tilstand (Syndighed, Arvesynd) til 
Slægten, idet den ser Individets Skyld som et enkelt Ud- 
slag af en med den endelige Fænomenverden oprindelig 
givet Grundskyld. Som overalt i Kristendommens Grund- 
bestemmelser, er her Barmhjertigheden og Strengheden i 
lige Grad forøgede, saa at de ikke svækker, men netop 
styrker hinanden indbyrdes. Men for Individualisten maa 
dette forekomme den frygteligste Selvmodsigelse. Hvor- 

ledes kan man henføre et enkelt sjæleligt Faktum (Skyl- 
den) til en dobbelt Aarsag, hvis to Led modsiger hin- 
anden? Enten er Skylden Individets eller Slægtens. 
Kristendommens Lære om Forskjelsénheden af Skyld og 
Synd (Arvesynd) forudsætter nemlig, at Individet ikke er 
en absolut isoleret Position, at Individualismen med 
andre Ord er Overfladiskhed. Den Opgave, Kierkegaard 
her tumler med: at faa Arvesynden ind i Individualismen, 
er derfor om mulig endnu uløseligere end de tidligere og 
maa føre til om mulig endnu hvassere Selvmodsigelser. 
At give det Udseende af, at Opgaven er løst, er 
et tvetydigt Taskenspillerstykke og kræver et Apparat 
af tilsvarende Tvetydighed. Allerede i Aaret 1842 var 
Kierkegaard under sin Grublen over Arvesyndens Væsen 
stødt paa et Begreb, som netop besad denne Tvetydighed. 
Det var Begrebet Angst. Først anstrenger han sig for 
at faa de to Begreber Angst og Arvesynd gjort til ét og 
det samme. I Dagbogen 1833—43 findes (S. 321) føl- 
gende: »Nu har man ofte nok udviklet Arvesyndens Væ- 
sen, og dog har man manglet en Hovedkategori, — det 
er Angst. Dette er den egenlige Bestemmelse deraf; 
Angst er nemlig en Attraa efter, hvad man frygter, en 
sympatetisk Antipathi; Angst er en fremmed Magt, der 
griber Individet, og dog kan man ikke løsrive sig derfra, 
og vil det ikke, thi man frygter, men hvad man frygter, 
det attraar man. Angst gjør nu Individet afmægtigt, og 
den første Synd sker altid i Afmagt ; den mangler derfor 
tilsyneladende Tilregnelighed, men denne Mangel er den 
egenlige Besnærelse.« Altsaa: Angst er en fremmed Magt, 
kan derfor henføres til noget udenfor Individet (Slægten), 
og dog synes den helt og holdent at kunne tilregnes 
Individet som Enkeltindivid, idet Angsten er »den første 
Synd«. Kunde man faa bestemt Arvesynden som Angst, 

vilde det altsaa se ud, som om Individualismen uden at 
opgive sin Grundforudsætning havde faaet det kristne 
Arvssyndsbegreb med. 

Imidlertid opdager Kierkegaard ved nærmere Efter- 
tanke, at det ikke gaar an ligefrem at gjøre Begreberne 
Angst og Arvesynd til ét, blandt andet af den Grund, 
at det vilde forviske Betydningen af det Spring, hvorved 
Individet bliver skyldigt. Derfor bestemmer han i sin 
Bog det tvetydige Begreb Angst atter tvetydigt som 
Syndens Forudsætning og Følge. Det tvetydige beror 
paa, at Ordet »Forudsætning« ikke maa forstaas som 
Aarsag, men kun som sjælelig Tilstand. Angsten er den 
sjælelige Forberedelse til det Spring, hvorved Synden 
bliver til, men Springet selv bliver ikke derved mere for- 
klarligt end før, maa ikke blive det; thi i saa Fald blev 
enten Ansvaret formindsket, eller det maatte søges uden- 
for Individets individuelle Grænse, hvorved Individualis- 
men vilde være opgivet. Og det vil Kierkegaard ikke. 

Det, Slægten giver, er altsaa den stedse voxende 
Angst, som ikke forklarer, men (tvetydigt) »forbereder« 
Springet. Det, Individet giver, er Springet selv: Skylden. 
Hvem der her faar det meste, er tydeligt nok! 

Hovedvanskeligheden ligger naturligvis i, at Kierke- 
gaard skal have det socialistiske Begreb: Slægt med. 
Det hedder i »Begrebet Angst« (S. 22): »Ethvert Individ 
er væsenlig interesseret i alle andre Individers Historie, 
ja lige saa væsenlig som i sin egen. Fuldendtheden i 
sig selv er derfor den fuldkomne Participation i det hele.« 
Og jævnlig gjentages det, næsten som en Trylleformular, 
at ethvert Individ er »paa én Gang sig selv og Slægten«. 
Men hvis denne Tanke alvorlig gjennemføres, saa er med 
det samme Individualismens Grundlag forladt. Ved at 
læse videre overbeviser man sig da ogsaa snart om, at 

den anførte Bestemmelse bruges ganske formelt til at 
fas, Navnet »Arvesynd« med; Grundlaget for Betragtningen 
er fremdeles rent individualistisk. Den lyder: 

Ethvert Individ begynder forfra som Adam. Synden 
bliver til efter Individets Fødsel ved dets første Synde- 
fald, ganske nøjagtigt som ved Adams i Paradis. »Kun 
ved Skyld tabes Uskyldigheden; ethvert Menneske taber 
væsenlig paa samme Maade Uskyldigheden, som Adam 
gjorde det.« Kristendommen anerkjender kun Individets 
Forhold til Slægten som noget rent udvortes. »Kristen- 
dommen har aldrig vedkjendt sig at privilegere hvert en- 
kelt Individ til i udvortes Forstand at begynde forfra. 
Ethvert Individ begynder i en historisk Nexus, og Na- 
turens Konsekvenser gjælde endnu som nogensinde. Kun 
deri er Forskjellen, at Kristendommen lærer at opløfte 
sig over hint mere og dømmer den, som ikke gjør det, 
at han ikke vil det.« 

Men hvorledes kommer vi da efter denne Forklaring 
til Arvesynden? Thi ved at gjentage de dunkle Ord : »In- 
dividet er sig selv og Slægten«, naa ? r vi dog ikke videre. 
Et af to: enten maa der gjøres Alvor af Individets Bestem- 
melse ind i Slægten, og saa er med det samme Individua- 
lismen sprængt; eller vi maa opgive Arvesynden og nøjes 
med Individualismens konsekvente Bestemmelse af Synden 
som individuel Ufuldkommenhed. Den Modsigelse, som 
ligger i, at det er det samme Individ, der er ufuld- 
komment og er sig sin Ufuldkommenhed bevidst, løses 
da fuldstændigt i Individets Anger og fortsatte Stræben 
mod Idealet. Heri er intet Paradox og intet Mysterium, 
men — rigtignok heller ingen Kristendom. — 

Det, der har blivende Værd i »Begrebet Angst*, er 
de mesterlige Analyser af Angstens forskjellige Former. 
Kierkegaards særegne Begavelse som »experimenterende 

7* 

Psycholog« har næppe noget Sted aabenbaret sig med 
større Vælde. Et kort Overblik, som her er Lejlighed 
til at yde, giver kun et svagt Indtryk af Fremstillingens 
utrolige Rigdom. 

Angstens laveste Form er Aandløshedens Angst. Den 
Aandløse bliver sig ikke Angsten bevidst; han holder den 
Stangen ved at anvende Timelighedens forskjellige Dulme- 
midler: han »morer sig«, læser Aviser, spiller Kort, gaar 
op i Hverdagslivets Trivialiteter, og inderst inde i hans 
Sjæl, dér, hvor hans Personlighed skulde bo, er der aldrig 
nogen hjemme. Den Aandløse lever paa fortsat Distrak- 
tion, og kaster Dødens Tanke engang imellem én uund- 
gaaelig Skygge af Alvor over hans Livs Narrestreg, saa 
jager han den fra sig med Adspredelsens Surrogater eller 
med Trøsten i det fælles Skibbrud. Ved en salig Død 
forstaar han en pludselig Død, en saadan, som man 
mærker det mindst mulige til. Hejberg havde skildret 
Typen digterisk i »En Sjæl efter Døden«. Fra et saa- 
dant Liv synes Angsten banlyst, men det er kun tilsyne- 
ladende. I Virkeligheden er den der, lurende i Sindets 
Dybder, dér, hvor det ideale Anlægs siste Rester ligger over- 
dækkede af Aandløshedens og Verdslighedens fede Muld. 

Den næste Form er Angsten for Skæbnen, som op- 
træder overalt, hvor Aanden er tilstede, men umiddel- 
bart, altsaa ikke væsenlig sat som Aand. I det græske 
Hedenskab f. Ex., hvor Oraklet med dets Tvetydighed 
røber Angsten, eller i Nutiden hos det umiddelbare Geni, 
der i Virkelighedens Verden kan overvinde alt og alle, 
men skjælver for det ubekjendte, uvirkelige, som det 
ikke er Herre over: Lykken, Skæbnen. Napoleon trodser 
de europæiske Monarkers Coalition, men han blegner ved 
et tilfældigt Varsel. Grunden er, at Individet, selv om 
det er nok saa mægtigt udrustet fra Naturens Haand, 

dog, som umiddelbart, har Principet for sin Tilværelse 
udenfor sig. Den, der ethisk har taget sig selv i væ- 
senlig Besiddelse, er uafhændig af Skæbnen; ham ængster 
dens Varsler ikke. 

Men det ethisk bestemte Individ kjender en anden ? 
højere Form for Angst: Angsten for Skylden. Saaledes 
optræder Angsten hos Jødefolket, hvor Offeret, der stadig 
maa gjentages, træder i Oraklets- Sted hos Grækerne. 
Saaledes ogsaa i Nutiden hos det ethisk udviklede Indi- 
vid, der endnu ikke har tilegnet sig Skyldens Forklaring 
som Synd. For ham er Skylden det gaadefulde, det 
fremmede, der frister Individet og paa uforklarlig Maade 
faar det i sin Magt. Først den, der har »iført sig Skyl- 
den« o: forstaaet dens væsenlige Sammenhæng som Synd, 
først han kan overvinde Angsten og vinde den sande 
Beroligelse gjennem Troen paa Naaden og Frelsen. 

Naar Synden er sat og faar saa megen Magt over 
Individet, at Angeren og Troen ikke kan sejre, voxer 
Angsten til Angst for det onde. Dette finder Sted over- 
alt, hvor et ethisk bestemt Individ kæmper mod en Last 
med egne Kræfter og stadig paany ligger under for den. 
Fremstillingen hos Kierkegaard virker her med det op- 
levedes Glød: »Synden gaar frem i sin Konsekvens, Angeren 
følger den Skridt for Skridt, men altid et Øjeblik for sildigt 
. . . Syndens Konsekvens gaar frem, den slæber Individet 
med sig som en Kvinde, hvem en Bøddel slæber efter sig i 
hendes Haar, medens hun skriger i Fortvivlelse. Angsten 
er forud, den opdager Konsekvensen, før den kommer, 
som man kan mærke paa sig selv, at der er et Uvejr 
forhaanden, den kommer nærmere; Individet skælver som 
en Hest, der stønnende stanser ved det Punkt, hvor den 
engang blev sky. Synden sejrer. Angsten kaster sig for- 
tvivlet i Angerens Arme. Angeren vover det siste. Den 

opfatter Syndens Konsekvens som Straf. Den er fortabt, 
dens Dom er afsagt, dens Fordømmelse vis, og Dommens 
Skærpelse er, at Individet skal slæbes gjennem Livet til 
Retterstedet. Med andre Ord: Angeren er blevet van- 
vittig. « 

Naar Synden er sat, og Individet forbliver i den, 
kan Angsten optræde i sin højeste og frygteligste Form, 
som Angst for det gode. Dette er den egenlig dæmoniske 
Angst. Individet har opgivet Ævret og anstrenger sig 
nu for at komme til Ro i det onde ved at afvise det 
gode som sig uvedkommende. Dette lykkes dog aldrig 
fuldstændig, fordi det ideale Anlæg aldrig ganske kan 
tilintetgjøres. (Ex. Shakespeares »Richard den tredje«). 

Endelig kan Angsten være den frelsende Angst, be- 
slægtet med Troens »Frygt og Bæven«. 

I disse Analyser, hvis Udfoldning i levende konkrete 
Skikkelser, kunde give en Digter Opgaver for hans Leve- 
tid, har Kierkegaard omsejlet og karakteriseret en hel 
Side af Sjælelivet. Det er umuligt at læse »Begrebet 
Angst« uden at forbauses over den Sikkerhed, hvormed den 
indre Sammenhæng mellem Angstens Former er efter- 
sporet ud i sine hemmeligste Forgreninger. Men intet- 
steds i dette Bogens bedste Afsnit kommer Forfatteren 
heller udenfor Individualismens Grænser. Det er først, 
naar Analyserne skal bruges til at presse Arvesynds- 
begrebet ind i Individualismen, at det meningsløse mæl- 
der sig. 

Et enkelt Punkt endnu er det Umagen værd at frem- 
hæve, nærmest for det efterfølgendes Skyld. S. 79 i »Begrebet 
Angst« bestemmes det sexuelle som Syndens Konsekvens. 
»En fuldkommen Aand lader sig ikke tænke sexuelt be- 
stemt.« Ved Synden »bliver den generiske Differens sat 
som Drift«. Man skulde nu tro, at den naturlige Følge 

heraf blev Askesen. Men nej! »Her som allevegne maa 
jeg frabede mig enhver misforstaaende Konsekvens, som 
om det f. Ex. nu skulde blive den sande Opgave at ab- 
strahere fra o: i udvortes Forstand at tilintetgjøre det 
sexuelle.« Men det er virkelig ikke nok at frabede sig 
en Konsekvens; man maa vise dens Mangel paa Beret- 
tigelse. Og Beviset er følgende: »Naar engang det sex- 
uelle er sat som Synthesens Yderste, da. gavner al Ab- 
straktion til intet.« Ah! Man kan altsaa ikke være 
Asket! »Opgaven er naturligvis at vinde det ind i Aan- 
dens Bestemmelse.« Ja, det er lettere sagt end gjort, 
naar det sexuelle først er sat som Aandens Modsætning. 
»Her ligger alle de sædelige Problemer af det erotiske.« 
Ja, her ligger de sandelig — saa lange de er! 

Først i sine siste Aar trak Kirkegaard den ærlige 
Konsekvens af, hvad han her antyder, idet han erklærede 
Forplantningen for »en Synd af den grueligste Art«. 



XV. 

Kampen med »Systemet« : »Forord«. »Stadier paa 

Livets Vej«. 



I den Hensigt at afdække Nerven i Kierkegaards 
Udvikling som Tænker har jeg i det foregaaende stadig 
set hans Tænkning under Synspunktet af mislykkede 
Forsøg paa at forene Individualisme og Kristendom. 
Det er maaske ikke overflødigt at minde om, at Mod- 
sætningen mellem de to Livsanskuelser intet Øjeblik 
blev ham selv tydelig bevidst; tvertimod, han arbejder 
sig mere og mere ind i den faste Overbevisning, at den 
sande Kristendom er Individualisme. Kierkegaard saa 
sig ikke i sin Samtid stillet overfor en gjennemført 
socialistisk Filosofi. Til den ene Side havde han den 
ortodoxe Kirkelære med I. P. Mynster i Spidsen, der 
fortonede Individualisme og Kristendom i et Slags 
æstetisk-religiøst Halvlys, til den anden SideHegelianismen. 

Det er i Polemik med den (»Systemet«, som han 
kalder den) og i oprindelig Tro paa sin Overensstemmelse 
med Kirkens Mænd, at Kierkegaard betoner Inderlig- 
heden i individualistisk Eetning. Med hvert nyt Skrift 
bestemmer han stærkere og stærkere Inderligheden som 
Existens, hvorved han atter forstaar isoleret individuel 
Existens. I Dagbogen fra denne Tid hedder det: »Der 
gives egenlig kun en eneste Kvalitet, det er Individualiteten«, 

og: »Naar man tænker en Existens under Evighedens 
Form, saa følger eo ipso Isolationen. Hvor bliver saa 
alle de travle verdenshistoriske sociale Kategorier af?« 
At en anden Opfattelse af den personlige Inderlighed 
end Isolationens overhovedet er mulig, kan han slet ikke 
tænke sig. 

I sit Forfatterskab hidtil havde han jævnlig taget 
indirekte Sigte paa »Systemet«; nu rykker han det lige 
paa Livet. Med den lille vittige Bog »Forord« udsender 
han de første Prøveprojektiler. I »Stadier paa Livets 
Vej« repeteres det hele Kursus, og der sluttes med Hen- 
visning til Individualismen. I »Afsluttende uvidenskabelig 
Efterskrift* endelig dundrer Grundskudene, som gjør det 
af med Hegels Regimente i Danmark. Efter Kierkegaards 
Overbevisning fastslaar Sejren Individualismen, der nu 
formuleres bestemt og direkte, som den eneste Livs- 
anskuelse, hvorpaa der kan existeres. 

»Forord. Morskabslæsning for enkelte Stænder efter 
Tid og Lejlighed af Nikolaus Notabene« udkom samme 
Dag som »Begrebet Angst« forat »forhindre den Mis- 
forstaaelse, at han nu vilde begynde at docere«. Grund- 
stemningen i dette lille Mesterværk af Vid er overgiven 
Kaadhed, gjennemlynet af satiriske Udfald mod Samtiden 
for dens Utilbøjelighed til at indlade sig med et per- 
sonligt Ansvar. Man mærker af den Tone, hvori baade 
»Forord« og »Efterskriften« er affattet, i hvilken Grad 
Forfatteren er sikker paa sin Sag. Det er Individualistens 
lystige Latter over de socialt distraherede Massemenne- 
skers Umenneskelighed. 

I det første »Forord« ironiserer han over de For- 
fattere, der skriver »forat tilfredsstille Tidens Fordring«, 
idet han stadig indirekte karakteriserer sin egen Maade 
at skrive paa. Dette »Forord« indeholder, ligesom det 

tredje og sjette, et velment Hib til den tidligere saa 
forgudede Hejberg. Han var jo Hegelianismens stærkeste 
Bolværk i Danmark og havde derhos i sin Nyaarsgave 
»Urania« omtalt »Gjentagelsen« paa en lidt overlegen 
Maade, hvilket havde givet Kierkegaard Stof til adskillige 
Betragtninger i Dagbogen. 

I femte »Forord« drages der vittigt til Felts mod 
Foreningsvæsnet, som gjør det, der, udført af den en- 
kelte, vilde være det ligegyldige og uvæsenlige, uhyre 
betydningsfuldt, naar det gjøres til Program for et Sam- 
fund. »Ja i Sandhed, kun en Generalforsamling be- 
gejstrer!« I Tidens voxende sociale og politiske Interesse 
saa Kierkegaard nemlig kun Forsøg paa at liste sig fra 
det egenlige Ansvar. Baade den liberale og nationale 
Bevægelse i Fyrrerne har hans Foragt; han kalder den 
i Dagbøgerne for »hele Vrøvlet« o. s. v. 

Det sjette »Forord« er Forordet til »et Opbyggelses- 
skrift for dannede:« »Den Dannede er det sandelig for 
lidt at have med et enkelt Menneske at gjøre, om dette 
Menneske saa var ham selv. Han vil ikke forstyrres, 
naar han skal opbygges, ikke mindes* om alt det smaa- 
lige, de enkelte Mennesker, sig selv, thi at glemme alt 
dette er netop Opbyggelsen. Menighedens Liv, Systemets 
storartede Bestemmelse, det rene menneskelige, hvilket 
alt ikke frister den enkelte til at tænke paa sig selv 
eller til at ville fuldkomme noget, men kun opbygger 
ved, at han eftertænker det, er i nærværende Skrift Be- 
tragtningens Gjenstand«. 

I det siste og længste af »Forordene« er »Efter- 
skriften« allerede anlagt. Den humoristiske Himmelspræt 
med »Systemet« under Foregivende af, at Forfatteren 
er for dum og gjerne vil belæres, er her i fuld Gang, 

og Johannes Climacus , fundamentale Spørgsmaal: hvor- 
ledes han skal blive salig, opkastes allerede her. 

29de April 1845 udkom »Tre Taler ved tænkte 
Lejligheder« i de opbyggelige Talers Forlængelse, men 
som Taler ved bestemte Lejligheder mere betonende 
Existensen, og Dagen efter: »Stadier paa Livets Vej*, 
»udgivet af Hilarius Bogbinder«. 

I dette Værk er de tre Stadier: det æstetiske, det 
ethiske og det religiøse alle tre repræsenterede. Dog er 
Karakteren for de to førstes Vedkommende en noget 
anden end i »Enten-Eller«. Bortset fra, at »Gjæstebudet« 
præsenterer os fem Æstetikere i Stedet for den ene i 
»Enten-Eller«, saa er disse fem hver for sig forskjellige 
fra A. deri, at de med langt større Bevidsthed end han 
indtager deres Standpunkt. Det hele Afsnit er mere af- 
rundet og fastere komponeret end A.s Papirer og derhos 
ligesom rykket bort i et fjernere Perspektiv, hvilket 
allerede antydes ved, at det kaldes »en Erindring«. 

Gjæstebudet er et Vovestykke fra Æstetikernes Side, 
thi Stemningen er noget, der er uafhængigt af deres 
Villie: »Hvo ved, hvad det lykkelige Øjeblik er, hvo 
har fattet dets Vellyst og ikke fornummet hin Angst, 
at der pludselig skulde ske noget, det ubetydeligste, der 
dog er mægtigt til at forstyrre alt!« Derfor erklærer 
Constantin ogsaa (betegnende!), at han aldrig vil vove 
at gjentage det. 

De optrædende Talere har Kierkegaard selv karak- 
teriseret i Dagbogen: Det unge Menneske er Tanke- 
Tungsind, Constantin Forstandsforhærdelse, Victor Eremita 
sympathetisk Ironi, Modehandleren dæmonisk Fortvivlelse 
og Johannes Forføreren Fortabelse, en »mærket« Indivi- 
dualitet. 

Fremstillingen af Gjæstebudet og Talerne om Kjær- 

lighed er det i rent kunstnerisk Henseende mest fuld- 
endte, Kierkegaard har skrevet. 

Assessorens Indlæg for Ægteskabet er ligeledes langt 
vægtigere og bedre formet end det tilsvarende Afsnit i 
»Enten-EUer«. Da han stilles i Modsætning til æstetiske 
Standpunkter af en ganske anderledes udpræget Karakter 
end A s, er det naturligt, at han ikke, som i Brevene til 
denne, er velvilligt bekymret og belærende; hans Indlæg 
er et Stridsskrift »pro aris et focis«. Han gjendriver 
med Lethed alle de i første Afsnit fremførte Indvendinger 
mod Ægteskabet og lægger ligesom i »Enten-EUer« 
Hovedvægteu paa det ethiske Valg, Beslutningen. Des- 
værre hylder han fremdeles den samme utroligt bor- 
nerede og forældede Opfattelse af Kvinden, ifølge hvilken 
hun ikke har Lov til at besidde Eeflexion, hvorfor hun 
egenlig er udelukket fra Valget og Beslutningen, som 
Ægtemanden altsaa bliver alene om. 

Det tredje Stadium repræsenteres af »Skyldig — 
Ikke-skyldig? En Lidelseshistorie. Psychologisk Experi- 
ment af Frater Taciturnus«. Det er Problemet fra 
»Gjentagelsen«, som her opstilles i ny, udvidet og ud- 
viklet Skikkelse. Experimentes »Quidam« er en ændret 
Udgave af »det unge Menneske«, som Constantin experi- 
menterede med i »Gjentagelsen«. Ogsaa han strander 
paa en Forlovelse, han ikke kan gjennemføre, ogsaa 
han drives af Konflikten hen mod det religiøse, men 
medens »det unge Menneske« æstetisk stansede paa den 
kunstneriske Idealitet og fandt »Gjentagelsen« som Digter, 
ender Experimentet uafgjort. Dets Gjenstand betegner 
»det religiøses Tilbliven i dæmonisk Approximation«; om 
Manden naar det religiøse eller ej, faar Læseren ikke at 
vide. Troesridderen i »Frygt og Bæven« viste os den 
religiøse Personlighed som afsluttet, færdig, altsaa idealt 

og forsaavidt »bedragersk«, (thi ingen bliver jo i Virkelig- 
heden færdig); Experimentet i »Stadierne« er lagt an 
paa at vise det religiøses Vorden, en langt vanskeligere 
Opgave, netop fordi den svarer ganske anderledes til det, 
der virkelig sker. Kierkegaard siger med berettiget 
Stolthed i en Dagbogsoptegnelse, at dette tredje Afsnit 
af Stadierne er det rigeste af alt, hvad han har skrevet. 
Kun den gjentagne Fordybelse i selve Værket kan lære 
En at skatte efter Fortjeneste den Masse af vidunderlig 
fine og originale psychologiske Iagttagelser, det indeholder. 

Quidam er holdt individualistisk fra først til sist. 
Han udtaler selv: »Jeg har aldrig kunnet forstaa det 
anderledes end, at ethvert Menneske væsenlig er anvist 
sig selv ... at det at udrette er det tilfældige, hvilket 
man ikke skal foregribe sig og ikke væsenlig tør tilegne 
sig og som man først i Evighedens Tilbageskuen vil 
faa at se, som det er, væsenlig Guds Tilgift«. Altsaa: 
Mennesket maa væsenlig kun være optaget af sig selv 
og sin egen Frelse; om han samtidig kommer til at 
udrette noget for andre Mennesker, beror paa Tilfældet; 
sker det, er det »Guds Tilgift«. Denne Opfattelse af 
Livets historiske Side som »det tilfældige* stemmer 
med Betragtningen i »Filosofiske Smuler« og udføres 
siden vidtløftigt i »Efterskriften«. 

Experimentatoren , Frater Taci turnus, repræsenterer 
efter sit eget Sigende »et rent metafysisk Standpunkt« 
og er forsaavidt en videre Udførelse af »Gjæstebudets« 
Gjenfortæller, William Afham, der humoristisk kalder 
sig selv »den rene Væren«. Naturligvis er Frateren 
udpræget Individualist. Han fremhæver med Humor, 
og mere ligefrem end nogen tidligere i Kierkegaards 
Forfatterskab, den Religiøses fuldkomne Ligegyldighed 
overfor det sociale. Det er ham, der første Gang ind- 

forer Udtrykket om den religiøst Troende , at han svøm- 
mer »paa 70,000 Favne Vands Dybde, mange mange 
Mile fra al menneskelig Hjælp«. Og han tilføjer ironisk: 
»at svømme paa Lavden i Selskab med Vadere er ikke 
det religiøse. I det ligegyldige kan man muligvis etablere 
Fællesskab mellem Menneskene, men naar Talen bliver 
om det væsenlige (o: for Kierkegaard det religiøse), op- 
hører alt Fællesskab mellem Menneskene. »Om den 
viseste anvendte 6 Timer om Dagen paa et Menneske, 
om han anvendte 6 andre til at betænke, hvorledes han 
bedst skulde gjøre det, om han vedblev dermed i 6 Aar, 
han var en Bedrager, hvis han vovede at sige, at han 
væsenlig havde gavnet ham«. »Lad saa Krøniken tale 
om Konger, som have indført Kristendommen, jeg tænker 
som saa, en forbedret Faareavl kan en Konge indføre 
og Jernbaner o. s. v., men Kristendom og Aand ethisk 
forstaaet skal end ikke en Kejser ulejlige sig for at ind- 
føre, det vil sige væsenlig forstaaet«. 

Naar Kierkegaard saaledes sparker til det sociale 
Arbejde, paatrænger det Spørgsmaal sig uvilkaarlig: 
hvorfor han da overhovedet selv skriver Bøger. De 
Krumspring, han her og senere gjør for at løse Selv- 
modsigelsen, ere meget sindrige at skue, men kan 
naturligvis ikke forklare det uforklarlige. Om han end 
aldrig saa meget svøber sin Fremstilling ind i dobbelt- 
reflekterede indirekte Meddelelser, saa er det jo dog hans 
Mening dermed at paavirke Mennesker i Betning af » det 
væsenlige«. Havde det ikke været konsekventere , om 
han havde lagt sig efter Faareavl? 

Som et vigtigt Punkt i Fraterens Betragtninger vil 
jeg til Slutning fremhæve den Vægt, han lægger paa 
den religiøse Lidelse. »Den æstetiske Helt er stor ved 
at sejre, den religiøse Helt stor ved at lide« Hele Af- 

snittet er udtrykkelig anlagt som en »Lidelseshistorie*. 
Det er første Gang hos Kierkegaard, at det religiøse 
accentueres i den Retning; senere bliver Lidelsen ham 
det egenlig afgjørende Kjendetegn paa en religiøs Exi- 
stens. I »Stadierne« kommer Lidelsen dels af Bruddet 
med det umiddelbare (Lykken), dels af Skyldbevidstheden, 
den Konflikt, som driver Individet frem imod det religiøse. 
I »Efterskriften« , som vi nu skal beskæftige os med, 
bestemmes Lidelsen som den nødvendige Følge af In- 
dividets Sammenstød med Paradoxet. 



XVI. 

Kampen med »Systemet«: »Afsluttende, uviden- 
skabelig Efterskrift til de filosofiske Smuler«. 



Denne Bog, som, udgivet af »Smulernes« Forfatter, 
Johannes Climacus, udkom 28de Februar 1846, danner 
Midtpunktet i Kierkegaards Forfattervirksomhed. 

Han er gjennem de foregaaende Udviklinger nu 
naaet frem til det Punkt, hvor han mener at kunne 
forkynde Individualismens Sejer. Bogen er baaret af en 
Triumfens Stemning, der løfter de stærke Angreb paa 
de »objektive Retninger« op i Humorens Region. For- 
fatteren, Johannes Climacus, hvis Navn antyder Stig- 
ningen, betegner sig selv som »existerende Humorist«. 
Humor er det siste Existensstadium inden det religiøse; 
det »ligger i Confiniet mellem det ethiske og det reli- 
giøse«, ligesom Ironi danner Grænseskellet mellem det 
æstetiske og det ethiske. Humoristen har opdaget Livets 
dybeste Modsigelse: det ethiskes Afmagt; men han for- 
maar ikke at tilegne sig det religiøses Forklaring, hvor- 
for han bestandig tilbagekalder sin Opdagelse i Spøgen: 
»Ak ja! hvad er vi Mennesker!« Humoristen er i Stand 
til at eftergaa de religiøse Bestemmelser én for én, men 
han mangler Mod til at iføre sig dem. 

»Efterskriften« mælder sig som Fortsættelse af »Fi- 
losofiske Smuler« ; dens Opgave er at give Problemet 



113 

historisk Kostume, det vil sige: paavise, at den »Livs- 
anskuelse, som experimenteredes frem i »Smulerne«, hi- 
storisk er Kristendommen. Tillige samler dette Kierke- 
gaards omfangsrigeste Værk alt, hvad de tidligere 
pseudonyme Skrifter havde indvundet til Individualismens 
Begrundelse som kristelig Livsanskuelse, og udvider paa 
enkelte Punkter de givne Bestemmelser. Endelig retter 
Bogen et frygteligt Angreb paa de Opfattelser af Kristen- 
dommen, der vil give Problemet en »objektiv« Løsning. 

Udgangspunktet er Individets personlige, uendelig 
interesserede Lidenskab for sin evige Salighed. Kristen- 
dommen forlanger — ifølge Climacus — »at Subjektet 
uendeligt skal bekymre sig om sig selv« og om intet 
andet. Problemet er derfor ikke om Kristendommens 
Sandhed, men det rent subjektive: hvorledes bliver jeg 
Kristen? Vægten ligger dels paa det personlige »jeg« 
— andre kommer mig ikke ved — dels paa Verbet 
»bliver«: Kristen er nemlig ikke noget, man er. men 
noget, man bliver. »Saa simpelt som muligt, (at jeg 
experimenterende skal bruge mig selv): Jeg, Johannes 
Climacus, barnefødt her af Byen, nu tredive Aar gammel, 
et slet og ret Menneske ligesom Folk er flest, antager, 
at der for mig lige saa vel som for en Tjenestepige og 
en Professor er et højeste Gode i Vente, som kaldes en 
evig Salighed; jeg har hørt, at Kristendommen betinger 
En dette Gode: nu spørger jeg, hvorledes kommer jeg i 
Forhold til denne Lære?« 

Efter denne Indledniug gjennemgaas tre af de vig- 
tigste Forsøg paa at besvare Spørgsmaalet objektivt. 

BibeUheologien svarer med en Henvisning til den 

hellige Skrift. Men i den uendelige Tilnærmelse, som 

Undersøgelsen og Fortolkningen af Skriften bevæger sig 

i, bliver Spørgsmaalet helt borte, eller rettere: det 

8 

kommer slet ikke frem, — og Lidenskaben fortvivler. 
Kort før sin Død imødeser Theologen et kritisk Skrift, 
der skal kaste nyt Lys over Spørgsmaalet om Evange- 
liernes Ægthed; men mens Græsset gror, dør — Be- 
tragteren, »rolig«; thi han var jo »objektiv«. 

Derefter tages Grundtvigs Opdagelse under Behand- 
ling. I sit Skrift om Kierkegaard refererer Dr. G. Brandes 
dette Punkt saaledes: »Kierkegaard er selvfølgelig Tænker 
nok til at indse, at det, at der har existeret Menigheder, 
som have tillagt forskjellige Følelser og Dogmer Navn 
af kristelige, intet Bevis er for Sandheden af den kriste- 
lige Religion. Den Grundtvigske Hypotheses Svaghed 
blotter han paa et Par Sider«. Det er forbausende, at 
Dr. Brandes har kunnet tiltro Grundtvig en saadan 
Taabelighed. Grundtvig har naturligvis aldrig ment 
at kunne overbevise ikke-troende om Kristendommens 
objektive Sandhed ved Henvisning til Troesordet og Menig- 
heden. Hvad Grundtvig vil ved Troesordet, er for det første 
at fastslaa, hvad man skal forstaa ved Kristendom — det 
samme vil Kierkegaard ved sin fuldkommen vilkaarlige 
Definition: Kristendom er Troen paa, at Guden har 
levet og er død, og hverken mere eller mindre. For det 
andet vil Grundtvig — ved at henvise til Menigheden 

— hævde, at Kristendom er et Samfundsliv, og endelig 

— ved samme Henvisning — slaa fast, at saa længe en 
kristen Menighed er til, saa længe er der Kristendom 
til paa Jorden. Slet saa flot som Dr. Brandes er Kierke- 
gaard nu ikke overfor »den Grundtvigske Hypotheses; 
han gaar i sit Angreb intetsteds ud fra en saadan 
Urimelighed, som at Grundtvig skulde indbilde sig at 
have bevist de kristelige Dogmers metafysiske Sandhed. 
Det Angreb, han retter, gaar paa den Paastand af 
Grundtvig, at Menighedens Tilværelse beviser Kristen- 

dommens faktiske Tilværelse. Kierkegaard indvender, at 
ingen kan bevise, at den nuværende Menighed har den 
samme Lære som den oprindelige kristne. Dermed har han 
imidlertid ikke ramt det centrale i Grundtvigs Tanke- 
gang, der lige saa vel som Kierkegaard forudsætter og 
maa forudsætte Troen. For ethvert troende Medlem af 
Menigheden staar det — i Kraft af Troen — evig fast, 
at Kristi Menighed aldrig har været forsvunden fra 
Jorden og aldrig vil forsvinde, og at overalt, hvor Troes- 
ordet lyder, lever den og han selv midt iblandt den. 
Det mærkelige er, at denne Tankegang forener Kierke- 
gaards Krav paa Existentialitet med den ' historiske 
Sammenhæng, alt selvfølgelig under Troens Forudsætning. 
Kierkegaards Angreb paa Grundtvig, omend ikke 
fuldt saa overfladisk som af Dr. Brandes refereret, er et 
Slag i Luften. Selv den spidsfindige Bemærkning, at 
Individet aldrig kan vide, om det er døbt, vilde kun 
ramme, hvis Grundtvig tillagde den udvortes Daabs- 
handling magiske Virkninger. Kierkegaards Mangel paa 
Forstaaelse af Grundtvigs Betydning er paa en Maade 
ret mærkelig, thi der er en hel Del Lighed mellem 
deres Opfattelse af Livet og dets Værdier. Fælles er 
den nordiske Fremhævelse af Personlighed og Virkelig- 
hed*). Alt, hvad Kierkegaard har indvundet af sandt 
og blivende, lader sig optage i det Grundtvigske 
Livssyn som gyldige Momenter, men rigtignok ogsaa 
kun som Momenter. Modsætningen ligger dybest i 



*) Et mærkeligt Træf er det, at Grundtvig i 1817, da Kierke- 
gaard altsaa var 4 Aar, i „Paaskelillien u fandt et rent digte- 
risk Udtryk for „Samtidighedens 11 Tanke samtidig med, at 
han i Farisæerens Figur skildrede „Forargelsen" med dybere 
psychologisk Indtrængen end nogen nordisk Forfatter inden 
Kierkegaard. 

8* 

Kierkegaards Individualisme og Grundtvigs socialistiske 
Tendenser, men den hænger ogsaa sammen med de to 
Mænds særegne Evner og Personligheder. Grundtvig er 
den umiddelbart geniale Seerbegavelse, Kierkegaard den 
reflekterede dialektiske Evne; sammen omskriver de 
maaske det yderste af, hvad nordisk Tænkning formaar. 
Det var til stor Skade for Udviklingen af dansk Aands- 
liv, at de to Mænd: Tidens positive religiøse Geni og 
dens mest energiske Tænker stod saa uforstaaende over- 
for hinanden. 

Efter »Grundtvigianismen« kommer Turen til Hege- 
lianismen. Her har Kierkegaard givet det sluttelige 
Opgjør, hvorfra der ikke appelleres. At Hegels Forsøg 
paa at faa Kristendommen med i »Systemet« som 
Kransekagens Topfigur fører til en fuldkommen For- 
vanskning af dens Væsen, er der nu vel Ingen, som 
betvivler. Dengang var en Bevisførelse paatrængende 
nødvendig. Den blev foretaget omtrent samtidig i Dan- 
mark og Tyskland, grundigst og mest overlegent det 
første Sted. En yderliggaaende Individualisme som 
Kierkegaards egnede sig ypperligt til at paavise den 
Hegelske Pantheismes Svagheder. Det møre Punkt i 
Hegels Filosofi er dens tvetydige Omgang med Subjek- 
tivitetens Begreb. Her rammer Kierkegaard med tilintet- 
gjørende Sikkerhed lige i Centrum. 

Resultatet af sin Bevisførelse udtrykker Climacus 
saaledes: »Et logisk System kan der gives, men et 
Tilværelsens System ikke, undtagen for Gud«. Og hans 
Hovedindvending mod Systemet er, at det fantastisk 
forflygtiger Begrebet Existens. Paa dette Punkt ligger 
overhovedet, mener Climacus, alle Nutidens Aandsfor- 
falskninger. Vor Tids Usædelighed er »maaske ikke 
Lyst og Nydelse og Sanselighed, men vel en pantheistisk 

udsvævende Foragt for de enkelte Mennesker«. Vi staar 
her ved et af Kierkegaards Grundbegreber. »Afsluttende 
uvidenskabelig Efterskrift« sætter det udtrykkelig som 
sin væsenligste Opgave at udrede Begrebet Existens. Lad 
os da omhyggelig eftergaa denne Udredning! 

Ved Existens forstaar Kierkegaard individuel Existens, 
hvilket atter nærmere bestemmes som isoleret individuel 
Existens. Endvidere ser han Existensen væsenlig i det 
ethisk-religiøse Liv. Det historiske er det tilfældige, som 
det væsenlig existerende Individ ikke har Lov at be- 
skæftige sig med. Det er Mangel paa Inderlighed og 
»væsenlig Existentialitet« at ville gavne og udrette noget. 
Idet Individet udarbejder sig ethisk og religiøst, opnaar 
det maaske store historiske Resultater, men det maa 
ikke »beskæftige ham«, det er Guds Tilgift, som ikke 
kommer Individet selv det mindste ved. Hvorfor skal 
Individet da i det hele taget leve i Endeligheden? 
Hvorfor trækker det sig ikke heller tilbage til Ørkenen 
og vander tørre Kjæppe? Fordi Modsigelsen ægger 
Inderligheden frem. »Den, der forholder sig til det 
absolute Formaal, kan meget godt være i de relative, 
netop for forsagende at indøve det absolute Forhold«. 
Troesridderen faar her den nærmere Bestemmelse, at 
naar han lever glad og frejdig i- Timeligheden, er det 
kun for Øvelsens Skyld. Endeligheden maa foretrækkes 
for de . tørre Kjæppe, fordi den egner sig bedre til at 
indøve Forsagelsen. 

Men naar ethvert objektivt Indhold, der kunde ud- 
fylde Individets Existensskema, erklæres for ligegyldigt med 
Undtagelse af den ethisk-religiøse Betragtning, saa bliver 
Begrebet Existens en Abstraktion. Det er Nemesis over 
den Kierkegaardske Individualisme. Ethvert Forhold til 
Historie, Natur, Samfund, Medmennesker er væsenlig 

Ingenting. Hvad skal saa udfylde det tomme Hul? 
Selvbetragtningen! Efter Climacus' Fremstilling bliver 
det at existere det samme som : at tænke over sin Existens. 
I det »opbyggelige Divertissement« om Manden, der 
tager i Skoven og samtidig religiøst inddrager dette ube- 
tydelige Faktum i sit Gudsforhold, bestaar »Inddragelsen« 
i, at han stadig tænker ved sig selv: uden Gud formaar 
jeg slet intet. Opgaven er, ifølge Climacus, »i ethvert 
Øjeblik at have den rette Forestilling*. Sandheden de- 
fineres som »den objektive Uvished fastholdt i den 
mest lidenskabelige Inderligheds Tilegnelse«. Hvad vil 
dette »fastholdt« sige? Det vil simpelt hen sige: 
fastholdt i Reflexion! Kristendommen som *Existens« er 
den lidenskabelige »Fastholden« af Paradoxet. Individet 
har at gjentage for sig selv: »Guden har været til og 
er død; det er et Paradox, men jeg »fastholder« det: 
Guden har været til og er død!« og blive saaledes ved, 
maaske varierende det med Eeflexioner over, hvor para- 
doxalt, hvor umaadeligt, forskrækkeligt paradoxalt o. s. v. 
det er. — Er dette Guds Mening med Livet og med 
Kristendommen? — 

vCorsaren« lod i et af sine Nummere fra 1846 
Frater Taciturnus vise sin Menneskekjærlighed ved at 
tænke sig, at han har givet en fattig Kone med mange 
Børn en Rigsdaler. Denne Vittighed rammer i Virkelig- 
heden »Existensens« Talsmand — hans Filosofi, ikke 
hans Person, thi Kierkegaard var meget godgjørende. 

De tørre Kjæppe, Climacus vander i Isolationens 
Sandørken, er Individets egen gjennemreflekterede Subjek- 
tivitet, hvis naturlige existentielle Indhold han i liden- 
skabelig Interesse for Inderligheden fordrer udbrændt til 
siste Trævl ved Flammerne fra Evighedens Esse. 

I »Efterskriftens« siste Afsnit udføres videre »Smu- 

lernes« Definiton paa den paradoxe Religiøsitet, og det 
vises, at den stemmer med Kristendommen. Fremstil- 
lingen afviger ikke i noget væsenligt fra den i »Smu- 
lerne« og fældes af de samme Selvmodsigelser som 
denne Bog. Kun skal jeg bemærke, at den Bestemmelse 
af den religiøse Existens som Lidelse, der allerede an- 
tydedes i > Stadierne«, her fremhæves bestandig vold- 
sommere. Det siges endog, at Kristus kom til Verden 
forat lide, og at dette er det egenlige Paradox. Kristen- 
dommens Lære er imidlertid, at Kristus kom til Verden 
forat frelse Menneskene, men denne Forklaring passer 
ikke med Individualismens Tarv. Kierkegaard har rigtigt 
indset, at skal Kristendommen omarbejdes i individuali- 
stisk Retning, saa gælder det først og fremmest om at 
vende Kristi Gjerning indefter, saa han, i Stedet for at 
være Frelseren, efterhaanden omdannes til at blive For- 
billedet, hvis Existensskema Individet har at udfylde. 
Og til det Formaal egner den stærke Fremdragen af 
Lidelsesmomentet i Kristendommen sig fortrinligt. I 
den lange Række af Existensstadier, som i »Efterskriften« 
er fuldstændiggjort med Humoristen og »Apostelen«, 
kommer denne tilsist som den mest paradoxale Und- 
tagelse af alle. (Rækken er: Æstetikeren, Ironikeren, 
Ethikeren, Humoristen, den Religiøse, den paradox Re- 
ligiøse (o: Kristne), Apostelen). Her ligger et Problem, 
som snart skulde komme til at beskæftige Kierkegaard 
i første Række. 



xvn. 

„Corsar-striden". „En literær Anmældelse". 

Martyren. 



titter at Kierkegaard i »Efterskriften« havde samlet 
sin Livsanskuelses væsenlige Bestemmelser paa Existens- 
begrebet, følte han sig udtømt. Atter dukker Tanken 
op i ham: at slutte med Forfattervirksomheden og 
søge Præstekald paa Landet. Den vældige Udladning 
havde afmattet hans Hjernes Kræfter. Og desuden: 
Pseudonymens Bestemmelse af Existens var drevet ud i 
Konsekvensens yderste Spids, hvor Individet ligesom 
kvæles i Inderlighedens fortyndede Luft. Det er sand- 
synligt, at Kierkegaard har følt dette, og at Tanken om 
at blive Præst blandt andet har haft den Tiltrækning 
for ham, at den gav ham Udsigt til en »Existens« med 
et mere konkret Indhold end det, Climacus levner tilbage. 
Endelig bød økonomiske Hensyn ham at indskrænke den 
kostbare Fornøjelse at udgive tykke Bøger, som kun 
solgtes i et ringe Antal Exemplarer. Af »Efterskriften«, 
som hverken blev anmældt eller blot nævnet et eneste 
Sted paa Tryk, solgtes der i de nærmeste Aar ialt 60 
Exemplarer. Udgivelsen af denne ene Bog kostede Kierke- 

gaard 1200 Kroner. Hans arvede Formue (ca. 50,000 
Kr.) var smeltet meget ind.*) 

I Dagbogen for 1846 findes følgende, stærkt frem- 
hævede Optegnelse: «Min Ide er nu at uddanne mig til 
Præst. Jeg har i flere Maaneder bedet Gud om at hjælpe 
videre, thi for mig har det nu længe staaet tydeligt, at 
jeg ikke bør være Forfatter mere, hvilket jeg nemlig 
kun vil være ganske eller slet ikke. Af den Grund har 
jeg heller ikke samtidig med Korrekturen begyndt paa 
noget nyt, men kun paa den lille Anmældelse af de to 
Tidsaldere, der atter er afsluttende.« Et Par Dage senere 
mener han dog fremdeles at kunne tillade sig selv For- 
fatterskabet til »Kritiker«, som af et eller andet Skrift 
uddestillerer hans egne Ideer, men saaledes, at de ogsaa 
kunde ligge i Skriftet. »Saaledes undgik jeg dog at blive 
Forfatter.« 

Biskop Mynster, hvem han synes at have talt med 
om Sagen flere Gange, raadede ham indstændigt til at 
søge et Præstekald paa Landet, fordi han mente, at 
Kierkegaard dér »vilde faa sit rige Tankeliv udviklet i 
en mere praktisk Retning«. Maaske ogsaa for at blive 
af med et uroligt og farligt Hovede! 

At Kierkegaard heller ikke denne Gang realiserede 
Tanken, skyldtes flere Grunde. For det første var der 
den gaadefulde »Pæl i Kjødet«. Jævnlig omtaler han den 
som en Hindring i saa Henseende: »Der er en stor 
Vanskelighed for mig med Hensyn til at blive Præst; 
paatog jeg mig det, løb jeg vistnok Fare for at støde an, 
som engang ved Forlovelsen.« »En Skyld, jeg bærer, 



*) Det beror paa en Fejltagelse, naar Brandes meddeler, at Kierke- 
gaard af religiøse Grunde ikke satte sine Penge paa Rente. 
Han anbragte dem i Statspapirer, paa hvilke han i 1848 led 
et betydeligt Tab. 

gjør, at jeg hvert Øjeblik maa være forberedt paa at an- 
gribes i den Retning. Naar jeg da er Gejstlig, saa vil 
Forvirringen blive sørgelig, fordi jeg har fortiet noget, 
inden jeg traadte ind i denne Stand.« Et »psychologisk 
Experiment«, som beskæftiger hans Tanker og Fantasi i 
denne Tid, er følgende: én ung vordende Gejstlig, som 
bærer paa en hemmelig Skyld, og som nu frygter for at 
blive Præst, medens han paa den anden Side intet højere 
Ønske har. Han opsøger et afsides Sted, fordi han end 
ikke hjemme tør gjøre det af Frygt for Overraskelse, og 
læser den kanoniske Eet for at se, hvilke Synder det er, 
Kirken særlig forbyder o. s. v. (Se E. P. 1845 — 46 S. 
168, S. 169, S. 334, S. 339.) 

En anden Grund til at fortsætte som Forfatter var 
den, at han kun, naar han arbejdede paa denne Maade, 
følte sig rask. Det var blevet ham en fysisk Nødvendig- 
hed at producere. »Blot jeg et Par Dage lader det være, 
bliver jeg stiax syg, overvældet, besværet, mit Hoved 
tungt og betynget.« 

Men Hovedgrunden til, at han ikke nedlagde Pennen, 
var dog en bestemt Begivenhed, der pludselig gav hans 
Tænkning nyt Materiale, samtidig med at den bragte 
hans »Existens« det konkrete Indhold, den havde savnet. 
Denne Begivenhed var „Striden med Corsaren", som vel 
ikke i det væsenlige ændrede hans Opfattelse af Kristen- 
dommen, men dog gav den Fart i en bestemt, allerede 
antydet Retning. I det efterfølgende Afsnit af Kierke- 
gaards Forfatterskab lægges Vægten stærkere og stærkere 
paa den Kristnes Efterfølgelse af Kristus som Forbilledet. 
Lidelsen, der allerede tidligere var bestemt som den Kristnes 
normale Existens, faar nu en nærmere Forklaring, idet 
Forholdet til Omverdenen medtages: Den Kristnes Liv er 
Lidelse baade indvortes og udvortes, Frygt og Bæven 

for Gud og Forfølgelse i Verden. Til „Efterfølgelsen" svarer 
„Forfølgelsen 11 . Ved denne Grundlov for Existens revolutio- 
nerer Kristendommen alle blot menneskelige Begreber. 

Man ser, hvorledes Kierkegaard ved denne Vending 
opnaa'r at understrege Individualismen kraftigere end 
nogensinde. »Den enkelte« ikke blot isoleret, men i 
aaben Krig med * Mængden«! I Martyren finder Kierke- 
gaard det praktiske Foreningspunkt for Individualisme 
og Kristendom. Den enkelte mishandles af Mængden, 
netop paa Grund af sin Idealitet; jo højere Idealitet, des 
frygteligere Mishandling! 

Efterhaanden som Kierkegaard arbejder sig dybere 
og dybere ind i denne Opfattelse, der paa en overraskende 
Maade syntes ham at klare baade hans Livs og hans 
Tankes Grundspørgsmaal, bliver han stedse klarere over 
sin polemiske Stilling til den bestaaende danske Kirke. 
Modsætningen mellem hans og Mynsters Kristendom var 
ikke en theoretisk, men en praktisk; den laa ikke i Læren, 
men i Existensen. Han gjør nemlig Alvor af Kristen- 
dommens Grundfordring, det gjør »Kirken« ikke. Havde 
der nogensinde været Glimt af Tvivl i hans Sjæl, fra 
nu af er han urokkelig vis i sin Sag: kun i den gjennem- 
førte Individualisme, i Individets absolute Isolation finder 
Kristendommen sin sande Mening og omvendt! 

„Corsaren" var et tarveligt og temmelig barnagtigt 
Forsøg paa at indføre de store Landes Vittigheds- og 
Smudspresse i Danmark. Bladet vakte ved sin Fremkomst 
stærkt Røre og fik en efter Datidens Forhold enorm Ud- 
bredelse. Man slugte det, forfærdedes over dets Karrikatur- 
tegninger af og Angreb paa navngivne Medborgere og 
fandt, at »der burde gjøres noget«. Politiet skred ind, 
men opnaaede kun at ramme de lejede Sjouere, som for 
Betaling satte deres Navne paa Bladets Bagside som »ansvar- 

havende Redaktør.« Den virkelige Redaktør, M. A. Gold- 
schmidt, var en af Kierkegaards ivrigste Beundrere, ja 
smigrede sig vel endog med at være en Slags Elev af 
den store Ironiker. Medens han i sin berygtede Avis 
rakkede ned paa næsten alle offentlige Personligheder, 
greb han jævnlig Lejligheden til at »hædre« Kierkegaard 
med en eller anden smigrende Udtalelse. Han kjendte 
ham personlig og talte ofte med ham om sin Virksomhed 
ved »Corsaren«, som Kierkegaard indtrængende raadede 
ham til at ophøre med. Der var dem, som mente, at 
Kierkegaard sympathiserede med »Corsaren« eller i alt 
Fald ikke delte Samtidens Indignation overfor den. De, 
som vidste bedre Besked, som mente, at »der burde gjøres- 
noget«, men ikke følte sig oplagt til selv at gjøre det, 
pirrede ofte ved ham, at han med sin uafhængige Stilling 
var den eneste, der kunde vove Angrebet. Tanken tiltalte 
Kierkegaard, blandt andet, fordi han var bleven rost i 
»Corsaren*, og i November Maaned 1845, da Arbejdet 
med * Efterskriften« nærmede sig sin Fuldendelse, gjorde 
han Udkast til en Artikel, hvori han anmoder »Corsaren« 
om at ophøre med at gjøre ham udødelig — Goldschmidt 
havde brugt den Vending: Victor Eremita dør aldrig! 
— og i det Sted begynde at skælde ham ud, da han 
ikke kunde staa sig ved at være det eneste anstændige 
Menneske i Kjøbenhavn, som »Corsaren« roste. 

Maaske var denne Artikel dog aldrig kommet videre 
end til Kierkegaards Skrivebordskuffe, saafremt ikke et 
nyt Moment var stødt til. 

En af »Corsarens« Medarbejdere, Kritikeren P. L. 
Møller, udgav i December 1845 en Nyaarsgave »Gæa«, 
hvori Aarets literære Frembringelser blev gjennemgaaede 
med journalistisk Overfladiskhed. Heri behandles ogsaa 
»Stadier paa Livets Vej«. Der er ingen Grund til at 



125 

opholde sig ved Artiklen ; det er tilstrækkeligt at fremhæve 
den Taabelighed, at Kritikeren kalder dette Kierkegaards 
mest afrundede og kunstnerisk fuldkomneste Arbejde for 
»et Jaskværk*. 

Kierkegaard svarede med en Artikel i »Fædrelandet«, 
undertegnet Frater Taciturnus, hvori han til Slutning 
anmoder »Corsaren« om for Fremtiden at udskælde ham. 
Af en Dagbogsoptegnelse ser man, at Goldschmidt efter 
denne Artikel søgte Kierkegaard, og at han i Samtalens 
Løb udtalte, at Artiklen var »aldeles tilintetgjørende for 
P. L. Møller« — i Virkeligheden gjorde den ogsaa Ende 
paa denne Mands Forhaabninger om at blive Professor i 
Æstetik ved Universitetet og gjorde derigjennem tillige 
Ende paa hans Løbebane. Kierkegaard formoder, at Gold- 
schmidt vilde give ham Lejlighed til endnu privat at hindre 
»Corsarens« Angreb*). Da Forsøget afvistes, begyndte »Cor- 
saren« at forhaane den samme Mand, som den tidligere i de 
stærkeste Udtryk havde berømmet, Den afbildede Kierke- 
gaard med hans tynde Ben og korte Buxer, gjorde perfide 
Hentydninger til hans Privatliv og hidsede i det hele 
taget ved alle mulige Midler Pøblens Grinelyst imod ham. 

Og det slog til! Han, der som Forfatter hidtil havde 
været »uden Plet, uden det mindste Stænk, hvem ingen 
hidtil havde vovet at angribe eller endog at røre ved«, 
han blev nu Gjenstand for Gadepøbelens Forhaanelser. 
Hans Buxer blev begloede og begrinede. Gadedrengene 
raabte »Søren!« og »Enten — Eller!« efter ham. Barne- 
pigerne sendte Børnene hen for at spørge ham om, hvad 



>) Goldschmidt omtaler dette Møde i „Livs-Erindringer og* Resul- 
tater", og efter hans Referat holdt Kierkegaard det hele al- 
deles upersonligt : han var jo ikke Frater Taciturnus og Gold- 
schmidt ikke „Corsarens" Redaktør. „Det var som en lille 
Komedie, vi spillede". 

Klokken var, medens de grinende iagttog Resultatet. 
Selv i Kirken oplevede han, at nogle unge Tølpere satte 
sig i Nærheden af ham og underholdt sig om hans Buxer, 
i den Hensigt at han skulde høre det. Om Kierkegaard end 
hist og her kan have overdrevet: Kjendsgjerningerne selv er 
der ingen Grund til at betvivle, naar man kjender Kjøben- 
havnernes Forkjærlighed for det aandløse Grin. 

Et Vidnesbyrd om, hvorledes man saa paa Kierke- 
gaards Person, selv i Kredse, der beundrede hans Geni, 
er følgende Udtalelse af Zeuthen i hans Bog; »Et Par 
Aar af mit Liv«: »Hvor meget det end interesserede 
mig at møde den originale Skikkelse derinde og tale med 
ham, saa havde jeg dog ikke Lyst til at trække om med 
ham. Jeg betingede mig derfor til en længere Samtale 
at komme til ham i hans Bolig«. 

Den, der har blot det svageste Indtryk af Kierke- 
gaards Personlighed, kan vide, hvorledes alt dette virkede 
paa ham. En af hans bedste Fornøjelser var at spadsere 
sin daglige Tur paa Gaden. Den var forbitret ham. 
Og den vemodige Lykke, det havde været ham at sam- 
tale med Folk af den jævnere Klasse, var paa samme 
Maade tilintetgjort. Hans Ømfindtlighed, hans Generthed, 
hans Sky for at blive gjort til Gjenstand for Iagttagelse 
lod ham føle Pøbelagtighedens Drillerier som en frygtelig 
Tortur. Og denne Tortur fortsattes stadig, Hele det 
næste Halvaar vedblev »Corsaren« med sine Morsomheder 
om Kierkegaard, gjennemsnitlig to i hvert Nummer. I 
Dagbogsoptegnelserne fra denne Tid bruger han de stærkeste 
Udtryk om den Pine, Angrebet voldte ham: »Hvad er 
dog selv det at brændes ved en sagte Ild, eller at rad- 
brækkes, eller, som i varme Lande, indsmurt i Honning 
at kastes for Insekter, — hvad er dog det i Sammen- 
ligning med denne Grusomhed: at grines ihjel. Endnu 

i 1849 skriver han: »Sandelig, blandt Martyrlidelserne 
er denne ogsaa en rangerende.« 

Overfor Omverdenen søgte han at skjule, hvor meget 
han led. Han mødte paa Kaffehuset, forlangte »Cor- 
saren*, som man vilde gjemme for ham, læste den i 
andres Nærværelse, talte med dem derom, og det lykkedes 
ham — efter eget Sigende — »at naa den lette Kon- 
versationstone«. Alligevel undgik det ikke Folk, at han 
altid talte om denne ene Sag, og deraf drog de den 
nærliggende Slutning, at den afficerede ham. Vennen 
Gjødvad. hans flittige Medhjælper ved Korrekturlæsning 
og lignende, meddelte ham denne Folks Mistanke og 
skaffede ham derved ny Ærgrelse. 

Men en anden og bitrere skulde han opleve! Alle 
de mange, som havde ment, at der »burde gjøres noget«, 
og af hvilke en Del personligt havde takket ham for hans 
Artikel — Kierkegaard nævner selv Hejberg, Hage og 
Ploug — de gjorde ikke et Skridt for at støtte ham. 
»Fædrelandets« Redaktør, Gjødvad, som havde været be- 
gejstret for hans Artikler mod »Corsaren«, lod ham ganske 
i Stikken. Ja, Bladet ophørte endog ganske med at an- 
mælde hans Skrifter, under Foregivende af, at han var 
for betydelig en Forfatter, til at en almindelig Anmælder 
kunde paatage sig Arbejdet. Dette krænkede Kierkegaard 
dybt, men han sagde intet dertil. Et skarpt Brev til 
Gjødvad, hvortil der findes Concept i hans Papirer, blev 
ikke afsendt. 

Dette det gode Selskabs Forræderi mod ham, der 
havde kastet sig i Breschen, forbitrede Kierkegaard endnu 
mere end Pøbelens Haan. Det var altsaa Idealistens Løn 
her i Verden: Forhaanelse og Forfølgelse fra den ene 
Side, Forræderi og fejg Tavshed fra den anden Side! 
Men Idealiteten i dens højeste Form er Kristendommen. 

Er det Verdens Skik at forraade og forhaane Idealiteten 
i Almindelighed, saa gjælder det i uendelig forøget Grad 
om den kristelige Idealitet. 

Efterhaanden som de forskjellige Indtryk synker til- 
bunds i Kierkegaards oprørte Sind, hvor Reflexionen 
utrættelig tumler med dem, arbejder han sig fra »Corsaren« 
frem til »Dagspressen« i det hele taget, derfra videre 
til »Mængden« og endelig til »Kristenheden« som — 
Kristendommens Modsætning! 

Kierkegaards Paavisning af de Farer, Dagspressen med- 
fører, er noget af det skarpeste og derhos mest træffende, 
han har skrevet. Hovedvægten lægger han paa Uansvarlig- 
heden, der skærpes ved den Anonymitet, som er — navnlig 
var — journalistisk Koutume, samt paa den uforholdsmæs- 
sige Udbredelse, der yderligere bliver farlig paa Grund af den 
daglige Gjentagelse. »Pressen er egentlig det, der tilintet- 
gjør al Personlighed; at en fejg Usling kan sidde skjult 
og skrive og trykke forTusender! Al personlig Optræden 
og al personlig Magt maa strande herpaa. Det kunde 
interessere mig ubeskriveligt at tale med Sokrates om 
den Sag«. Pressen er »den fordærveligste Sofisme«, der 
er opkommet, »det onde Princip i den moderne Verden«; 
»Pressens Misbrug har egentlig sprængt Danmark«. »I 
Sandhed, hvis Dagspressen skulde som andre Nærings- 
drivende have Skilt ude, det burde have Paaskrift: her 
demoraliseres Mennesker i den kortest mulige Tid efter 
den størst mulige Maalestok til den billigst mulige Pris«. 
»Gud i Himlen véd: Blodtørst er min Sjæl fremmed, og 
Forestillingen om et Ansvar for Gud tror jeg ogsaa, jeg 
har frygtelig: men dog, dog, jeg vilde i Guds Navn paa- 
tage mig det Ansvar at kommandere: fyr! naarjeg først 
med den ængsteligste Samvittigheds Omsorg havde for- 
visset mig om, at der foran Geværpiberne ikke var et 

eneste andet Menneske, ja ikke et eneste andet levende 
Væsen end — Journalister«. Han foreslaar Oprettelsen 
af en Forening, der gjør Totalafholdenhed fra Avislæsning 
til sit Program, hvilket han anser for langt vigtigere 
end Afholdenhed fra Spiritus. I »Skriftprøver« (E. P. 
1846) leverer han en glimrende vittig Satire, hvoraf meget, 
der den Gang var forsætlig Overdrivelse, senere er blevet 
simpel Sandhed. Atter og atter belyser han den virkelige 
Forfatters fortvivlede Stilling overfor Journalisterne : »For- 
holdet mellem Dagspressen og Forfatterne er følgende: 
en Forfatter skriver en konsekvent og sammenhængende, 
klart gjennemtænkt Fremstilling af en eller anden Tanke 
— Frugten maaske endog af flere Aars Arbejde. Dette 
læser ingen. Men en Journalist tager saa i en An- 
mældelse af denne Bog Anledning til i en Halvtimestid 
at skrive noget Sludder sammen, som han udgiver for 
Forfatterens Bog — dette læser alle. Man ser en For- 
fatters Betydning i Tilværelsen: han er til, for at en 
Journalist kan faa Anledning til at skrive noget Sludder, 
som alle læser. Havde Forfatteren ikke været til, havde 
Journalisten ikke faaet denne Anledning, — ergo er det 
af Vigtighed, at der er Forfattere til«. »Et Lands mest 
begavede Hoveder bliver efter en møjsommelig Dannelse 
og Udvikling og efter en saa i længere Tid fortsat Flid 
endelig Forfattere — og Forfattere af Bøger. Men Bøger 
læses kun meget lidt i Landet. Dagspressen derimod har 
hele Udbredelsen og læses af alle. Her er det nu, at 
disse, i Ideens Forstand, hjul- og skævbenede, klump- og 
platfodede, item klatfingrede, halvfjantede, men svine- 
poliske, rejicerede Subjekter, under Navn af Journalister, 
ere i travl Virksomhed, og deres Raisonnementer læses 
af alle. Pro dii immortales! Dersom der ombord paa 

et Skib kun var én Raaber, og den havde Koksmaten 

9 

bemægtiget sig, hvilket alle fandt at være i sin Orden. 
Alt, hvad nu Koksmaten havde at meddele (»kom Smør 
i Spinaten«! eller »det er godt Vejr i Dag«, eller »Gud 
véd, om der ikke er noget galt nede i Skibet« o. s. v.) 
meddeltes gjennem denne Raaber, men Kaptajnen maatte 
kommandere ved Hjælp af sin blotte Stemme, thi hvad 
Kaptajnen havde at sige, var ikke saa vigtigt, ja Kap- 
tajnen maatte tilsidst bede Koksmaten at hjælpe ham, 
for at Kaptajnen kunde blive hørt, naar Koksmaten var 
saa god at »referere < Kommandoen, som rigtignok stundom 
ved at gaa igjennem Koksmatens Raaber blev rent gal, 
i hvilket Tilfælde da Kaptajnen forgjæves anstrengte sin 
Smule Stemme, da Koksmaten ved Hjælp af Raaberen 
blev hørt. Tilsidst tiltvang Koksmaten sig Herredømmet, 
fordi han havde Raaberen. Pro dii immortales!« 

Man kan ikke nægte: denne Satire skærer ind til 
Benet! Nogen Anvisning paa, hvorledes en Reform af 
Pressen til det bedre skulde iværksættes, giver Kierke- 
gaard ikke. Han synes overhovedet ikke at nære synder- 
lig Haab i saa Henseende. »Det maa«, skriver han, »hvis 
Lighed skal tilvejebringes, enten komme dertil, at enhver 
udgiver en Avis, — eller at, hvad der staar i en Avis, 
synker ned til at være Nul og Nichts.« »Som Kina er 
standset paa et Udviklingstrin, saa vil Evropa stanse 
paa Pressen, blive staaende som et Memento, at Menneske- 
slægten dér har gjort en Opdagelse, som tilsidst blev den 
selv overmægtig«. 

Gjennem Indignationen over den uansvarlige og 
upersonlige Dagspresse voxer Kierkegaards Overbevisning 
om Individualismens absolute Berettigelse. Skal noget 
kunne redde, er det Bestemmelsen »den enkelte«. »Hele 
Verdensudviklingen tenderer til den absolute Betydning 
af Enkelthedens Kategori, der just er Kristendommens 

Princip", skriver han i 1847 i sin Dagbog, og samme- 
steds fremhæver han særlig den Belysning, Enkelthedens 
Ide faar fra Polemiken med »Verden«. 

I den lille Bog „En literær Anmældelse" gjør Kierke- 
gaard sit Forhold til Pressen op og udvider samtidig 
Sigtet. Han har nu opdaget, at Uansvarligheden ikke 
blot er en Ejendommelighed ved Dagspressen, men at 
den karakteriserer Tiden overhovedet, samt at »Corsarens« 
Succes er et Vidnesbyrd om en Nationalfejl hos selve 
det danske Folk: Misundelsen, den smaalige Kritiksyge 
overfor det udmærkede og Forgudelsen af den flade 
Middelmaadighed. 

Anmældelsen, som behandler Fru Gullembourgs No- 
velle »To Tidsaldre«, der var udkommet i November 1845, 
havde Kierkegaard planlagt og paabegyndt inden Corsar- 
angrebet, men fra dette fik den dog sin Farve. Ligesom 
i »Af en endnu levendes Papirer«, hvortil der i «En 
literær Anmældelse« jævnlig henvises, lægges Hovedvægten 
paa, at Forfatteren til »En Hverdagshistorie« har en 
Livsanskuelse. Det er ikke den religiøse, som Kierke- 
gaard selv kæmper for, snarere en Slags human Rationa- 
lisme, men en subjektiv, ærlig Overbevisning, tilegnet og 
forarbejdet i Alvor, afgiver altid en Maalestok, og alle- 
rede ved denne Maalestoks Hjælp bliver det muligt at 
fastsætte de for Samtiden karakteristiske Mærker. Under 
Fastsættelsen aabner Kierkegaard saa i Anmældelsens 
Slutning Udblik mod højere Synsmaader. 

Efter en mesterlig Analyse af Novellens Anlæg og 

Figurer, — et Mønster paa literær Kritik — gaar han 

over til sit egenlige Forehavende: Karakteristiken af 

Samtiden, sammenlignet med den nærmest foregaaende. 

Revolutionstiden var væsenlig lidenskabelig, begejstret, 

Nutiden er lidenskabsløs, reflexionssyg og indolent. Den 

9* 

kulminerer i en Vittighed; men selv dens Vittighed er 
uden den Inderlighedens og Begejstringens Valuta, der 
alene giver det komiske Værdi. Thi en Vittighed, som 
intet Valuta ejer, spotter Tilværelsen over, selv om Hoben 
ler skingrende. Efterhaanden forvandles Vittigheden saa 
til en triviel Livsfornødenhed, saa det bliver en profitabel 
Marskandiserforretning at fabrikere, lave, omsy og opkjøbe 
gamle og nye Vittigheder. »Hvilket frygteligt Epigram 
over vor Tid!« I en lidenskabsløs Tid er al Valuta omsat 
i Repræsentativer. »Det er saadan visse Talemaader og 
Betragtninger, tildels sande og forstandige, men afsjælede, 
der kursere mellem Folk; men ingen Helt, ingen Elsker, 
ingen Tænker, ingen Troens Ridder, ingen Højmodig, 
ingen Fortvivlet indestaar, ved primitivt at have oplevet 
det, for Fuldgyldigheden.« 

I en saadan Tid er Misundelse det negativt enende 
Princip ; den sig etablerende Misundelse er Nivelleringen, 
og Nivelleringen er »Abstraktionens Sejer over Individerne«. 
Nivelleringens Middel er Dagspressen, dens Medium 
Publikum, et Fantom, et altomfattende Noget, som er 
Intet, et Luftsyn! »Saa holder da Publikum sig en Hund 
for Morskabs Skyld. Denne Hund er den literære For- 
agtelighed. Viser der sig nu en bedre, maaske endog en 
udmærket, saa hidses Hnnden paa, og Morskaben be- 
g} 7 nder. Den bidske Hund river ham i Kjoleskøderne, 
tillader sig alle Slags uvorne Kaadheder, — indtil Publi- 
kum bliver kjed deraf og siger: nu kan det være nok. 
Da har Publikum nivelleret. Den bedre, den stærkere er 
mishandlet, — og Hunden, ja den bliver ved at være en 
Hund, som Publikum selv foragter.« 

Ud af Bitterheden destillerer Kierkegaard saa til— 
sidst en positiv Tanke. For den, der har erhvervet sig 
selv i religiøs Forstaaelse, er det just i Sandhed dannende 

at leve i Nivelleringens Tid; thi netop i en saadan Tid 
bliver Kontraprøven paa Inderligheden den kraftigst mulige. 
Gjennem Nivelleringen kastes Individet tilbage paa sig 
selv og bliver, hvis det ikke gaar til Grunde i Usselheden, 
religiøst >den enkelte« for Gud. Netop nu maa derfor 
Kristendommens dybeste Tanke: »den enkelte« vinde sin 
afgjørende Sejer. Men det følger af Forholdene, at denne 
Sejer kun kan vindes gjennem Lidelsen. Den, der for- 
holder sig umiddelbart i Nivelleringsprocessen, han gaar 
til Grunde, taber sig selv; skal han frelses, maa For- 
holdet vendes om, og han blive den lidende. Deraf 
følger, at den lidende »enkelte« i Nutiden ogsaa bliver 
»den ukjendelige* eller kun indirekte kjendelige. 

Saaledes staa vi ved den for Nutiden særegne Martyr- 
type. »Det er da saa langt som muligt fra, at Sociali- 
tetens, Menighedens Ide vil blive Tidens Frelse, at den 
tvertimod er den Skepsis, der maa til, for at Individualitets- 
udviklingen kan gaa for sig, idet hvert Individ enten for- 
tabes eller, optugtet ved Abstraktionen, religiøst vinder 
sig selv. Associationsprincipet (der i det højeste kan 
have sin Gyldighed i Forholdet til de materielle Inter- 
esser) er i vor Tid ikke affirmativt, men negativt«. (Se 
»En literær Anmældelse« S. 107.) 

Denne Sammenstilling viser, hvad der er det relativt 
berettigede i Kierkegaards Individualisme. Som Luther 
overfor Pavemagtens Forfalskninger af det Religiøses 
Objektivitet (Afladshandelen o. s. v.) med fuld Ret frem- 
drog Individets personlige Frihed i Gudsforhold og lagde 
Hovedvægten dér, saaledes er Kierkegaard med sin Lære 
om »den enkelte« i fuld Ret overfor en nivellerende Tid, 
der opløser Individets Oprindelighed og erstatter det med 
Surrogater som Penge, Dannelse, social Indflydelse o. s.v. 
Enhver Livsanskuelse maa begynde med Individet, 

thi under Timelighedens Vilkaar begynder det aandelige 
Liv i Individet som Enkeltvæsen; kun et Individ kan 
tilegne sig en Livsanskuelse, et Aktieselskab kan det ikke. 
Men heraf følger ikke, at Livsanskuelsen nødvendig maa 
udmunde og afslutte sig i Individualisme. Dette er Kierke- 
gaards Fejlslutning. Den positive Hovedtanke, hvori Nu- 
tidens Aandsforvirring skal klares, kan alligevel godt 
være »Associationsprineipet*. Men under Tidens Be- 
vægelse hen mod den sociale moralske og religiøse Asso- 
ciations Ide er Kierkegaard den store Advarer. Det, han 
advarer imod, er den frygtelige Fejltagelse, der lader 
Individet i Associationen tabe sin Oprindelighed, sit An- 
svar og sit Gudsforhold. Han bruger selv etsteds det 
Billede, at »den enkelte« er * »Snævringen*, hvor han 
(Kierkegaard) staar som Leonidas ved Thermopylæ, dog 
ikke som Spartanerkongen for at hindre Skarerne fra at 
trænge derigennem, men netop for at tvinge dem dertil. 
»Til den Kategori »den enkelte« er min mulige historiske 
Betydning ubetinget knyttet. « Billedet med » Snævringen« 
er godt, men det kan udvides, og da bliver Spørgsmaalet, 
hvad der ligger paa den anden Side »Snævringen«. — 

I Maj 184(S rejste Kierkegaard til Berlin. Det var 
fjerde Gang; Aaret i Forvejen havde han ogsaa været 
der paa et kort Besøg. Efter Tilbagekomsten synes han 
at have været betænkt paa at søge Statsunderstøttelse 
til Fortsættelse af Forfattervirksomheden. I Udkastet til 
en saadan Ansøgning erklærer han, at hans Finanser ikke 
længer tillade ham at være Forfatter. Han lægger Planer 
til et Tidsskrift og til en Bække Forelæsninger. I Dag- 
bøgerne findes Begyndelsen til en Forelæsning over den 
indirekte Methode. Samtidig gjærer de Indtryk, som 
Presseforfølgelsen havde beriget ham med, stadig i hans 
Hjerne, og i sidste Halvdel af 1846 optager han paany 

Produktiviteten med de opbyggelige Taler, som nu ud- 
styres med en tydelig polemisk Kolorit. I Dagbogen 
noterer han: >Den hele pseudonyme Frembringelse og 
min Existens i Forhold dertil var i græsk Toneart. Nu 
maa jeg udfinde den karakteristiske kristelige Existensf orm«. 

Den var allerede udfunden: »Enhver, der i Sandhed 
vil tjene Sandheden, er eo ipso Martyr!" 

Han havde jo med Forfærdelse set, hvorledes en i 
Sandhed uegennyttig og gudsfrygtig Stræben som hans 
egen lønnedes, hvorledes de, der skulde herske i Kirke 
og Stat, fejgt skjulte sig, »medens Nederdrægtigheden 
frækt rasede.« Og dette foregik i den — kristelige Stat! 
Det Skridt, han havde gjort, og dets Følger blev ham 
det selvoplevede Exempel paa det kristeliges væsenlige 
Strid med Verden, — »noget, som ellers var undgaaet 
mig, der var kun altfor beskæftiget med indre Lidelser«. 
»Havde jeg ikke gjort det Skridt, var rent Dobbeltfaren i 
Forhold til det kristelige undgaaet mig, saa jeg bestandig 
kun var kommet til at opfatte det kristelige med Hensyn 
til Inderlighedens Vanskelighed.« 

Kierkegaard forstod, med andre Ord, at den skjulte 
»Inderlighed« kunde misbruges til at unddrage sig fra 
Kampen. Den var i Kristenheden blevet et saadant Spil- 
fægteri, at han, der dog i højere Grad end maaske nogen 
anden i Samtiden var »konstrueret for Inderlighed«, nu 
maatte gjøre Fordring paa en Smule Udvorteshed. At 
den sande Forkyndelse af Idealet kræver »Reduplikationen« 
d. v. s., at man lever i Overensstemmelse med sin Livs- 
anskuelse, var jo iøvrigt hans gamle Fordring. 

I Begyndelsen al 1847 skriver han i sin Dagbog: 
»Gud være lovet, at alle Pøbelagtighedens Angreb kom 
over mig! Jeg har nu ret faaet Tid til at lære indefter 
og forvisse mig om, at det dog var en tungsindig Ide 

med at ville leve ude paa en Præstegaard for i Afsideshed 
og Glemthed at gjøre Poeuitense«. »Nær havde jeg 
glemt, at det at være Kristen er og skal være en for- 
agtet Sag i Verden som han, min Herre og Mester, hvem 
man spyttede paa: da hjalp Styrelsen mig igjen. Det 
blev jeg opmærksom paa og staar nu paa min Plads.* 



xvm. 

Det kristelig-religiøse. „Opbyggelige Taler i 

forskjellig Aand". 



Kierkegaards siste store Opgjør med Samtiden har 
tre Afsnit. Først retter han sine Vaaben mod Verdslig- 
heden, navnlig set under Synspunktet »Mængde«. Vaab- 
net er bestandig »den enkelte«. Her falder Udgivelsen 
af de kristelig-religiøse Undersøgelser: »Opbyggelige Ta- 
ler i forskjellig Aand«, »Kjærlighedens Gjerninger« og 
»Kristelige Taler«. Dernæst samler Angrebet sig paa 
»Kristenheden« og dens Forfalskning af de kristne Idealer, 
først indirekte gjennem en Pseudonym, der bærer Idealet 
frem (»Sygdommen til Døden«, »Indøvelse i Kristendom«), 
endelig direkte, under Kierkegaards eget Navn mod selve 
den bestaaende Kirke (Bladartiklerne, »Øjeblikket* o. s. v.). 

» Opbyggelige Taler i % forskjellig Aand« udkom 18de 
Marts 1847. Bogen falder i tre Dele. Den første kal- 
des »en Lejlighedstale«. Lejligheden er et Skriftemaal 
og Talens Emne den Sætning: Hjertets Renhed er at 
ville ét. Kun den, som vil *det gode«, vil ét; alt andet 
er Tvesindethed. Det gode (Idealet) udtrykker Menne- 
skets inderste Væsen, derfor kan intet andet blive Men- 
neskets eneste Maal. Hvad andet han vælger, vil det 
gode altid gjøre sit Krav gældende, dette Krav kan han 

ikke undertrykke, og hans Villie bliver derfor nødvendig 
delt, naar han vil noget andet end det gode. 

Denne rent ethiske Betragtning, som foreløbig intet 
Hensyn tager til Synden, gjennemføres nu med Veltalen- 
hed og Dialektik under en stadig Polemik mod Verdslig- 
heden med dens Tvesindethed. Bogen svarer, i Opbyg- 
gelsens Form, nøje til »En literær Anmældelse«, thi 
som Verdslighedens Bærer ses først og fremmest 
»Mængden«. 

Den Tanke: at ville ét, lægger fornyet Eftertryk paa 
»den enkelte«. Kun den, der bliver »den enkelte«, kan 
ville ét: det gode. Allerede det: lidenskabeligt at ville 
noget enkelt, selv om det endnu ikke er det gode, er et 
Skridt fremad paa den Vej, som fører til i Sandhed at 
ville ét, og uden denne »den enkeltes« Lidenskab finder 
man aldrig Retningen fremad. »Saaledes har vel stun- 
dom Elskov hjulpet et Menneske paa den rette Vej. 
Trofast vilde han kun ét, sin Forelskelse; for den vilde 
han leve og dø, for den ofre alt, i. den ene have sin 
Salighed. Dog en Forelskelse er endnu ikke i dybeste 
Forstand det gode, men muligt blev den ham en dan- 
nende Opdrager, som tilsist førte ham, ved Besiddelsen 
af den Elskede, eller maaske ved Tabet, til i Sandhed at 
ville ét og ville det gode.« 

Talen spørger derfor først og fremmest Tilhøreren, 
om han lever saaledes, at han er sig bevidst at være en 
enkelt. Thi denne Bevidsthed om at være en enkelt, er 
»Grundbevidstheden i et Menneske, den er hans evige 
Bevidsthed«. Men den, der gaar op i »Mængdens« For- 
maal: Løn, Ære, Anseelse, Storhed o. s. v., — ja han 
gaar ganske vist ogsaa ad Vejen, der fører til det gode, 
men — i modsat Retning, bort fra det gode. »I Evig- 
heden skal du forgæves se dig om efter Mængden, du 

skal forgæves lytte, om du ikke kunde høre, hvor Allar- 
men og Forsamlingen er, at du kunde løbe derhen; i 
Evigheden skal ogsaa du være forladt af Mængden.« 

Den, der vil det gode, bruger ogsaa sin Klogskab, 
men paa modsat Maade af den verdslige, nemlig til at 
forhindre alle Udflugter og holde sig paa Afgjørelsens 
Spidse som »den enkelte«. »Thi dette tror jeg (og jeg 
vil villig høre enhver Indvending, men jeg vil ikke tro 
den), at der med ethvert Menneskes Fødsel bliver en 
evig Bestemmelse til for ham, for ham særlig.« Saa- 
ledes anvender den, der vil det gode, Klogskaben indad- 
til. Men ogsaa udadtil bruger han Klogskaben, stadig 
omvendt af den verdslige, til at frigjøre sig for alle 
verdslige Goder, som kun kunde hindre ham i at ville 
det gode. »Som klog véd altsaa den Gode Besked om, 
hvorledes Verden vil have det gode, usandt, gjort tække- 
ligt, hvorledes Mængden vil vindes, den frygtede Mængde, 
der »vil, at Læreren skal skælve for Tilhørerne og smigre 
dem: dette véd han altsammen — for ikke at gjøre 
derefter, men for ved den modsatte Adfærd om muligt 
at holde Skuffelserne borte, at han ikke selv kommer til 
paa en ulovlig Maade at faa Fordel af det gode (tjene 
Penge, Udmærkelse og Beundring), og at han ingen be- 
drager ved et Indbildningens Skin. Han vil snarere om 
muligt unddrage det gode fra Mængdens Berøring, se at 
splitte den ad, for at faa den enkelte fat eller for at faa 
hver især enkelt.« 

Mellem Endelighedens Formaal, der fører bort fra 
det gode, sætter Kierkegaard ogsaa det: at ville udrette 
noget for det gode her i Verden. Travlhed er altid Tve- 
sindethed; i Travlheden er der hverken Tid eller Bo til 
at vinde Selvforstaaelsens Gjennemsigtighed i at ville 
ét, eller blot Forstaaelsen af sin egen Uklarhed. Dette 

er meget betegnende for Kierkegaards Standpunkt. Den 
konsekvente Individualist kan fornuftigvis ikke have In- 
teresse af at udrette noget for andre; hans Livs eneste 
Opgave maa blive hans egen personlige Udvikling. Jo 
stærkere han isolerer sig, des kraftigere maa han — efter 
sin Opfattelse — udvikle sig! For at faa denne Konse- 
kvens til at passe med Kristendommen, vover Kierke- 
gaard den noget forbløffende Paastand, at Kristus »ud- 
rettede kun lidt i Verden«, og hævder, at den Gode 
handler ikke for det gode, han lider for det gode. Den 
»væsenlige Lidelse« vil hos Kierkegaard sige den unyt- 
tige Lidelse. Men enhver ser let, at denne Adskillelse 
er meget lidt dialektisk. Den, der lider for det gode, 
han handler virkelig ogsaa, og ingen Lidelse for det 
godes Skyld er unyttig, om det end kan synes saa.. 
Saadanne besynderlige Krumspring foretager Kierkegaard, 
naar hans Tænkning pludselig stiller ham Ansigt til 
Ansigt med den væsenlige Selvmodsigelse i hans Stræ- 
ben. Da er det, som om Tankens Kraft og Smidighed 
blev ham berøvet, og et sofistisk Spil med Ord træder 
i Stedet. 

I Bogens anden Afdeling: »Hvad man lærer af Lil- 
li erne paa Marken og af Himlens Fugle«, lovprises 
Menneskets Herlighed, naar han bliver »den en- 
kelte«. I Dagbøgerne fra 1849 siger Kierkegaard etsteds: 
»Det er ikke blot saa, at Pøbelagtighedens Mishandling 
dybt, dybt har udviklet mig, men ganske vist sk}ides 
den en Toneart, som jeg ellers aldrig havde faaet inden- 
for mit Omfang: den Art Lyrik, som hedder Lillien og 
Fuglen.« Lilliens og Fuglens Ubekymrethed overfor 
Verdens Dom, deres trygge Hvilen i sig selv, er det 
lyriske Symbol paa Individets (»den enkeltes«) frie Selv- 
besiddelse: kun at hvad der hos dem er ubevidst, hos 

ham er — uendelig herligere — bevidst. Polemiken 
mod »Mængden« er i disse tre Taler skjult af den ly- 
riske Pathos. Det Baand, der fastest og farligst binder 
Mennesket i Afhængighed af »Mængden« o: de andre 
Mennesker, er Næringssorg. Sejren over Næringssorgen 
vindes i de tre Taler, fremadskridende gjennem æstetisk, 
ethisk, religiøs Pathos, i den Grundbetragtning, at al 
verdslig Nød er intet i Sammenligning med »den enkeltes« 
Herlighed. Lillierne og Fuglene lærer den Bekymrede: 
at nøjes med det at være Menneske (første Tale), hvor 
herligt det er at være Menneske (anden Tale), hvilken 
Salighed det er afc være Menneske (tredje Tale). 

I tredje Afdeling, »Lidelsernes Evangelium, kriste- 
lige Taler«, rykkes der frem til det særlig kristelige, 
hvis Væsensmærke er det absolute Modsætningsforhold 
til Yerden og den deraf følgende Lidelse i Verden. 

»Lidelsernes Evangelium« er da Glæden over, at 
Lidelsen er Vejen, det sikre Kjendetegn paa, at man er 
paa den rigtige Vej, samt Glæden over, at Lidelsen kun 
er endelig, medens Lønnen, Saligheden, er evig. 

Den første Tale understreger Kristi Efterfølgelse som 
Kristendommens væsenlige Indhold. Allerede i Bønnen, 
som indleder Talen, nævnes Frelseren som »Forbilledet«. 
Og atter og atter fremhæves det, at kun »den enkelte« 
kan i Sandhed blive Efterfølgeren: »At følge efter be- 
tyder at gaa ene og gaa alene ad den Vej, hvilken Læ- 
reren gik: ingen Synlig at have, med hvem man kan 

raadføre sig, selv at skulle vælge Thi naar du har 

valgt, skal du vel finde Medvandrere, men i det afgjø- 
rende Øjeblik, og hver Gang, der er Fare, da bliver 

du ene Dette er, hvad der ligger i den Tanke: 

at følge En efter. Men at følge Kristus efter be- 
tyder: at tage sit Kors op, eller, som det hedder i den 

forelæste Text: at bære sit Kors. At bære sit Kors be- 
tyder at fornægte sig selv Een god Gjerning, een 

højmodig Beslutning er ikke at fornægte sig selv 

Daglig maa det ske, ikke engang for alle ; og intet, intet 
maa der være, uden at jo Efterfølgeren er villig til at 

opgive det i Selvfornægtelse At følge Kristum efter 

betyder da at fornægte sig og betyder altsaa at gaa ad 
samme Vej som Kristus gik i en Tjeners ringe Skikkelse, 
trængende, bespottet, ikke elskende Verden, og ikke 
elsket af den.« 

Den anden Tale handler om det glædelige i, at 
Aaget er let, — let, fordi det er gavnligt, evigt for- 
staaet. At det er gavnligt, maa troes, ses kan det ikke ; 
det vil sige: bagefter kan det maaske ses, at det har 
været gavnligt, men i Lidelsernes Øjeblik maa det 
troes. 

I de næste Taler varieres saa samme Thema: Det 
glædelige i, at Lidelsernes Skole danner for Evigheden; 
Lidelserne kommer ofte udefra, men først naar de op- 
tages i det indre, begynder Undervisningen, som danner 
for Evigheden. Det glædelige i, at et Menneske altid 
lider skyldigt for Gud — samme Tanke som i »Enten- 
Eller«s Slutningsprædiken ; kun fremhæves det nu, at 
det at lide skyldigt for Gud godt kan forenes med at 
lide uskyldigt for Verden. Det glædelige i, at det ikke 
er Vejen, der er trang, men Trængselen, der er Vejen. 
Det glædelige i, at Saligheden er Lidelsernes Løn. 

Endelig til Slutning: det glædelige i, at Frimo- 
dighed kan forvandle Verdens Forfølgelse og Forhaa- 
nelser til Ære, Undergangen til Sejer: »Thi den sej- 
rende Anskuelse antager, at de fleste, at Menneskenes 
Mængde i Gjennemsnit er af Sandheden; just derfor 
er det et Kjendetegn paa, at man er fortrinlig god, 

at man har Magten og Æren. Men den stridende An- 
skuelse lærer, at det gode maa ligge under, og derfor 
blive dets Tjenere forfulgte, forhaanede, behandlede 
som Forbrydere eller som Daarer — ak, og just der- 
paa kjendes de, ak, og just derfor ville de ikke have 
Magten og Æren, thi deri ligger en usand Indrømmelse 
i Forhold til deres Anskuelse.« 

Denne Vending betegner det nye Sving i Kierke- 
gaards Kristendomsforkyndelse. 



XIX. 
Det kristelig-religiøse. „Kj ærlighedens Gjerninger". 



Omtrent et halvt Aar efter »Opbyggelige Taler i 
forskjellig Aand« og ligesom disse under Kierkegaards 
eget Navn udkom » Kjærlighedens Gjerninger, nogle kri- 
stelige Overvejelser i Talers Form*. 

Det er paa mer end én Maade karakteristisk for 
Kierkegaard, at han i Behandlingen af det kristelige 
Hovedbegreb, Kjærligheden, lægger det afgjørende Efter- 
tryk paa Gjerningerne. For Individualisten er Kjærlig- 
heden i det væsenlige uforstaaelig. Ganske vist stoder 
han, under Udfoldelsen af sit individuelle Væsen, paa 
den overraskende Kjendsgjerning. at han tillægger en- 
kelte andre Individer en tilsyneladende selvstændig Be- 
tydning: deres Ve og Vel synes paa rent umiddelbar 
Maade afgjorende for hans eget Ve og Vel, ja han for- 
maar endog at ofre Hensynet til sig selv for Hensynet 
til disse andre Individer. Sympathien er en psykologisk 
Kjendsgjerning. Men den konsekvente Individualist maa 
soge den forklaret ved at tore den tilbage 1 til Individets 
Selvdrift: Sympathien beror paa en Forglemmelse, op- 
rindelig interesserer Individet sig kun for de andre In- 
divider som Midler, siden glemmer han saa dette og 
faar Interesse for dem uafhængig af den Nytte, de kan 

bringe ham. Hvad enten man med Mill lader hvert 
enkelt Selv opleve denne »Forglemmelse« eller med Spen- 
cer lægger den tilbage i Slægten og lader den nedarves 
paa de enkelte Individer, saa er paa denne Maade Syrn- 
pathien forklaret som en Illusion. 

Kierkegaard forsøger ikke engang at opstille en 
Forklaring; han erklærer simpelt hen Spørgsmaalet om 
Kjærlighedens Oprindelse og Væsen for uløseligt, — 
meget fornuftigt og meget bekvemt! »Hvorfra kommer 
Kjærligheden, hvorfra har den sin Oprindelse og sit Ud- 
spring, hvor er det Sted, som for den er Tilholdet, fra 
hvilket den udgaar? Ja, dette Sted er skjult eller i det 
skjulte , . . . Selv naar du er trængt længst ind, Oprin- 
delsen er endnu bestandig som et Stykke længere inde, 
ligesom Kildens Udspring, der just, naar du er det 
nærmest, er længere borte.« »Kjærlighedens skjulte Liv 
er i det inderste uudgrundeligt og da igjen i et uud- 
grundeligt Sammenhæng med hele Tilværelsen.« 

Kan Individualisten ikke forstaa eller forklare Kjær- 
ligheden — eftersom denne væsenlig forudsætter, at alle 
Enkeltheder er indbegrebne i en uendelig, altomfattende 
Helhed — saa kan han selvfølgelig endnu mindre for- 
klare, hvorfor det er en Pligt at elske. At jeg, paa en 
Maade pr. Distraktion, er kommet til at elske mine Med- 
mennesker eller nogle af dem, kan fra et individualistisk 
Synspunkt maaske tænkes muligt, men at jeg bør gjøre 
det, er ganske uforstaaeligt. Snarere maatte Individua- 
listen vel sige: jo klarere, jo mere udviklet og selvbevidst 
jeg bliver, des mindre Magt faar Illusionen over mig, 
og det kan aldrig blive min Pligt at lukke Øjnene for 
den sande Sammenhæng; tvertimod, Forholdet til de 
andre Mennesker bliver grumme let en Fristelse eller i 

alt Fald en Forstyrrelse, eftersom det væsenlig ikke 

10 

kommer mig ved. »Den Mand er stærkest, som staar 
mest alene,« lader Individualismens store Digter sin 
Helt sige. 

Paa Spørgsmaalet: hvorfor skal jeg elske? har 
Kierkegaard intet andet Svar end: fordi Gud har befalet 
det. Var det da tænkeligt, at Gud kunde have befalet 
det modsatte? I Grunden: ja! Thi det egenlig afgjø- 
rende i det kristelige Kjærlighedsbegreb er for Kierke- 
gaard: Kjærligheden til Grud. Al anden Kjærlighed er 
afledet og har ingen Selvgyldighed. Du skal elske Næsten 
— fordi Gud vil have det. Hvorfor vil Gud have det? 
Det kommer ikke dig ved — du skal! 

Kjærlighed er altsaa, kristelig forstaaet, siger Kier- 
kegaard, noget helt andet end en Naturbestemmelse, eller 
rettere: den er det stik modsatte. Elskov og Venskab 
er Naturbestemmelser, men de er slet ikke Kjærlighed, 
end ikke Underafdelinger deraf, nej tvertimod: de er det 
modsatte af Kjærlighed, kristelig forstaaet: »I Elskovs og 
Venskabs højeste bliver de tvende virkelig ét Selv, ét 
Jeg. Dette er kun forklarligt, fordi der i Forkjærlig- 
heden er indeholdt Naturbestemmelse (Drift, Tilbøjelig- 
hed) og Selvkj ærlighed, der selvisk kan forene tvende i 
et nyt selvisk Selv. Aandens Kjærlighed borttager af 
mit Selv al Naturbestemmelse og al Selvkjærlighed, der- 
for kan Kjærlighed til Næsten ikke gjore mig til ét med 
Næsten i et forenet Selv. Kjærlighed til Næsten er 
Kjærlighed mellem tvende evigt hver for sig som Aand 
bestemte Væsner; Kjærlighed til Næsten er Aandens 
Kjærlighed, men to Aander kunne aldrig blive til ét 
Selv i selvisk Forstand.« — Det kan de ganske vist 
ikke: men Kierkegaard overser, at naar to Væsner evigt 
er bestemt hver for sig, saa er det en Selvmodsigelse at 
tale om væsenlig Kjærlighed mellem dem. 



147 

I Konsekvens af sin Opfattelse lærer Kierkegaard nu, 
at Kjærlighedsbudet skyldes en Aabenbaring, og at intet 
Menneske af sig selv vilde være faldet paa det*), »thi 
dér, hvor det menneskelige Sprog stanser og Modet svig- 
ter, ved Grænsen, dér bryder Aabenbaringen frem med 
guddommelig Oprindelse og forkynder, hvad der ikke i 
Dybsindighedens eller den menneskelige Sammenlignings 
Forstand er vanskeligt at forstaa, men hvad der dog ikke 
opkom i noget Menneskes Hjerte .... Kjærlighed har 
der været til ogsaa i Hedenskabet, men det, at skulle 
elske, er en Evighedens Forandring — , alt er blevet nyt. 
Hvilken Forskjel mellem hint Følelsens og Driftens og 
Tilbøjelighedens og Lidenskabens, kort hin Umiddelbar- 
hedens Spil af Kræfter, hin Poesiens besungne Herlig- 
hed i Smil eller i Taarer, i Ønske eller i Savn, hvilken 
Forskjel mellem dette og Evighedens, Befalingens Alvor 
i Aand og Sandhed, i Oprigtighed og Selvfornægtelse!« 

Kjærlighedsbudet har altsaa for Kierkegaard .slet 
intet, ikke det fjerneste, at gjøre med Menneskets natur- 
lige Sympathi for sine Medskabninger; det er et Para- 
doXj en Aabenbaring, og den mest absolute Modsætning 
til den naturlige Sympathi. Det kristelige er overhove- 
det bestandig den radikale Omdannelse af det menneske- 
lige til dets Modsætning. Den i kristelige Forstand 
kjærlige bliver derfor med Nødvendighed Martyr i denne 
Verden; i Verdslighedens Sprog er hans Kjærlighed nem- 
lig Egoisme, Had og lønnes derfor med Had. Romerne 
beskyldte de første Kristne for »Had til Menneskeslæg- 



*) Kun et enkelt Sted kommer han af Vanvare til at kalde Kjær- 
ligheden „en Trang" i Mennesket: „Hvor dybt er dog Kjær- 
lighedens Trang grundet i Menneskets Væsen !" Dette er r 
som man ser, en lille Inkonsekvens. 

10* 

ten«. Forbilledets Kjærlighed er af denne Art: men- 
neskelig set gjorde Kristus sine Apostle og Disciple saa 
ulykkelige som muligt. 

I sin dybeste Grund kan Modsætningen mellem den 
verdslige og den kristelige Forstaaelse af Kjærligheden 
udtrykkes saaledes: verdslig Visdom mener, at Kjærlig- 
hed er Forholdet mellem Menneske og Menneske, Kri- 
stendommen lærer, at Kjærlighed er et Forhold mellem 
Menneske — Gud — Menneske , det er: at Gud er Mel- 
lembestemmelsen. Ja, skal Kjærligheden være den sande 
Kjærlighed maa Gud ikke blot være Tredjemand i For- 
holdet, han maa være »den eneste elskede Gjenstand«. 
Denne Tanke udvikles videre i Afhandlingen: »Kjærlig- 
hed er en Samvittighedssag«, og Samvittigheden define- 
res atter som »Forholdet mellem den enkelte og Gud«, 
altsaa: Gudsforholdet. 

Idet Kierkegaard trækker denne Konsekvens af sit 
Udgangspunkt, har han altsaa lykkelig og vel faaet 

« 

Kjærligheden gjort til et afledet Udtryk for Individets 
personlige Gudsforhold. Kjærlighedens Gjerninger bliver, 
som alt andet i Livet, en øvelse, hvori Individet væsen- 
lig forholder sig fcil Gud, det vil sige til sit individuelle 
Ideals Garant. Kjærlighedens Gjerninger bliver, væsenlig 
set, et Sidestykke til den Vanden tørre Kjæppe i Ørkenen, 
hvormed Munkene mente at opfylde Guds Bud. 

Er dette Kristendom? »Dersom nogen siger: jeg 
elsker Gud, og hader sin Broder, han er en Løgner« — 
disse Kristi Ord synes klart nok at pege paa Sammen- 
hængen mellem Naturbestemmelsen og Aandsforholdet. 
Den Udvikling, hvorved et Menneske naa'r frem fra de 
lavere Former af naturlig Kjærlighed til den højeste 
Form: Næstekjærligheden, er for en socialistisk Grund- 
anskuelse en naturlig Udvikling: gjennem Troen paa 

den store Aandsorganismes evige Sammenhæng flyttes 
efterhaanden Følelsens Tyngdepunkt fra det mer eller 
mindre tilfældige Sted i Personlighedens Periferi (El- 
skov, Venskab, Fædrelandskærlighed o. s. v.) til Person- 
lighedens væsenlige Centrum (Næstekjærligheden), den 
Helligdom, hvor Individet i religiøs Gjennemsigtighed 
besidder og forstaar sig selv. 

Men for en Individualist som Kierkegaard er dette 
mørk Tale. De anførte Ord af Kristus forklarer han da 
paa sin egen Maade, det vil sige: han bortforklarer dem : 
»Mennesket skal begynde med at elske den usynlige, 
Gud, thi herved skal han selv lære, hvad det er at elske ; 
men det, at han saa virkelig elsker den usynlige, skal 
netop kjendes paa, at han elsker den Broder, han ser; 
jo mere han elsker den usynlige, des mere vil han elske 
de Mennesker, han ser.« Hvorfor? Fordi Gud — den 
eneste, han virkelig elsker — har befalet ham det, ude- 
lukkende derfor. 

Naar det saaledes er slaaet fast, paradoxt, at Indi- 
videt skal elske Næsten, saa har vi kun med Kjærlig- 
hedens Gjerninger at gjøre, og i Talernes »anden Følge« 
udvikles nu med vidunderligt Dybsind og uovertruffen 
Dialektik de karakteristiske Bestemmelser ved Begrebet: 
Kjærlighed8gjerning. 

Kjærligheden opbygger — ved at forudsætte, at 
Kjærligheden er i det andet Menneske. »Du priser ham 
som den Kjærlige, du mener, det er en Egenskab, han 
har, som det ogsaa er, du føler dig opbygget ved ham, 
just fordi han er kjærlig, men du mærker ikke, at For- 
klaringen er, at han forudsætter Kjærlighed hos dig, og 
at just derved opbygges du, at just derved Kjærligheden 
i dig bygges op.« 

Kjærlighed tror alt og bliver dog aldrig bedragen. 

Mistroiskheden siger: alt, selv det tilsyneladende mest 
opløftende og ædle, kan være Egoisme. Kjærligheden 
siger: netop fordi det kan være saa, kan det ogsaa være 
omvendt: selv det tilsyneladende mest egoistiske kan 
være Kjærlighed; og i Modsætning til den Mistroiske 
vælger den Kjærlige at tro dette siste. »Kan derfor 
nogen bevise, at man slet intet skal tro paa Grund af 
Bedragets Mulighed, saa kan jeg bevise, at man skal tro 
alt — paa Grund af Bedragets Mulighed.« »I uendelig 
Forstand er kun ét Bedrag muligt, Selvbedraget.« 

Kjærlighed søger ikke sit eget: den Kjærlige respek- 
terer ethvert andet Menneskes Ejendommelighed, medens 
den Herskesyge eller Smaalige vil knuse den. Den Kjær- 
liges største Velgjeming mod et Medmenneske er at 
hjælpe ham til at blive sig selv, fri, uafhængig, hjælpe 
ham til »at staa ene«. Og Kjærligheden er at gjøre det 
saaledes, at den Kjærlige véd at gjøre sig ubemærket, 
»saa den hjulpne ikke bliver afhængig af ham ved at 
skylde ham den største Velgjerning.« Thi væsenligt 
staar dog ethvert Menneske ene — ved Guds Hjælp; 
den Kjærlige tilintetgjør sin egen Betydning for ikke at 
forstyrre det andet Menneskes Gudsforhold. 

Kjærlighed skjuler Syndernes Mangfoldighed hos 
andre ved Fortielse, formildende Forklaring, Tilgivelse. 

Kjærligheden er barmhjertig, selv naar den intet 
formaar at »udrette«. Ja, bedst ses maaske Barmhjer- 
tigheden, naar Opmærksomheden ikke bortledes fra det 
væsenlige ved at heftes paa Midlerne. Den Fattiges 
halve Skilling, som bortgives til den endnu Fattigere, 
viser Barmhjertigheden lige saa godt som den Biges hun- 
drede tusende. »Men kan jeg lige saa godt se Barm- 
hjertigheden i den halve Skilling som i de hundrede 
tusende, saa kan jeg egenlig bedst se den i den halve 

Skilling, thi de hundrede tusende have en tilfældig Be- 
tydelighed, der saa let drager den sanselige Opmærksom- 
hed paa sig og derved forstyrrer mig i at se Barmhjer- 
tigheden.« 

De siste to Taler omhandler den Kjærlighedsgjer- 
ning at mindes en Afdød, hvor Kjærlighedens Sandhed 
netop kjendes. paa, at den intet >udretterc og ingen 
Gjengæld faar, samt den Kjærlighedsgjerning at an- 
prise Kjærligheden, en Gjerning, som af Verden lønnes 
med Had og Forfølgelse (Forbilledet!) — hvis det da 
er den sande Kjærlighed, man anpriser. 

I »Slutningen« samles Grundtankerne og føres alle 
tilbage til Individualismens Princip: »Kristelig for- 
staaet faar et Menneske, til Syvende og sist og væsen- 
lig, i alt kun med Gud at gjøre (saa man aldrig sinkes 
undervejs, paa Halvvejen, ved Underretten, ved den 
menneskelige Dom, som var den det afgjørende), det 
er paa én Gang den højeste Trøst og den største An- 
strengelse, den største Mildhed og Strenghed.« Jorde- 
livet er en Øvelsesmark, Kjærlighedsgjerningerne en 
Opdragelse. »Barnet, som opdrages, indbilder sig let, 
at Forholdet til Kammeraterne, denne lille Verden, de 
danner, er Virkeligheden, hvorimod Opdrageren med sit 
Blik lærer ham, at alt dette bruges for at opdrage 
Barnet.« »Kristeligt forstaaet har du slet intet at 
gjøre med, hvad de andre gjøre mod dig, det ved- 
kommer dig ikke, det er en Nysgjerrighed, en Næsvis- 
hed, en Mangel paa Samling at blande dig i Ting, der 
ere dig saa aldeles uvedkommende, som var du en fra- 
værende. Du har kun at gjøre med, hvad du gjør mod 
andre, eller med, hvorledes du optager, hvad andre gjøre 
mod dig; Retningen er indefter, du har væsenlig kun 
med dig selv at gjøre for Gud.« 

Dette er da Kierkegaards Forsøg paa at løse den 
uløselige Opgave: at fremstille det kristelige Kjærlig- 
hedsbegreb individualistisk. Man ser: det gjennemgaar 
i denne Fremstilling en saa radikal Omdannelse, at det 
bliver til noget helt andet, nemlig: en Omskrivning at 
Individets Gudsforhold. Men mange af de Bestemmelser, 
der paa individualistisk Grund fører til Selvmodsigelser, 
faa med Socialismen som Forudsætning ny Betydning og 
fuld Gyldighed, og saaledes er Kierkegaards dybsindige 
Udviklinger af høj positiv Værdi — naar Grundlaget 
forandres. 



XX. 

Det kristelig-religiøse. »Kristelige Taler«. 



Efter Udgivelsen af »Kjærlighedens Gjerninger« 
tænkte Kierkegaard atter paa at foretage den lange 
Udenlandsrejse, han saa ofte havde planlagt, men ogsaa 
denne Gang opgav han sin Beslutning. I Dagbogen 
noterer han, umiddelbart efter at have omtalt Rejse- 
planen: »nu skal der rykkes ind i det specifik kristelige«, 
og de nærmest følgende Optegnelser viser, hvorledes 
Tanken om at følge Kristus efter ogsaa i det udvortes 
mer og mer vinder Herredømmet over ham; »Hvad er 
Kristendom? Det er Læren om og Vejledning til at 
ligne Kristus* (E. P. 1847 S. 231). »Du taler om at 
ville søge Trøst hos Kristus, nu vel, men tag dig iagt, 
at her ikke er noget egoistisk. Du skal jo ligne Kri- 
stum . . . Opgaven er altsaa ikke at søge Trøst, men at 
være til Trøst. At søge Selskab med Spedalske, For- 
agtede, Syndere og Toldere«. 

Under den voldsomste Gjæring paabegynder han 
nu de afgjørende kristelige Skrifter. »Sygdommen til 
Døden« er anlagt i Slutningen af 1847, »Indøvelse i 
Kristendom« er, ligesom »Synspunktet for min Forfatter- 
virksomhed«, skrevet i 1848. Dette Aar, saa betydnings- 
fuldt for Danmark i politisk Henseende, blev ogsaa for 

Kierkegaard — men rigtignok ganske uafhængigt af de 
ydre Begivenheder i Riget — det frugtbareste og mærke- 
ligste, ret egenlig Kulminationen af hans Forfatterbane. 
Men inden jeg skildrer den »Metamorfose,« som i denne 
Gjæringstid foregik i hans Sjæl, vil jeg for Fuldstændig- 
hedens Skyld kortelig gjennemgaa et Skrift, som, skøndt 
det først udkom 26de April 1848, i alt væsentligt til- 
hører den nærmest foregaaende Periode. 

»Kristelige Taler« er delt i fire Afdelinger. Den 
første: »Hedningernes Bekymring« behandler samme 
Emne som Talerne om Lillien og Fuglen, men med en 
mere direkte Polemik mod Verdsligheden. De forskjellige 
Bekymringer for det udvortes og timelige gjennemgaas 
som »Hedningens« (o: det verdslige Menneskes) Bekym- 
ringer. Fuglen og Lillien har dem ikke og kjender dem 
ikke. Den Kristne har dem heller ikke, men han kjender 
dem. Fuglen er det, den er; den kjender derfor ikke 
»Fordoblingens Hemmelighed«. Den Kristne maa være 
bleven kristen; han har taget sig selv i Besiddelse og er 
i et væsenligt Forhold til Forbilledet, hvad Fuglen ikke 
kan være. 

I Skildringen af > Hedningen« tager Kierkegaard 
meget direkte Sigte paa sin Samtid. Stilen har et stærkt 
ironisk Sving. Saaledes klager »Hedningen« over, at 
den hellige Skrift fattes Alvor, fordi den behandler »det 
egenlige Livsspørgsmaal« (det økonomiske) saa affejende: 
»At løse det Spørgsmaal om Dyrtiden ved et Mirakel er 
et meget intetsigende Svar paa dette Spørgsmaal, — om 
det end er sandt, hvad beviser saa det ? Aldeles ikke at 
være betænkt paa nogen Udvej iforvejen, og naar saa 
Terminstiden er kommen og Skatten opkræves, da at 
lade en Discipel drage en Fisk op af Vandet, i hvis 
Mund der er en Stater, hvormed man betaler, — hvis 

det end er sandt, hvad beviser saa det? Jeg savner 
overhovedet Alvor i den hellige Skrift, alvorligt Svar 
paa det alvorlige Spørgsmaal; en alvorlig Mand ønsker 
ikke at holdes for Nar, som var man paa Komedie«. 

»Hedningens« Grundbekymring er dog Hensynet til 
»de andre«. Den Tanke: at være som »de andre«, 
at være helst mere, men i alt Fald ikke mindre end »de 
andre« — den tynger ham uafbrudt med Fortvivlelsens 
Vægt. Den Kristne er derimod i sit Gudsforholdet be- 
standig sig selv, denne enkelte; for ham er »de andre« 
slet ikke til. 

Talernes anden Afdeling: »Stemninger i Lidelsernes 
Strid« fortsætter Tankegangen fra »Lidelsernes Evange- 
lium«. Paa Spørgsmaalet: hvad er det opbyggelige? 
er det første Svar: det er det forfærdende. »Fot den 
ikke sønderknuste er det først det sønderknusende. Hvor 
der slet intet forfærdeligt er og slet ingen Forfærdelse, 
der er heller slet intet opbyggeligt og slet ingen Op- 
byggelse. Der er Tilgivelse for Synd, det er opbyggeligt, 
det forfærdelige er, at der er Synd; og Forfærdelsens 
Størrelse i Skyldbevidsthedens Inderlighed staar i For- 
hold til Opbyggelsens«. »Som Lægekunsten sejrrigt 
overvinder den Vanskelighed at forvandle Gift til Læge- 
middel, saaledes, men langt herligere, forvandles i det 
opbyggelige Forfærdelse til Opbyggelse.« At erindre 
Nydelse er en tom Glæde; at erindre Lidelser, over- 
standne i Samfund med Gud, er Salighed. Heri ligger 
det opbyggelige ved den Kristnes Lidelse ; det forfærdende 
er Lidelsen, dybest forstaaet Synden. Trængslen er den 
Spændkraft, som kalder Evighedens Haab tillive i den 
Kristnes Sjæl. Den eneste virkelige Fordærvelse er 
Synden. 

Tredje Afdeling: »Tanker, som saare bagfra — til 

Opbyggelse«, er den betydeligste. Her belyser Kierke- 
gaard paany det dobbeltsidede (dialektiske) i den kriste- 
lige Trøst, idet de Motiver, Talerne gjennemgaar, ved 
første Øjekast synes at være ligefremme Udtalelser til 
Trøst, medens det nærmere Eftersyn opdager Brodden 
— det »bagfra saarende«. 

Den første Tale: »Forvar din Fod, naar du gaar 
til Herrens Hus!« giver strax Exemplet. »I Herrens 
Hus er du jo for Ghid. Er altsaa din Paakald else for 
Gud, der paakalder Gud, er den for Gud oprigtig ment? 
Og hvad er Oprigtighed for Gud? Det er, at dit Liv 
udtrykker, hvad du siger«. Derfor »tag dig iagt: intet 
ubesindigt Ord hævnes saaledes som en ubesindig Bøn 
til Gud, og intet Ord forpligter saaledes som den Bøn, 
der anraaber Gud om Hjælp; thi den forpligter dig til 
nu ubetinget at lade dig hjælpe, som han vil«. »Forvar 
din Fod, naar du gaar til Herrens Hus. Thi kom du 
end fra det forfærdeligste, der i Verden kan hænde et 
Menneske, for Rædselen derude flygtende ind i Guds 
Hus : du kommer dog til det endnu forfærdeligere. Her, 
i Guds Hus, er der væsenlig Tale om en Fare, som 
Verden ikke kjender, en Fare, i Sammenligning med 
hvilken alt, hvad Verden kalder Fare, er Barneværk: 
Syndens Fare«* »Men maaske vedkommer alt dette ikke 
dig ? du, som ene beskæftiget med din jordiske Lidelse 
flygtede derhen. Og dog, det vedkommer dig, forgjæves 
vil du sige, at det ikke vedkommer dig, forgjæves, om 
du vilde gaa igjen: det er dig sagt, og Gud véd det 
med dig, at det blev dig sagt, og at du hørte det«. 
Derfor: forvar din Fod, naar du gaar til Herrens Hus! 

Den anden Tale: »Se, vi have forladt alle Ting og 
fulgt dig, hvad skulle vi have? — og hvad skulle vi 
have?« — er et skarpt Indhug- paa »Kristenheden« og 

indeholder egenlig Ledemotivet i det frygtelige Angreb, 
hvormed Kierkegaards Liv og Virksomhed sluttede- 
»Naar et Menneske forsikrer, at han var villig til at 
forlade alle Ting for Kristi Skyld, hvis det forlangtes af 
ham: ja, hvor turde jeg sige, at det var usandt. Men 
se i hine Tider, da det virkelig blev Alvor med at skulle 
forlade alle Ting, fandtes der da dengang saa mange, 
der var villige, og de faa, der fandtes, fandtes disse just 
ikke blandt de fattige og ringe? Men nu, nu, da det 
ikke saa let bliver virkelig Alvor med bogstavelig at 
skulle forlade alle Ting, nu er vi alle villige — hvis 
det forlangtes. Lad os ikke bedrage os selv, og ikke 
bedrage Gud! Det gaar jo dog ikke an at tænke saa 
højt om sig selv: at blive i Besiddelse af alt og saa 
oven i Kjøbet formentligen at være en saadan Mand. 
Fordrer Gud det ikke af os, at vi skulle forlade alle 
Ting, saa fordrer han jo dog Oprigtighed af os ... . 
Der er en Synd, som gjør Naade umulig, det er Uop- 
rigtighed; og der er ét, som Gud ubetinget maa fordre, 
det er Oprigtighed«. 

Den tredje Tale: »Alle Ting maa tjene os til Gode, 
— naar vi elske Gud« , lægger Eftertrykket paa det 
bagfra saarende i Ordet »naar«. Ja, — naar vi elske 
Gud! Virkningen afhænger af Tilhøreren, af det Svar, 
han giver sig selv paa Spørgsmaalet: elsker jeg Gud? 
»Der kan maaske være den, hvem denne Tale kunde 
gjøre saa angst, som han aldrig før havde været: men 
dette er ikke Talens Skyld, det ligger i Tilhøreren. Der 
var maaske den, som ganske samtykkende sagde Ja og 
Amen til den, hørte den som den saligste Beroligelse; 
men dette er ikke Talens Fortjeneste, det ligger i Til- 
høreren«. 

Fjerde Tale påaviser det bagfra saarende i Udødelig- 

hedstanken. »Tvivl ikke om, at du er udødelig! Skælv, 
thi du er udødelig!« Udødeligheden er nemlig Dommen. 
»Det, der har givet Anledning til hele Vildfarelsen om 
Udødeligheden, det er, at man har forrykket Sagens 
Stilling, at man har faaet Udødeligheden gjort til et 
Spørgsmaal, faaet, hvad der er en Opgave, gjort til et 
Spørgsmaal, hvad der er en Opgave for Handling, gjort 
til et Spørgsmaal for Tænkning.« Udødeligheden er 
Dommen, og dette angaar *mig;* i *mine« Tanker an- 
gaar det *mig* mest af alle, ligesom det i *dine« Tan- 
ker angaar »dig« mest af alle. 

Femte Tale: »Vi ere nu Frelsen nærmere, end da 
vi blev troende«, ægger det dialektiske frem ved at 
lægge Hovedvægten paa Sætningens siste Del, hvorved 
Spørgsmaalet: naar blev du troende, er du overhovedet 
blevet troende? viser sig at betinge Trøsten. Hvis du 
aldrig er blevet troende, saa er du jo ikke »nu« Frelsen 
nærmere end — da du blev troende. »Det er jo nu 
ikke som i hine — vanskelige Tider, da en Jøde eller 
Hedning i den modnere Alder blev Kristen; thi han 
vidste da sagtens med Bestemthed, naar, og at han var 
bleven troende. Vi leve nu i mere — begunstigede 
Forhold, ^Kristenheden; det er nu langt lettere at blive 
en Kristen — i ethvert Tilfælde langt lettere at narres 
til at holde sit hele Liv hen i en Indbildning. Du 
bliver døbt som Barn, oplært i den kristelige Religion, 
konfirmeret, enhver anser dig for en Kristen, du kalder 
dig selv saaledes, naar nogen Anledning gives til at 
nævne dit Navn, din Stand, og hvilken Religion du be- 
kjender .... Men det Spørgsmaal, om du er blevet 
troende, er maaske slet ikke opkommet for dig; det har 
saa langt, som din Hukommelse strækker tilbage, været 

forudsat, at du var en Troende, saa maa du vel ogsaa 
engang være blevet det — Gud véd, hvornaar«. 

Bogens fjerde Afdeling er Altergangstaler og for- 
kynder, efter Strengheden i tredje Afdeling, Mild- 
heden: Forsoningen ved Kristus for den Angrende 
og Troende. 



XXI. 
Ny Krise. Den siste Pseudonym: Anticlimacus. 



I December Maaned 1847 solgte Kierkegaard med 
Fordel det Hus, han havde arvet efter sin Fader, lejede 
en Lejlighed, som altid havde tiltalt ham, paa Hjørnet 
af Tornebuskegade og besluttede at foretage en større 
Udenlandsrejse i Foraaret 1848, naar Udgivelsen af 
»Kristelige Taler« var besørget. 

Men medens han læste Korrekturen paa denne Bog, 
udbrød Oprøret i Holsten (»hele Vrøvlet« kalder han det 
i Dagbogen). Han opgav da Rejsen og flyttede hen i 
den nye Lejlighed, som forresten viste sig at være højst 
uheldig. De økonomiske Bekymringer, der allerede i nogen 
Tid havde beskæftiget hans Tanker — de mange op- 
byggelige Taler over Themaet: Næringssorg er omtalt i 
det foregaaende — blev pludselig stærkt forøgede ved 
Statspapirernes Fald. »Det var en Tilstand i et Par 
Maaneder, som ejede jeg maaske imorgen Ingenting, 
men var bogstavelig i Pengeforlegenhed. Det tog svært 
paa mig, men desto stærkere reagerede min Aand. Jeg 
producerede stærkere end nogensinde, men mere end 
nogensinde som en Døende *. 

Allerede i 1847 havde den Tanke paatrængt sig 
ham, at han skulde dø før sit 34de Aar o: opnaa samme 

Alder som Kristus, og i 1848, under Udarbejdelsen af 
de mægtige Hovedværker »Sygdommen til Døden« og 
»Indøvelse i Kristendom«, følte han sig bestandig mere 
overbevist om, at han ikke havde langt igjen. Sikkert 
har denne Tanke bidraget til, at Fremstillingen af de 
kristelige Idealer blev tvunget saa højt i Vejret, som den 
blev det i disse Skrifter. 

Tanken om den nær forestaaende Død var det vist- 
nok ogsaa*), der foranledigede Kierkegaard til at træde 
i personligt Samkvem med en Mand, der var blevet 
stærkt paavirket af hans Forfatterskab, og paa hvis Bi- 
stand som Udgiver han gjorde Regning, dersom »de af- 
gj ørende Skrifter« først skulde komme frem efter hans 
Død. Denne Mand var Rasmus Nielsen. Efter, som 
Professor i Filosofi ved Universitetet at have vakt Op- 
mærksomhed ved sin Fremstilling af Hegels Filosofi, var 
R. Nielsen gjennem Studiet af Kierkegaards Skrifter 
blevet klar over, at Hegelianismen forflygtiger Kristen- 
dommens Grundtanker. Han søgte Kierkegaards per- 
sonlige Omgang, og denne drog ham til sig i rigtig For- 
staaelse af, at det var en af Samtidens rigeste og ejen- 
dommeligste Evner, der her fra Modstandernes Lejr gik 
over til ham. Næsten to Aar varede deres Samkvem, 
under hvilket den fire Aar yngre Kierkegaard i talrige 
Samtaler satte Nielsen ind i sin hele Tankegang. Frugten 
af denne Paavirkning blev for Nielsens Vedkommende 
en Række tankevægtige Skrifter (»Evangelietroen og den 
moderne Bevidsthed«, »Evangelietroen og Theologien«, 
»Skæbne og Forsyn«, »Johannes Climacus og »kristelig 
Dogmatik«, »Personlig Sandhed og sand Personlighed« 
o. fl.). Her er ikke Lejlighed til at forsøge en Rede- 



*) Se E. P. 1850. S. 376. 

gjørelse for Sammenhængen mellem de to højtbegavede 
Bondesønners Aandsbestræbelser. Det maa være nok at 
nævne, at Nielsens Arbejder ikke tilfredsstillede Kierke- 
gaard. Han har vel havt en Fornemmelse af, at det 
kun var et Gjennemgangsled i Nielsens Udvikling som 
Tænker. I alt Fald blev det ham snart tydeligt, at 
Planen om at bruge Nielsen som paalidelig Fortolker — 
i Existens og Skrift — af de Kierkegaardske Ideer maatte 
opgives. Til en retfærdig Værdsættelse af Nielsens filo- 
sofiske Begavelse manglede Kierkegaard Forudsætningerne, 
og han har sikkert pint ham ikke saa lidt. Trods al 
sin Talen om den Pligt at respektere et andet Menneskes 
Ejendommelighed, havde Kierkegaard meget ondt ved at 
sætte sig blot nogenledes menneskeligt ind i fremmede 
Individualiteter — en Særegenhed, der ikke er ualmin- 
delig hos typiske Individualister. Han bragte sine per- 
sonlige Bekjendte »paa Kategori« ligesom sine historiske 
Exempler — og forlangte, at de skulde svare nøjagtig 
til Kategorien. 

Under dette Forhold til E. Nielsen vældede Kierke- 
gaards Produktivitet frem rigere end nogensinde. Aarene 
1848 — 49 betegner Kulminationen i hans Forfatterskab. 
Medens alle Sind og Tanker var rettede paa de politiske 
Begivenheder, uden- og indenrigske, som rystede og løf- 
tede Danmark, sad Danmarks mærkeligste Tænker fuldt 
optaget af sine egne Ideer, ganske ligegyldig for Køret 
uden om ham, og stedt i en ny, ejendommelig Krise, 
der vistnok var fuld saa heftig som nogen af de fore- 
gaaende. 

Med stigende Tydelighed klarede det sig for ham, 
at Kristendommen kræver Martyriet af sine Tilhængere. 
Var det nu ikke kans Pligt at fremkalde Martyriet for 
sit Vedkommende'? Maaden laa efter hans Mening 

ganske nær. Han behøvede kun at udgive de siste »af- 
gjørende« Skrifter, hvori Idealet uforbeholdent opstilles 
(»Sygdommen til Døden« og »Indøvelse i Kristendom«), 
samt »Synspunktet for min Forfatterskab«, hvori han 
gjorde Rede for den »providen tielle« Plan i hele For- 
fatterskabet. Naar disse Bøger udkom under hans Navn 
som et ligefrem Angreb paa den bestaaende Kristendoms- 
forkyndelse, vilde Martyriet i en eller anden Form blive 
Følgen, derom tvivlede han ikke. 

I Dagbøgerne fra 1848 og 1849 bruser Tankerne i 
rythmisk Skifte som Stormen gjennem en Vindharpe. 
Snart synes det ham et fejgt Forræderi at tilbageholde 
den direkte Forkyndelse af Idealerne, snart føler han sig 
for svag til at bære de frygtelige Konsekvenser i det 
timelige. 

En af de Tanker, som holder ham tilbage, er Frygten 
for at udgive sig for mer, end han er. Til den fuld- 
komne Forstaaelse af hans aandelige Udvikling hørte det 
med, at han fra sin tidligste Ungdom havde betragtet 
sig som en Poeniterende. Hvor stærkt han end i »Syns- 
punktet for min Forfattervirksomhed« understregede For- 
synets Andel i Forfatterskabet, — fuld Sandhed blev det 
dog aldrig, naar han ikke aabenbarede sin skjulte Synd 
og dens Indflydelse paa hans religiøse »Opdragelse«. 
Men til et saadant oflfenligt Skriftemaal følte han sig 
ikke i Stand. 

Dertil kom hans fra Faderen nedarvede Pietet for 
Mynster, hvem han ved et afgjørende og direkte Angreb 
maatte ramme fremfor nogen anden. Atter og atter 
gjentager han, at han helst vil vente med Opgjøret, til 
Mynster er død. 

Og endelig var det ham naturligvis klart, at naar 
han traadte i Karakteren som Sandhedsvidne, afskar han 

11* 

sig med det samme enhver Mulighed for at faa et Em- 
bede. Sæt saa Martyriet ikke indfandt sig i Form af 
Døden, saa var han inden faa Aar kastet ud i Armodens 
forfærdelige Prøvelse. Maatte det ikke kaldes at friste 
Gud? Og paa den anden Side: slog man ham ihjel — 
hvorvidt turde han overtage Ansvaret for at have draget 
en saadan Forbrydelse ned over Samtiden og de Med- 
levende? Var det ikke muligt at sætte Sandheden ind 
uden en saa radikal Udfordring? — Og dog! dog! 
Kristendommen fordrer jo netop, at den Kristne skal 
afdø fra alle timelige Hensyn. Var det ikke Synd mod 
Gud, Affald fra Forbilledet at holde sig tilbage? 

Resultatet af Overvejelsen var, at han blev staaende 
ved den Tanke, som havde været oppe i ham fra først af: 
at udgive Skrifterne enkeltvis med Mellemrum af et 
Aarstid — for ikke at gjøre Virkningen for voldsom — 
samt udgive dem under et nyt Pseudonym : » Anticlimaous«, 
saaledes at Udgiveren (Kierkegaard) selv ydmygede sig 
under Idealets Maalestok og, i Stedet for at dømme 
andre (Kristenheden), direkte kun dømte sig selv. 

Men man maa læse de tilsvarende Afsnit af Dag- 
bøgerne forat ane den dialektiske Lidenskab, hvormed 
Tankerne ligefrem raser i ham. En Række Uddrag vil 
antyde det og samtidig kaste Lys over Kierkegaards 
Personlighed i dette hans Livs mærkeligste Krise. Jeg 
vælger en Del af Optegnelserne i E. P. 1849. 

»Bogen selv*) er sand og er i mine Tanker mesterlig. 
Men sligt kan kun udgives efter min Død. Naar der 
saa bliver sat lidt til for stærkere at trykke paa det, at 
jeg er en Poeniterende, paa det om min Synd og Skyld, 
lidt til angaaende min indre Elendighed: saa er den 

sand. Men med Tanken om Døden maa jeg være for- 
sigtig, at jeg ikke gaar hen og gjør et Skridt i den 
Tanke, at jeg skal dø om et halvt Aar — og saa bliver 
82 Aar . . . Det, jeg forøvrigt har skrevet, kan meget 
godt bruges, — hvis jeg overhovedet skal vedblive at 
være Forfatter, — men saa maa jeg have en Digter paa 
det, en Pseudonym, f. Ex. af Digteren Johannes de 
Silentio, udgivet af S. Kierkegaard. Og saa maa jeg 
rejse til Foraaret.« .... 

»Der maa nu passes nøje paa; der skal svinges. 
Der er for mig tre Muligheder: 1) At træde ligefrem 
afgjørende op i Virkeligheden i Karakter af det over- 
ordenlige, miskjendende, at jeg dog væsenlig er Digter, 
at jeg væsenlig digterisk (om end ualmindelig ethisk 
for en Digter med Hensyn til at udtrykke, at ville være 
det digtede) har forholdt mig til det, miskjendende, at 
jeg har havt en tilfældig Begunstigelse: Formue. Dette 
vilde være usandt af mig, og er mig derfor umuligt. 
2) At trække alt tilbage digterisk i mig som Digter og 
da personlig ganske indrette mig i Livet som Digter, 
søge Digter-fjernheden, forat undgaa enhver Anledning 
til Forvexlingen, om jeg nu selv existentielt er det dig- 
tede. Deri var der Mening. 3) At søge en Embeds- 
stilling, mit oprindelige Forsæt.« .... 

»Det er en egen Sag med at udgive end det mindste, 
der fjernt forklarer det om den Extraordinære. Thi 
sandt nok, jeg er ikke en saadan, men deraf følger ikke, 
at det ikke trods alle Exceptioner vil blive forstaaet om 
mig. Men hører det med til en Extraordinær at skjule 
det, saa bør jeg heller ikke telegrafere i den Retning. 
Min Extraordinaritets ene Side er, at jeg er Poeniterende. 
Det kan jeg nu umuligt fremstille saaledes, at Accenten 
ret falder derpaa. Thi hvad bryder Verden sig egenlig 

om Sligt, naar den blot kan faa det overordenlige at 
glo paa. Men kan jeg ikke sige A, saa kan jeg heller 
ikke sige B.« .... 

»Det, der bekymrer mig, er, om jeg har Lov til 
det, om denne Taushed i Forhold til Gud er tilladelig; 
om det er tilladeligt at lade en Produktivitet, hvis Sind- 
righed skylder ham saa uendeligt, lade den staa hen 
som en Gaade, for mange som noget sært noget, og 
hvorfor? Fordi Forfatteren dels mener, det er Selvfor- 
nægtelse, dels mener ikke at kunne overtage enhver 
misforstaaet Virkelighedens Konsekvens af at give For- 
klaringen.« .... 

»Denne hele Bekymring for Embede og Udkomme, 
den er dog baade tungsindig og overdreven. Og et andet 
Spørgsmaal: vil jeg kunne udholde det Liv, hvis jeg maa 
tilstaa mig selv at have handlet klogt, at have undgaaet 
Fare, som dog Sandheden kunde fordre af mig, at jeg 
skulde gaa i.« .... 

»Men der er en Fare, eller rettere, der er noget, 
som er hele min Personligheds Bygning imod, egenlig 
er en Revolution i Forhold til den: det er at skulle tale 
om min Inderlighed, om mit Gudsforhold. I Forhold 
til det Skridt vilde jeg ligefrem bede for mig selv, at 
jeg maatte fritages, det er nemlig, som var det at be- 
drøve min Aand . . . Derfor er det egenlig, at denne siste 
Udgivelse af Bøger koster mig- saa megen Lidelse.« .... 

»Jeg har dog set den Mulighed an at gaa et Skridt 
videre og nu systematisk at styre videre Skridt for Skridt 
med den Mulighed for Øje at blive ihjelslagen ... At 
det er vist, at Kristenheden kunde behøve en saadan 
Opvækkelse, derom tvivler jeg intet Sekund, eller rettere: 
derom er jeg absolut forvisset. At det skulde være 
lykkedes mig, holder jeg mig ogsaa overbevist om. At 

det, menneskeligt talt, vilde være blevet Maximum, der 
var at bringe ud af mit Liv: det forstaar jeg . . . Men 
heri ligger ogsaa en Uret mod Menneskene. Menneskene 
ere dog kun Børn, og saa er det uretfærdigt mod dem, 
som det er utilladeligt mod En selv, at lade dem blive 
skyldige efter den Maalestok. Saaledes har jeg taget 
mit Livs siste Vue. Jeg svinger nu af, bliver mig selv 
tro i det oprindelige, at jeg dog væsenlig er Digter, og 
væsenlig skal høre op at være Forfatter, saasnart jeg 
ikke har Formue mer.« .... 

»Der har dog været skrækkelig meget Tungsind i 
alle de mange Tanker angaaende min Forfattervirksomhed, 
hvormed jeg har plaget mig i den senere Tid. Men 
Tingen er, jeg har villet være saa skrækkelig klog — 
istedetfor at tro og at bede. Jeg skulde betrygge min 
Fremtid og saa sidde i Fjernhed og — digte. O, pfuit 
Nej, Gud sørger nok. Og en »Digter« mere er det 
sandelig ikke Tiden behøver. Og paa den Maade vilde 
jeg glemme at tragte først efter Guds Rige: først et 
Levebrød, en Stilling (som jeg maaske slet ikke duer til) 
— og saa digte. Derfor har jeg lidt saa forskrækkeligt. 
Det er min Straf. Jeg har ogsaa lidt, fordi jeg ikke 
har villet binde mig, men holde mig løs, og gyst tilbage 
for det afgjørende ... Nu er just Øjeblikket — jeg kan 
lade det gaa over; men saa er der en Evighed til at 
angre, at jeg lod det gaa over: og saa bliver jeg saa- 
ledes svækket, at jeg ikke bliver Menneske mere« 

»Nej, nej, jeg kan det ikke, og det er jo ogsaa som 
en Umulighed, at jeg skulde nu kunne svinge mig 
højere og dristigere, end da jeg var begunstiget ved at 
have Formue. Nej, nej, naar jeg ikke har Formue, maa 
jeg sikre mig ved en Embedsstilling eller paa anden 

Maade, hvad jeg altid har tænkt mig — mere formaar 
jeg ikke o: at gaa længer ud er for mig at friste Gud.* . . . . 

»Pfui! Pfui! Altsaa jeg har dog villet, eller vel 
ment at burde handle klogt, saa jeg først skulde sikre 
mig en Stilling og saa udgive Skrifterne pseudonymt. 
En ypperlig Fortolkning af det først at søge Guds Rige ! 
Og hvad vilde det saa hjælpe mig, naar jeg saa dog 
segnede under Vægten af at have handlet klogt, og jeg 
saa dog alligevel skulde nedlægge Embedet igjen.« .... 

»Nej, det lader sig ikke gjøre! Jeg kan det ikke, 
det er mig for højt! »Synspunktet« kan dog ikke ud- 
gives — og saa er det jo det ligegyldige eller mindre 
vigtige, naar de andre Afhandlinger udgives, der jo en- 
gang existerer. Der er ogsaa noget, som bestandig 
ængster mig, at der er noget usandt deri, paa samme 
Tid som jeg har ganske anden Bekymring*), saa at 
vælte mig ind i saadanne Afgjørelser.« .... 

»Den hele Tanke, som jeg jo dog ogsaa allerede 
langt tilbage ganske havde opgivet, at udgive det hele i 
ét Bind med det om mit Forfatterskab, havde dog været 
en fortvivlet Ide, ogsaa noget dæmonisk. Der er egenlig 
sket noget andet. Den hele Lidelse med Reflexions- 
arbejdet i den senere Tid er egenlig blevet min egen 
Opvækkelse. « .... 

»Gud ske Lov, at jeg da ikke kom til at udgive 
det om min Forfattervirksomhed eller paa nogen Maade 
til selv saaledes at ville forcere mig til mere, end jeg 
er. »Sygdommen til Døden« er nu trykt og pseudonymt, 
af Anticlimacus. »Indøvelse i Kristendom« bliver ogsaa 
pseudonym. Jeg forstaar mig nu selv saa ganske. Pointen 
i det hele er: der er et Kristendommens Højeste i ethisk 

Strenghed, det skal i det mindste høres. Men heller 
ikke mere. Det skal overlades til enhver i hans Sam- 
vittighedsforhold at afgjøre, om han formaar at bygge 
Taarnet saa højt . . . Forskjellen fra de tidligere Pseu- 
donymer er saa blot den, men den væsenlige, at jeg 
ikke tager det hele humoristisk tilbage, men bestemmer 
mig selv som en Stræbende«. 

Medens de tidligere Pseudonymer betegnede Stadier 
lavere end Kierkegaards eget, betegner det nye Pseudonym 
et højere Stadium. Deraf Navnet Anti-clim&cus. 

xxn. 

Tvende ethisk-religiøse Afhandlinger af H. H." 
Martyren — Apostlen: Kristendommens „første 

Klasse". 



I 1849 udsendte Kierkegaard andet Oplag af »Enten- 
Eller«. og samme Dag markerede Udgivelsen af »Tre 
gudelige Taler« over Lillien og Fuglen det religiøse Syns- 
punkt. Et Par Dage senere fulgte saa » Tvende ethisk- 
religiøse Afhandlinger af H. H.«. 

I den første af disse giver Pseudonymen en Essens 
af Kierkegaards Reflexioner over Spørgsmaalet, hvorvidt 
et Menneske har Lov til at lade sig ihjelslaa for Sand- 
heden, et Spørgsmaal, der havde sysselsat ham saa stærkt 
personligt i den nærmest foregaaende Tid. 

Forsøget er holdt som et rent digterisk Experiment: 
en Mand, der er opdraget strengt kristeligt med Billedet 
af den korsfæstede, kommer, efterhaanden som han bliver 
ældre, mer og mer under dette Billedes Magt: »Det var 
ham, som fordrede det i ét Væk noget af ham.« Det, 
som stanser ham i at blive Efterfølger, er da Tvivlen 
om, hvorvidt det kan forsvares at lade Menneskene blive 
skyldige i den Forbrydelse at ihjelslaa Sandhedens For- 
kynder. 

Spørgsmaalet er berettiget, thi den egenlige Ofren 
sig for Sandheden er ikke noget, som hænder; Blodvidnet 

virker frivilligt med til Opnaaelsen af Martyriet, og dette 
medfører et personligt Ansvar. 

Tankegangen i Besvarelsen er nu denne: Skulde et 
Menneske have Lov til at bruge et saa voldsomt Op- 
vækkelsesmiddel som at paadrage sig Martyrdøden, maatte 
han i Forhold til de andre Mennesker antages i absolut 
Besiddelse af Sandheden. Derfor er Martyrdøden beret- 
tiget for en Kristen, der er stillet mellem Hedninger 
som Kristendommens Forkynder; mellem Mennesker, der 
tilhører det kristne Samfund, er den en Anmasselse. 

At Kristi Martyrdød var berettiget, følger simpelt 
hen af, at hans Død er Syndernes Forsoning og altsaa 
med tilbagevirkende Kraft gjør Fyldest ogsaa for den 
Synd at slaa ham ihjel. 

Den anden Afhandling: »Om Forskjellen mellem et 
Geni og en Apostel« er af Vigtighed for Kierkegaards 
Bestemmelse af det siste Led i Existensstadiernes Række: 
Apostelen. 

Væsensforskj ellen mellem Geniet (i denne Sammen- 
hæng det religiøse Geni) og Apostelen bestemmes i Af- 
handlingen saaledes : Geniet tilhører Immanensens, denne 
Verdens Sfære, Apostelen Transcendensens, den hinsidige 
Verdens. »Apostelkaldet er et paradox Fortrin, som i 
første og siste Øjeblik af Apostelens Liv staar paradox 
udenfor hans personlige Identitet med sig selv som den 
bestemte, han er. En Mand er maaske forlængst kom- 
met til Skjelsaar og Alder, da bliver han kaldet til 
Apostel. Han bliver ved dette Kald ikke et bedre Hoved, 
han faar ikke mere Fantasi, ikke større Skarpsindighed 
o. s. v., ingenlunde, han bliver sig selv, men ved det 
paradoxe Faktum af Gud sendt i et bestemt Ærende. 
Ved dette paradoxe Faktum er Apostelen i al Evighed 
gjort paradox forskjellig fra alle andre Mennesker.« 

Det afgjørende Karakter- og Kjendemærke er Myn- 
digheden, som kun kan gives ved umiddelbar guddom- 
melig Meddelelse og Aabenbaring (»eller ved den kirke- 
lige Ordination«, hedder det i en Anmærkning). I 
Sammenligning med Myndigheden bliver alle menneske- 
lige Forskjelligheder, som Aandrighed, Dybsindighed, 
Vittighed o. s. v. et uvæsenligt, forsvindende eller endog 
forstyrrende Tilfældigt. 

Man ser det allerede paa et Exempel fra det time- 
lige: »En Konge antages jo at have Myndighed. Hvoraf 
kommer det nu, at man endog støder sig over, at en 
Konge er aandrig, Kunstner o. s. v.? At spørge, om en 
Konge er et Geni, for i saa Fald at ville lyde ham, er 
i Grunden Majestætsforbrydelse; thi i Spørgsmaalet er 
indeholdt en Tvivl i Retning af Underkastelse under 
Myndighed.« 

Apostelen kan ikke indlade sig paa at bevise eller 
begrunde sin Læres Sandhed. Ethvert Forsøg i den Ret- 
ning vilde være en Forkludring af det, det kommer an 
paa. Svarer man Apostelen, der paastaar at være sendt 
af Gud: »Ja, lad os se, om din Lære er guddommelig« 
— saa er »baade Gud og Apostelen narrede«, saafremt 
den siste indlader sig. 

Dette Synspunkt kan H. H. imidlertid ikke fastholde 
i sin fulde Konsekvens. Noget hen i Fremstillingen 
hedder det: »Skøndt en Aabenbaring er det paradoxe 
Faktum, som overgaar Menneskets Forstand, kan man 
dog nok forstaa saa meget, hvad ogsaa overalt har vist 
sig: at et Menneske kaldes ved en Aabenbaring til at 
forkynde Ordet, til at handle og lide, til det uafbrudt 
virksomme Liv som Herrens Sendebud. At derimod et 
Menneske ved en Aabenbaring skulde kaldes til at sidde 
hen i uskiftet Bo, i et virksomt literært dolce far niente, 

til at være momentant aandrig og derpaa Samler og Ud- 
giver af sin Aandrigheds Uvisse: det er noget nær en 
blasfemisk Tanke.« 

Hvorfra véd H. H. det? 

Fra hans eget paradoxe Standpunkt kan der ikke 
opstilles et eneste positivt eller negativt Kjendetegn, der 
gjør det muligt at skælne en Josef Smith fra en Pau- 
lus; thi her maa jo ikke spørges om Grunde eller Be- 
grundelse. 

Anledningen til Undersøgelsen var en vis Magister 
Adlers Optræden som Apostel. Denne Mand udgav 1 843 
nogle Prædikener, (som han sendte Kierkegaard et Exem- 
plar af), hvori han meddelte, at den af ham forkyndte 
Lære i sin Grundtanke var blevet ham meddelt direkte 
af Frelseren selv ved en natlig Aabenbaring. I Anledning 
af denne Bog blev Adler af Mynster afsat fra sit Embede 
som Præst. I L846 udarbejdede Kierkegaard et omfangs- 
rigt Værk om Adlers Sag, og af dette Værk, som ikke 
blev udgivet, er H. H.s Afhandling et mindre Brudstykke. 

Gjennemlæser man nu de opbevarede Rester af dette 
Værk, finder man overalt den individualistiske Maalestok 
anvendt; der henvises intet Steds til det nye Testamentes 
Apostelparadigma. Naar man som Kierkegaard tror paa 
Muligheden af en Aabenbaring i Nutiden, tør man jo 
ikke nægte, at en saadan Aabenbarings Karakter kunde 
være anderledes beskaffen nuomstunder end for 1 800 Aar 
siden. Argumenterne mod Adler gaar alle ud paa, at 
han ikke er i Overensstemmelse med sig selv, at han ikke 
konsekvent har fastholdt sin apostolske Kaldelse. Men 
sæt nu Adler havde fastholdt den — hvad saa? »Sæt 
.Feuerbach,« skriver Kierkegaard, »i Stedet for at angribe 
Kristendommen var gaaet underfundigere til Værks, sæt 
han i dæmonisk Tavshed havde lagt sin Plan og derpaa 

var traadt frem og forkyndt: han havde havt en Aaben- 
baring, og sæt han nu, som en Forbryder formaar at 
fastholde en Løgn, urokkeligt havde holdt dette fast . . . 
han vilde have bragt Ortodoxien i den største Forlegen- 
hed.« Neppe! Eftersom Ortodoxien kunde beraabe sig 
paa sine kanoniske Skrifter. Derimod vilde han have 
bragt Kierkegaard i en slem Knibe. Den konsekvente 
Individualist kan ingen anden Aabenbaring bruge end 
én, som bliver ham selv personlig til Del. Men har man 
som Kierkegaard paataget sig det tvetydige Kunststykke 
at forene Individualisme og Kristendom, saa kommer 
man i en saare vanskelig Stilling overfor enhver falsk 
Profet, der beraaber sig paa en Aabenbaring. 

Ikke engang det, som Kierkegaard atter og atter 
indvender mod Adler, at han ikke konsekvent har fast- 
holdt sit Aabenbaringsfaktum, ikke engang det beviser 
noget. Thi at en Apostel senere bliver gal, distræt, 
troløs, inkonsekvent o. s. v. modbeviser ikke Muligheden 
af, at han, dengang han modtog Aabenbaringen, kan have 
været Guds Redskab. Peter fornægtede Kristus, hvilket 
dog ikke modbeviser, at Peter var Apostel. 

Overhovedet: begynder man først at undersøge, om 
der er Sammenhæng i Apostlenes Liv og Lære, saa har 
man indladt sig med Kjendetegnene, anvender altsaa 
Kritik paa et Tilfælde, hvor ifølge Kierkegaards eget 
Udtryk »den eminenteste Kritiker, der nogensinde har 
levet, er sat ud af Virksomhed«. 

Historien med Adler, som Kierkegaard siger »for- 
bausede« ham i højeste Grad, er vel egnet til at belyse 
Tvetydigheden i Kierkegaards Stilling til Spørgsmaalet 
om en Aabenbaring. Naar han ikke udgav »Bogen om, 
Adler«, skyldtes det iøvrig mindre en Følelse af Uklarhed 
overfor Problemet end Angst for at komme i Diskussion 

med >det forvirrede Menneske, som ikke har noget at 
bestille og derfor vel vil skrive og skrive«. 

I »Om min Forfattervirksomhed« karakteriserer Kier- 
kegaard de tvende ethisk-religiøse Afhandlinger som »et 
Sømærke, efter hvilket der styres, vel at mærke, saaledes, 
at den Styrende forstaar, at han just skal holde sig paa 
en vis Afstand derfra«. De angiver, hvad Forfatteren 
ikke tør udsige om sig selv (at han er en Apostel) eller 
gjennemføre existentielt (at lade sig ihjelslaa for Sand- 
heden), medens de to kristelige Existensidealer: Martyren 
og Apostelen dog samtidig accentueres som Kristendom- 
mens »første Klasse«. 



xxm. 

„Sygdommen til Døden". 



Den samme Tdmygen sig under Idealets Maalestok 
udtrykker Kierkegaard ved at tildele Pseudonymen Anti- 
climacus Hovedværkerne: »Sygdommen til Døden« og 
• Indøvelse i Kristendom«, hvori de to kristelige Grund- 
begreber: Synden og Naaden fremstilles. 

Naar Kristendommens Indhold er Paradoxet, for 
hvilket der ikke kan gives Grunde, naar dens Fordring 
og Konsekvens tilmed er Lidelse baade indefter og ud- 
efter, saa ligger det nær at spørge: hvorfor da antage 
den? Væsenlig kan der ifølge Kierkegaard intet andet 
Svar gives herpaa end: »Hold Mund! Kristendommen er 
Sandheden!« Men rent beskrivende lader Vejen til Kri- 
stendommen sig dog paapege gjennem en Udvikling af 
Syndsbegrebet. Svaret, »der lyder som et Drilleri, en 
Spot over Spørgeren«, er da: jeg antager Kristendommen, 
fordi den alene indeholder Forklaringen, den udtømmende 
Forklaring over Synden og tilbyder Forsoningen derfor. 

* Begrebet Angst« havde allerede taget Sigte paa 
Syndsbegrebet og er at betragte som en Indledning til 
den afgjørende Behandling deraf i »Sygdommen til Dø- 
den*, der udkom 30. Juli 1849. 

Mennesket er et Selv. Denne Sætning, som baade 
er Undersøgelsens Grundlag og Udgangspunkt, ses strax 
at indeslutte en uendelig Dialektik. Den er, hvad Men- 
neskene i Almindelighed ikke vil forstaa, den største, 
den uendeligste Indrømmelse, der er gjort Mennesket, 
men samtidig udtrykker den Evighedens Fordring og 
Fortabelsens Mulighed. Før Frelsens Evangelium kan 
høres og tilegnes, maa Forfærdelsen have gjennemrystet 
Mennesket og lært ham de Farer, som ligger i dette, 
at han er et Selv. »Sygdommen til Døden« indeholder 
Analyser af disse Farer, saa skarpe, saa typiske og ana- 
tomisk udarbejdede, at Verden aldrig før eller siden har 
set noget lignende. 

Bogen bestaar af to Afdelinger: I. »Sygdommen til 
Døden er Fortvivlelse«, og II. »Fortvivlelse er Synden«. 

I. Som Selv har Mennesket den Mulighed at kunne 
fortvivle og har deri et umaadeligt Fortrin fremfor Dyret. 
At være blevet opmærksom paa denne Mulighed i hele 
dens Udstrækning er den Kristnes Fortrin fremfor det 
naturlige Menneske. At være helbredet derfor er den 
Kristnes Salighed. 

Fortvivlelse er Sygdommen til Døden — jvnf. Kristi 
Ord om Lazarus: »denne Sygdom er ikke til Døden« — 
thi en Sygdom til Døden maa være en, hvor Døden er 
det siste, og netop en saadan er Fortvivlelsen. Ved For- 
tvivlelsen er der gaaet Ild i noget, som ikke kan for- 
brænde, i Selvet nemlig; dette er dens rædsomme Kval. 

Efter den almindelige Opfattelse er Fortvivlelse noget 
meget sjeldent; men i Virkeligheden er den saa almin- 
delig, at der end ikke er et eneste Menneske, som ikke 
har sin Part deraf. Grunden til, at den anses for sjelden, 
er den, at det just er en Form af Fortvivlelse, og det 
den mest almindelige, ikke at være sig bevidst, at man 

er fortvivlet. Selv det skønneste og elskeligste af Alt, 
en kvindelig Ungdommelighed, er væsenlig Fortvivlelse. 
Selv den, der aflfekterer Fortvivlelse, er fortvivlet, skøndt 
paa en hel anden Maade, end han bilder sig ind. 

Fortvivlelsen kan antage mange forskjellige Skikkel- 
ser og kan ses fra mange forskjellige Synspunkter. 

Reflekterer man paa, at Selvet er en Synthese (For- 
bindelse) af endeligt og uendeligt, kan den optræde som 
a) Uendelighedens Fortvivlelse: at mangle Endelighed 
(o: Konkretion). Selvet er da fantastisk udenfor det virke- 
lige. Følelse, Erkjendelse, Villie er blevne fantastiske (saa- 
ledes f. Ex. Distraktionens Fortvivlelse : »Docenten«, »Sy- 
stemet«), og dette Tab af Selvet kan gaa saa stille, ube- 
mærket hen, at ingen aner det, »ethvert andet Tab, en 
Arm, et Ben, 5 Rdl., en Hustru o. s. v. bemærkes dog«. 
— Eller som b) Endelighedens Fortvivlelse: at mangle 
Uendelighed, Det er Spidsborgerens Tilfælde. Han fin- 
der det langt lettere og sikrere at være »som de andre«, 
at blive en Kopi, et Numerus. Selvet tabes da i lutter 
Endeligheder og Hverdagsbekymringer; Idealitetens Lys 
slukkes. 

Selvet er endvidere en Synthese af Mulighed og 
Nødvendighed. Mulighedens Fortvivlelse er at mangle 
Nødvendighed. Alt er da et Spil af Lune og Tilfældig- 
hed (»Ironikeren«), Nødvendighedens Fortvivlelse er at 
mangle Mulighed. Det er Fatalistens Fortvivlelse, for- 
resten ogsaa Spidsborgerens. Den Troende har i den 
sikre Forvisning om, at for Gud er Alting muligt, Mod- 
giften mod denne Form af Fortvivlelse. (»Troesridderen«), 

Fortvivlelsen kan endelig ogsaa ses under Syns- 
punktet: Bevidsthed. Den kan da være a) Uvidenhed 
om at have et Selv. Her ligger Hedenskabet baade i 
Fortid og Nutid. (Jvnf. Kirkefædrenes Udsagn, at Hed- 

ningernes Dyder er glimrende Laster.) Man mærke f. Ex. 
den Letsindighed, hvormed Hedenskabet dømmer om Selv- 
mord, fordi det mangler den egenlige Forstaaelse: at 
Selvmordet er en Forbrydelse mod Gud. Denne Form af 
Fortvivlelse er den almindeligste i Verden. 

Eller Fortvivlelsen kan være b) Bevidsthed om at 
have et Selv, men nu enten 1) fortvivlet ikke at ville 
være sig selv, eller 2) fortvivlet at ville være sig selv. 
Den første Form er Svaghedens Fortvivlelse. I sin laveste 
Type er den Fortvivlelse over noget jordisk. Der »til- 
støder« da noget udvortes fra, og Fortvivlelsen er den 
blot passive Liden. Kommer der saa Hjælp i det ud- 
vortes, saa kommer der atter Liv i den Fortvivlede 
o: han begynder, hvor han slap: et Selv var han ikke, 
og et Selv bliver han ikke. Kommer Udvorteshedens 
Hjælp ikke, saa sker der som oftest noget andet. Der 
kommer saa dog alligevel Liv i Personen, men »sig selv 
bliver han aldrig mer,« siger han. Han faar nu en 
Smule Forstand paa Livet, han lærer at efterabe de andre 
Mennesker. »I Kristenheden er han tillige Kristen, gaar 
hver Søndag i Kirke, hører og forstaar Præsten, ja de 
forstaar hinanden; han dør; Præsten introducerer ham 
for 10 Rdr. i Evigheden — men et Selv var han ikke, 
et Selv blev han ikke.« Det er efterhaanden lykkedes 
ham at glemme sin Sorg, det, der »gjorde ham for- 
tvivlet«; i Aarenes Løb linder han det saa næsten lat- 
terligt, at han kunde tage sig det saa nær, især naar 
han er i godt Selskab med andre duelige og virksomme 
Mænd, der har Sans for det »virkelige« Liv. Hjemme i 
hans Hus kalder Tjenestefolkene ham »Han selv«. I Kri- 
stenheden er han kristen. »Det Spørgsmaal om Udøde- 
ligheden har ofte beskæftiget ham, og mere end én Gang 
har han spurgt Præsten, om der var en saadan Udødelig- 

hed til, om han virkelig vilde kjende sig selv igjen, hvad 
jo ogsaa maa have en ganske særdeles Interesse for ham, 
da han intet Selv har.« Saaledes gaar man fra og glem- 
mer sin bedste Tid, som var den en Barnagtighed, og 
man maa ikke bilde sig ind, at man derfor kommer til 
Visdommen saadan uden videre, thi hvad saa et Menneske 
uden videre kommer til, ét bestemt ikke: Visdom. Der- 
imod gaar det meget let uden videre at gaa fra noget 
med Aarene, at gaa fra den Smule Lidenskab, Følelse og 
Inderlighed, man havde. »Thi hvorfor mon Sokrates el- 
skede Ynglinge, uden fordi han kjendte Mennesket?« 

En højere Type af denne Svaghedens Fortvivlelse er 
Fortvivlelsen om det Evige, Fortvivlelse over sin egen 
Svaghed. Den Fortvivlede forstaar da godt, at det er 
Svaghed at tage sig noget Jordisk saa nær; men i Stedet 
for at svinge rigtigt af, bort fra Fortvivlelsen, hen til 
Troen, for Gud ydmygende sig under sin Svaghed, for- 
dyber han sig i Fortvivlelsen og fortvivler over sin Svag- 
hed. Denne Form af Fortvivlelse, som er forholdsvis 
sjeldnere i Verden, er næsten altid Indesluttethed, dens 
mest nærliggende Fare Selvmordet. 

Den anden Form af Bevidsthedens Fortvivlelse : 2) for- 
tvivlet at ville være sig selv, er Trodsens. Trods er Mis- 
brug af det Evige i Selvet, idet dette løsriver sig fra den 
Magt, hvori det grunder. I Modsætning til Svagheden 
er Trodsen en handlende (aktiv) Fortvivlelse og derfor 
en Grad højere. I sin højeste Form er ogsaa den Inde- 
sluttethed, den er da Dæmonik. »Men, tilføjer Kierke- 
gaard, »denne Art Fortvivlelse er sjelden i Verden, saa- 
danne Skikkelser forekomme egenlig kun hos Digterne, 
de virkelige Digtere at sige.« 

II. Fortvivlelse er Synden. Det afgjørende Punkt i 
Bestemmelsen af Synden er, at Selvet er for Grud. Synd 

er da: for Gud fortvivlet ikke at ville være sig selv eller 
for Gud fortvivlet at ville være sig selv. Modsætningen 
til Synd er derfor ikke Dyd, men Tro, og at tro vil sige: 
at Selvet i at være og ville være sig selv gjennemsigtigt 
grunder i Gud. Troen er »det sikre Sømærke«, hvorefter 
hele Bogen styrer. 

I et Tillæg til det første Kapitel af anden Afdeling 
belyser Kierkegaard Begrebet Forargelse. Forargelse er 
* ulykkelig Beundring«, derfor ligger Forargelsens Mulig- 
hed i Troen selv. Forargelsens Gjenstand er den samme 
som Troens, men i modsat Stemning; f. Ex. at et Men- 
neske skulde have den Betydning som enkelt Menneske 
at være til overfor Gud, at det enkelte Menneskes Synd 
skulde beskæftige Gud. 

Andet Kapitel gaar ud fra den Sokratiske Definition 
af Synd som Uvidenhed og viser, at den afgjørende For- 
skjel mellem denne og den kristelige Definition af Synd 
som Villie medfører den Forudsætning for Kristendom- 
mens Vedkommende, at der maa en Aabenbaring til for 
at oplyse Mennesket om, hvad Synd er. Just fordi Men- 
nesket er i Synden, kan det ikke af sig selv eller ved 
sig selv udsige, hvad Synd er. 

Forargelsens Mulighed er atter paa dette Punkt det 
paradoxe, at kun en Aabenbaring kan oplyse Mennesket 
om, hvor dybt det stikker i Synd. 

Naar Tilføjelsen tages med i Definitionen, kommer 
denne i sin Fuldstændighed til at lyde: Synd er, efter 
ved en Aabenbaring fra Gud at være oplyst om, hvad 
Synd er, for Gud fortvivlet ikke at ville være sig selv 
eller for Gud fortvivlet at ville være sig selv. 

Under andet Afsnits Afdeling B. behandles »Syndens 
Fortsættelse«. Tilstanden i Synden, Syndens Fortsættelse, 
er i dybeste Forstand Synden. Det er en meget over- 

fladisk Betragtning kun at anse de enkelte Synder for 
Synd, »som hvis En vilde antage, at et Jernbanetog kun 
bevægede sig, hver Gang Lokomotivet snøftede.« 

Tilstanden i Synden kan i fremadskridende Stigning 
være: 1) at fortvivle over sin Synd, 2) at fortvivle om 
Syndens Forladelse, hvor Stigningen beror paa Selvets 
Viden om Kristus, og endelig i sin højeste Form 3) at 
erklære Kristendommen for Usandhed: Synd mod den 
hellige Aand. 

Jeg har i Anledning af »Begrebet Angst« belyst 
Kierkegaards Opfattelse af Syndsbegrebet og udførligt 
paavist den Selvmodsigelse, han med Nødvendighed hil- 
der sig i ved at antage Arvesynden, samtidig med at 
Synspunktet for Selvet holdes individualistisk. Det samme 
gjælder for det nye Værks Vedkommende. Ganske vist er 
Analyserne endnu mere omfattende og dybtgaaende end 
i »Begrebet Angst«, men det karakteristiske er fremdeles, 
at Tankegangen er individualistisk og derfor maa hilde 
sig i Selvmodsigelser og Spidsfindigheder, naar den vil 
have det kristelige Arvesjndsbegreb ud tilsist. Der er 
ingen Grund til paany at gaa i Enkeltheder, et Exempel 
mellem mange maa være nok : i Modsætning til Sokrates 
og Hegel, der definerer Synden som det negative, hævder 
Anti-climacus, i Overensstemmelse med Kirken og Kri- 
stendommen, at Synden er et positivt, en Position. Men 
man indser let, at her netop er et Punkt, hvor Individ- 
ualismens Forsøg paa at optage det kristelige Synds- 
begreb maa lide af gj ørende Skibbrud. En Anskuelse, der 
afslutter sig i Enkelt-individets Idealitet som sit natur- 
lige Højeste, kan umulig ved Synd forstaa andet end In- 
dividets Afstand fra Idealet, altsaa Ufuldkommenheden, 
Negationen. Forat slippe udenom denne Anstødssten er 
det saa, at Anti-climacus laver den paradoxe Sætning 

om en Aabenbarings Nødvendighed for Syndserkjendelsen 
og afslutter sin Fremstilling med den Paastand, at Kri- 
stendomsfornægtelse er den højeste Synd. Paradoxet 
bliver tilsist et Husmiddel, der minder om Holbergs tre 
Stjerner, som »ikke betyder noget godt«, eller — for at 
bruge en smagfuldere Sammenligning — om Platons 
Myther, der betyder — et Hul i Tankegangen! 

Som en Underfarve skimtes gjennem hele Fremstil- 
lingen i * Sygdommen til Døden« Polemiken mod den 
bestaaende Kirke, lejlighedsvis bryder den endog igjen- 
nem med en hidtil ukjendt Voldsomhed: »Siges maa det, 
og saa uforbeholdent som muligt, at den saakaldte Kri- 
stenhed, i hvilken saadan alle millionvis ere saadan uden 
videre Kristne, saa der er lige saa mange, netop lige saa 
mange Kristne, som der er Mennesker, ikke blot er en 
elendig Udgave af det kristelige, fuld af meningsforstyr- 
rende Trykfejl og tankeløse Udeladelser og Tilsætninger, 
men at den er et Misbrug af det, den: at have taget 
Kristendommen forfængelig. Der fødes i et lille Land 
vel neppe tre Digtere i hver Generation, men Præster 
er der nok af, mange flere end der kan befordres. Man 
taler i Forhold til en Digter om at have Kald; til at 
blive Præst er det i Mængden af Menneskers (altsaa af 
Kristnes) Forestilling nok at have en Éxamen. »Kald« 
betyder et Embede; der tales om at faa et Kald, men 
om at have et Kald, — ja, det tales der ogsaa om, om 
at En har et Kald at give bort.« 



XXIV. 
„Indøvelse i Kristendom." 



Troen var det sikre Sømærke, som »Sygdommen til 
Døden« styrede mod. Den naa'r ikke en Fremstilling af 
Troen, men kun hen til Troen. For at markere Syns- 
punktet udsendte Kierkegaard derfor, umiddelbart efter 
Bogen tre Skriftetaler: »Ypperstepræsten — Tolderen — 
Synderinden«, hvor Troen bestemmes som den frelsende 
Magt — naar Synden er angret og Fortvivlelsen gjennem- 
kæmpet. 

Men den afgjørende Fremstilling af Vilkaarene for 
Frelsen finde vi i Hovedværket: »Indøvelse i Kristendom«, 
som udsendtes 25. Sept. 1850. Denne Bogs Emne er 
Forsoningen ved Kristus, men i Overensstemmelse med 
sin hele Fremgangsmaade lader Kierkegaard sin Pseudo- 
nym (Anti-climacus) lægge Accenten paa et andet Sted 
end det sædvanlige, idet han gjør det til sin Opgave: 
ikke at berolige ved Anvisninger paa Naaden, men at 
forurolige ved at pege paa Tilegnelsesvilkaarene. 

Naaden er ikke et en Gang for alle besørget Arbejde, 
et opus operatum, i den Forstand, at det ingen Krav 
stiller til Menneskene. Forudsætningen for Tilegnelsen 
er Efterfølgelsen. Udgiverens Forord begynder: »I dette 
Skrift er Fordringen til det at være Kristen af Pseudo- 

nymen tvungen op til Idealitetens Højeste. Dog siges, 
fremstilles, høres bør jo Fordringen; der bør, kristeligt, 
ikke slaas af paa Fordringen, ej heller den forties — 
istedetfor at gjøre Indrømmelser og Tilstaaelser sig selv 
betræffende.« Og Kierkegaard begynder selv med Til- 
staaelsen, idet han slutter Forordet saaledes: »Jeg for- 
staar det Sagte som sagt alene til mig — at jeg maatte 
lære ikke blot at henfly til »Naaden«, men at henfly til 
den i Forhold til Benyttelsen af »Naaden«.« Det er 
Kristendommens Idealer, der skal fremstilles. Hvad der 
i hvert Tilfælde kan fordres af Enhver, er »at han skal 
for Gud ydmyge sig under Idealitetens Fordringer. Og 
derfor skulle disse ogsaa høres atter og atter i deres hele 
Uendelighed. Det at være Kristen er blevet et Intet, 
en Narrestreg, noget som enhver uden videre er, noget 
som man slipper lettere til end til den aller ubetydeligste 
Færdighed. Sandelig, det er paa høje Tid at Idealitetens 
Fordring høres«. »Og skulde jeg end selv segne under 
Vægten af den Maalestok, jeg udvikler, og skulde jeg 
end selv være den første, der hjemfaldt til Dom, og 
skulde jeg end blive den eneste, jeg kan det ikke ander- 
ledes.« 

Med vidunderlig Veltalenhed — der findes paa Dansk 
intet tilsvarende — udlægger Bogens første Del „Ind- 
bydelsen": »Kommer hid til mig, alle I, som arbejde 
og ere besværede, og jeg vil give Eder Hvile«. Derefter 
anslaas som en Dommedagsakkord „Stansningen". Thi 
hvem er det, der siger disse Ord? Kristus! Men Kristus 
i Fornedrelsen! Man maa ikke narre sig selv med den 
senere Viden om Kristendommens Sejer paa Jorden, saa 
man glemmer, at dengang Ordene lød, var det i Menneskenes 
Øjne en Skændsel at indlade sig med Kristus, livsfarligt 
at lade sig hjælpe af ham. Det gælder om at blive sam- 

tidig med Begivenheden, hvis man vil forstaa den. Denne 
Samtidighed er Troens Betingelse og nærmere bestemmet 
er den Troen. 

Men med Samtidigheden kommer ogsaa Troens nega- 
tive Kjendemærke: Forargelsens Mulighed: »Det er den 
fornedrede Jesus Kristus, der har sagt hine Ord. Og 
intet Ord af Kristus, ikke et eneste har Du Lov at til- 
egne dig, du har ikke mindste Del i ham, ikke i fjerneste 
Maade Samfund med ham, hvis Du ikke er blevet saaledes 
samtidig med ham i hans Fornedrelse, at Du ganske som 
de Samtidige har maattet blive opmærksom paa den For- 
maning af ham: salig den, som ikke forarges paa mig«. 
Altsaa: det ringe, fattige Menneske, med tolv stakkels Di- 
sciple af den simpleste Klasse i Folket, en Tidlang Gjen- 
stand for Nysgjerrighed, senere kun i Selskab med Syndere, 
Toldere, Spedalske, Afsindige; thi det gjaldt Ære, Liv og 
Gods, i hvert Fald at blive udstødt af Synagogen, blot 
man lod sig hjælpe af ham. Kommer nu hid, alle I, 
som arbejde og ere besværede! — >0 min Ven, om du 
var døv og blind og halt og spedalsk o. s. v. o. s. v., om 
du, hvad aldrig før er hørt eller set, forenede alle menne- 
skelige Elendigheder i din Elendighed — og om han ved 
et Mirakel vilde hjælpe dig: det var dog muligt at du 
(og dette er det menneskelige) mere end alle disse Lidel- 
ser frygtede den Straf, der var blevet sat paa at lade sig 
hjælpe af ham, den Straf at udstødes af Samfundet med 
andre Mennesker, at forhaanes, bespottes Dag ud og Dag 
ind, maaske at miste Livet.... »Kommer hid, kommer 
hid, alle, alle I, som arbejde og ere besværede, o, kom- 
mer hid, se, han indbyder Eder, han aabner sin Favn!« 
O, naar en pyntelig Mand i Silke siger dette med en. 
behagelig, velklingende Stemme, saa det } r ndelig giver 
Gjenlyd i de dejlige Hvælvinger, en Silkemand, der ud- 

breder Ære og Anseelse over det at høre ham; o, naar 
en Konge i Purpur og Fløjl siger dette med Juletræet 
i Baggrunden, hvorpaa alle de herlige Goder hænger, 
som han agter at uddele : ja, ikke sandt, saa er der Me- 
ning deri? Men hvad Mening du end har derom, saa 
meget er vist, det er ikke Kristendom, det er lige det 
modsatte, Kristendommen saa stik imod, som det er mu- 
ligt; thi husk paa Indbyderen!« 

I andet Afsnit analyseres Forargelsens Mulighed. 
Forargelsen paa Kristus forholder sig væsenlig til Gud- 
mennesket. Naar Gudmenneske-Ideen opfattes spekula- 
tivt som den spekulative Enhed af Bestemmelserne: Gud 
og Menneske, saa er der Ingenting i Vejen, Gudbevares! 
saa kommer Forargelsen ikke frem, men — saa kommer 
Troen rigtignok heller ikke. »Nej, Situationen hører med 
til Gudmennesket, Situationen, at et enkelt Menneske, 
som staar ved Siden af dig, er Gudmennesket. Gud- 
menuesket er ikke Enheden af Gud og Menneske; saadan 
Terminologi er dybsindig Øjenforblændelse. Gudmennesket 
er Enheden af Gud og et enkelt Menneske*« Den -anden 
Hovedform af Forargelsen er i Forhold til det at være 
Kristen og gaar paa Lidelsen som Efterfølgelsens Konse- 
kvens. Thi ikke enhver Lidelse er »Efterfølgelse«. Det 
afgjørende for den kristelige Lidelse er Frivilligheden, 
den frivillige Lidelse for Læren og saa Forargelsens 
Mulighed: at man skal lide for Sandheden. Ved For- 
argelsens Mulighed faar den Kristnes Lidelse et Plus, 
som karakteriserer den fremfor enhver anden. Kristen- 
hedens Affald fra den sande Kristendom er bl. a. kjendelig 
paa, at Forargelsens Mulighed ogsaa paa dette Punkt er 
gaaet ud. >I den bestaaende Kristenhed lever vi saadan 
alle i en dvask og intet mindre end lidenskabelig For- 
visning om, at vi nok allesammen saadan bliver salige. 

Hvor skulde saa Forargelsens Mulighed komme fra for det 
naturlige Menneske i Henseende til det at blive Kristen? 
»Der er i Kristenheden en evindelig Prædiken om, hvad 
der saa skete efter Kristi Død, hvorledes han sejrede, 
og hans Lære sejrrigt erobrede hele Verden, kort man 
hører lutter Prædikener, der mere passende kunde ende 
med Hurra end med Amen. Nej, Kristi Liv paa Jorden, 
det er Paradigmet, det er i Lighed dermed jeg og enhver 
Kristen skal stræbe at danne sit Liv, og dette er Prædike- 
nens væsenlige Gjenstand, dertil skal den tjene, til at 
holde mig i Aande, naar jeg vil blive sløv, og til at 
styrke, naar man bliver forsagt«. Men at lide i Lighed 
med Kristus vil ikke sige at døje Gjenvordighed eller 
lide Modgang i al Almindelighed, nej, det vil sige: »at 
lide ondt af Mennesker, fordi man som Kristen, eller i 
at være Kristen, vil og beflitter sig paa det gode, saa 
man kunde undgaa denne Lidelse ved at lade være at 
ville det gode«. Og hertil kommer altsaa som Tilgift 
den stadige Tilstedeværelse af Forargelsens Mulighed, 
som stadig skal holdes nede. Kristus led denne Smerte 
og i den sin dybeste Smerte, da han paa Korset sagde 
hine Ord, de frygteligste, Verden har hørt; »Min Gud, 
hvi har du forladt mig!« 

Tredje Afsnit bestaar af syv Taler over Skriftstedet: 
»Og jeg, naar jeg er ophøjet fra Jorden, vil jeg drage 
alle til mig«. Det er Forsoningens Evangelium, der til 
Slutning forkyndes, — men med stadig Fremhæven af 
Betingelsen, derfor stadig »bagfra saarende«. F. Ex.: 
anden Tale: det er den Ophøjede, der vil drage alle til 
sig, men — det er den Fornedrede, der har sagt det! 
»Du slipper ikke fra Fornedrelsen; thi minder Ordet om 
Ophøjelsen, saa minder den Talende om Fornedrelsen. 
Du kan ikke vælge én af Delene uden at forskylde en 

Usandhed«. Tredje Tale: Synet af den Fornedrede maa 
bevæge til — at ville følge ham efter. »Saaledes be- 
vægede det Apostlene, der intet vidste og intet vilde vide 
uden Kristum og ham korsfæstet — kan det ikke ogsaa 
bevæge dig saaledes? Deraf følger ikke, at du bliver en 
Apostel, formasteligt! Nej, deraf følger blot, at du bliver 
en Kristen.« Femte Tale: Kirken bliver den triumferende 
Kirke — i Evigheden; men i Timelighed.en er den 
stridende og bliver ikke andet. »Kristus var Sandheden, 
var Vejen, eller var Vejen i den Forstand, at Sandheden 
er Vejen. At han har tilbagelagt »Vejen«, forandrer jo 
aldeles intet i Forholdet for Efterfølgeren, der, hvis han 
er af Sandheden og vil være af Sandheden, kun kan det 
ved at gaa ad »Vejen«; at der til en given Tid har levet 
tredive Slægter, som har tilbagelagt Vejen, forandrer al- 
deles intet i Forholdet for den næste Slægt eller for hver 
enkelt i denne, der maa begynde aldeles paa samme Sted, 
forfra, ved Vejens Begyndelse, for saa at tilbagelægge 
den. Der bliver saaledes aldeles ingen Anledning eller 
Lejlighed til at triumfere; thi kun den kunde triumfere, 
der har tilbagelagt Vejen, men han er ikke mere i denne 
Verden, han er indgaaet i Højheden, som Kristus jo ogsaa 
var Vejen, da han fo'r til Himmels. Vil derimod en 
Senere tage Anledning til at triumfere deraf, at en Tid- 
ligere har tilbagelagt Vejen, da er dette jo ligesaa taabe- 
ligt som, hvis en Student vilde triumfere i Anledning af, 
at en anden Student havde taget sin Examen.« 

Karakteristisk slutter Betragtningen med en ret be- 
stemt Afvisning af Menighed stanken. »Et saadant Be- 
greb som » Menighed«, hvormed man ogsaa i disse Tider 
har havt saa travlt, er, anvendt paa dette Liv, egenlig 
en Utaalmodighedens Forudgriben af det evige . . , Kriste- 
lig strides der bestandig af Enkelte; thi det er just 

Aand, at hver er Enkelt for Gud, at »Fællesskab« er en 
lavere Bestemmelse end »den enkelte«, hvad enhver kan 
og skal være .... Menigheden tilhører derfor egenlig 
først Evigheden; »Menigheden« er i Ro, hvad »den 
enkelte« er i Uro. Men dette Liv er jo just Prøvens, 
Uroens Tid, derfor har »Menigheden« ikke hjemme i 
Tiden, men først i Evigheden, hvor den er i Eo, Sam- 
lingen af alle de enkelte, derbestode i Striden og Prøven.« 

At Anti-climacus ikke fra et saadant Syn paa Menig- 
hedsbegrebet uden Selvmodsigelse kan faa Forsoningslæren 
anbragt, er forud indlysende. Jeg skal imidlertid ikke 
opholde mig ved yderligere Paavisning af den uløselige 
Splid mellem Forsoningsdogmet i kristelig Forstand og 
Individualismen, eftersom jeg paa et tidligere Sted (i 
Anledning af »Filosofiske Smuler«) har udviklet det for- 
nødne. Men hvad der ikke bør glemmes er, at »Ind- 
øvelse i Kristendom« indeholder en saa dybsindig og 
mægtig Redegjørelse for den nøje Sammenhæng mellem 
Forsoningsdogmet og Kristi Liv i Fornedrelsen, at noget 
tilsvarende neppe er set siden de store Kirkelæreres Tid. 
Anti-climacus , Fremstilling af »Samtidigheden« og »For- 
argelsens Mulighed« er noget af det største, den kristne 
Kirkes Forfattere har frembragt. 

Men netop denne Fremstiling gjør det hele vældige 
A'ærk til en eneste knusende Polemik mod den besfcaaende 
Kirke, en Polemik, der strækker sig fra Forordet til 
det sidste Blad. Og derved blev den tillige, hvad Kierke- 
gaard var sig fuldt bevidst, et Angreb paa den danske 
Statskirkes Primas, Biskop Mynster, der ganske rigtigt 
blev yderst fortørnet over den*). Angrebets værste Brod 



*) .,Den Bog har forbitret mig meget", sagde Mynster til Paulli, 
..det er en vanhellig Leg med det hellige/ 

var, at Anti-climacus kun syntes at trække den lige- 
fremme Konsekvens af Mynsters egen Forkyndelse. Men 
netop herved tilbødes der, hvad Kierkegaard ogsaa var 
sig bevidst, Mynster en Mulighed for at tage sig den 
hele Tankegang til Indtægt, indordne den under sig ved 
at erklære den for den ideale Sandhed og saa anbringe 
det humane som en Formildelse. Det var dette, Kierke- 
gaard haabede, han vilde gjøre; thi intet laa Kierke- 
gaards Naturel fjernere end at slutte sig til Oppositionen 
mod det bestaaende. Desuden nærede han varm Hen- 
givenhed for Mynster, stod i stadig personligt Forhold 
til ham, og benyttede hans Prædikener til sin daglige 
Andagt; saaledes »raadførte« han sig med dem, da han 
planlagde Angrebet paa Corsaren. Endnu i 1846 tænkte 
han paa at tilegne Mynster en Bog, men allerede Aaret 
efter nævner han i Dagbogen »Forgudelse af det be- 
staaende« som »Mynsters Kætteri«. Altsaa: Mynster 
kunde, hvis han vilde, bruge hele Kierkegaards Arbejde 
som et Vaaben mod den kirkelige Opposition; der be- 
høvedes kun en Indrømmelse af, at her var de kristelige 
Idealer forkyndt i deres Renhed, saa vilde Kierkegaard 
have set det som sin Opgave ikke at protestere det be- 
staaende, men »at indaande det Inderlighed«. 

Men en saadan Indrømmelse saa Mynster sig ikke i 
Stand til at give. Man gjør ham sikkert Uret, naar man 
i hans Stilling til Kierkegaard kun ser verdslig Frygt og 
Karaktersvaghed. Hans hele Syn paa Kristendommen, farvet 
som det var af æstetiske og humane Elementer, var væsens- 
forskelligt fra Kierkegaards og maatte nødvendig oprøres 
ved de Konsekvenser, han trak. Uheldigvis fandt hans For- 
kyndelse intet klart og bestemt Udtryk for denne Væsens- 
forskjel. 

Det var »det nye Testamentes« Kristendom, som 



192 

ogsaa Mynster prædikede, og hans Prædiken gav ingen 
Forklaring af det »springende Punkt« : Forholdet mellem 
»Efterfølgelsen« i Kierkegaards Betydning af Ordet (o: 
det nye Testamentes Apostelskema) og Nutidens Ændring 
deraf. Mynsters Fejl var, at han ikke blev sig Inkonse- 
kvensen bevidst. Men det vilde være ubilligt at anlægge 
Idealets Maalestok paa en Mand, der aldrig selv gjorde 
Prætensioner i den Retning. Det graverende fremkom 
derfor først, da Martensen efter Mynsters Død erklærede 
ham for »et Sandhedsvidne«, og først da var det ogsaa, 
at Kierkegaard skred til Regnskabets endelige Opgjørelse. 

Inden jeg gaar over til dette sidste stormfulde Ka- 
pitel af Kierkegaards Historie, maa jeg endnu nævne et 
Par mindre Skrifter af ham, der betegner Forfatterskabets 
formelle Afslutning. Med ,,To Taler ved Altergangen om 
Fredagen" (1851) tilegner Kierkegaard sin hele Forfatter- 
virksomhed, »hvad den var fra Begyndelsen«, til »en 
Ubenævnt, hvis Navn engang vil nævnes« o: hans tid- 
ligere Forlovede. Talerne gjennemgaar for sidste Gang i 
Talers Form Forsoningens Evangelium og fører saaledes 
det hele Forfatterskab til Hvile »ved Alterets Fod«. Man 
bør lægge Mærke til, at Kierkegaard i Forordet udtrykkelig 
erklærer, at han »ingenlunde kalder sig et Sandheds- 
vidne«, men kun en egen Art Digter og Tænker, der 
uden Myndighed intet nyt har havt at bringe, men kun har 
villet »læse de individuelle, humane Existensforholds Ur- 
skrift, det gamle, bekjendte og fra Fædrene overleverede 
igjennem endnu engang, om muligt paa en inderligere 
Maade.« 

I en lille Oversigt; „Om min Forfattervirksomhed" 
(1851) gav Kierkegaard saa samtidig sine Læsere Nøglen 
til Forfatterskabets Bevægelse fra det æstetiske til det 

religiøse, en Bevægelse, som han kalder sin egen Op- 
dragelse ved Forsynet. 

Endelig i Skriftet: „Til Sélvprøvelse" (1851), der 
mesterlig ligesom repeterer Kierkegaards Kristendoms- 
opfattelse i populær Fremstilling, og hvori han gjentager, 
at han er »uden Myndighed« og ikke kalder sig et Sand- 
hedsvidne, lægger han ligesom Mynster Indrømmelsen 
paa Læberne med følgende Ord: »Der er iblandt os en 
højærværdig Olding, denne Kirkes øverste Gejstlige; det 
han, hans »Prædiken« har yillet, det samme er det, jeg 
vil, kun én Tene stærkere, hvad der ligger i min Per- 
sonligheds Forskjellighed, og hvad Tidens Forskjellighed 
kræver.« 

Mynster, som trods sin Forbitrelse over »Indøvelse i 
Kristendom« officielt havde tiet ganske stille, — tav 
fremdeles! 

XXV. 
Den siste Kamp. »Øjeblikket«. Død. 



Der hengik omtrent tre Aar, hvori Kierkegaard for- 
holdt sig afventende og intet andet udgav end nye Oplag 
af tidligere Skrifter. Da indtraf 30te Januar 1854 Bi- 
skop Mynsters Død, og paa Prædikestolen forherligede 
Martensen, hvem alle betragtede som selvskreven Arvtager 
til Bispeembedet, den Afdøde som »et Sandhedsvidne, 
et af de rette Sandhedsvidner«, et Led af »den hellige 
Kjæde af Sandhedsvidner, som strækker sig gjennem 
Tiderne fra Apostlenes Dage«. Denne — Taktløshed 
gav Kierkegaard Pennen i Haanden. Han nedskrev 
strax sin Protest, men holdt den med Overlæg tilbage 
det meste af et Aar for ikke at blive taget til Indtægt 
af den Opposition, der med Kong Frederik den Syvende 
i Spidsen ønskede Professor Clausen foretrukket ved 
Besættelsen af den ledige Bispestol. Først da Ministeriet 
mod Kongens Villie — Frederik den Syvende skal endog 
ved den Lejlighed have nedlagt Begjeringen i otte Timer, 
hvori altsaa Prins Ferdinand var Danmarks Konge — 
havde tvunget Martensens Ansættelse igjennem, indgav 
Kierkegaard sin Artikel til »Fædrelandet« : » Var Biskop 
Mynster et »Sandhedsvidne* , et af »de rette Sandheds- 
vidner« — er dette Sandhed?« (18 December 1854). 
Hermed var Krigen erklæret. 

Kierkegaards Dagbøger fra disse siste Aar af hans 
Liv indeholder ingen Oplysninger om de sjælelige Kampe, 
han utvivlsomt i denne Anledning har ført med sig selv ; 
men enhver, der har blot det fjerneste Kjendskab til 
hans Natur, vil indse, at det maa have været med den 
største Selvovervindelse, han gik til dette siste frygtelige 
Opgjør, hvis Omfang han alene blandt alle Dalevende 
nogenledes kunde forudberegne. 

I sin første Fase rettedes Angrebet mod hin Ud- 
talelse af Martensen og vakte naturligvis, ved det odiøse 
i at forklejne en Afdød, al Spidsborgerlighedens For- 
argelse i videste Maal. Kun Rasmus Nielsen havde 
Mod til offenlig i »Fædrelandet« at kalde Kierkegaards 
Handling »en god Gjerning«. 

Men efter en Taushed, hvori han ventede paa Mar- 
tensens Svar — forgjæves — , udvider Kierkegaard An- 
grebet. Han demaskerer alle sine Batterier og lader 
den samlede Ud spille mod den bestaaende »Kristenhed«, 
mod Statskirken, Præsterne og deres »kriminelle« For- 
falskning af Kristendommen. 

I Flyvebladet: »Dette skal siges, saa være det da 
sagt« (24de Maj 1855) angives det Thema, som »Øje- 
blikkets« ni Numre varierer: »Hvo du end er, hvilket 
dit Liv forresten er, min Ven, ved (hvis du ellers del- 
tager i den) at lade være at deltage i den offenlige 
Gudsdyrkelse, som den nu er (med Paastand paa at 
være det nye Testamentes Kristendom), har du bestandig 
én og en stor Skyld mindre, du deltager ikke i at holde 
Gud for Nar ved at kalde det nye Testamentes Kristen- 
dom, hvad der ikke er det nye Testamentes Kristendom*. 

Jeg skal ikke opholde mig ved den snart frygtelig 
vittige, snart dialektisk sønderlemmende, altid glimrende 
veltalende Maade, hvorpaa »Øjeblikket« vender og drejer 

13* 

dette Emne. Langt vigtigere er det at trænge tilbunds 
i selve Angrebets inderste Kjærne. 

Først maa det da bemærkes, at den Position, Kierke- 
gaard havde valgt, formelt set, var ganske uindtagelig. 
Han indskrænkede sig jo nemlig til at slaa den ortodoxe 
protestantiske Kirke med dens egne Konsekvenser. Hvad 
var der at svare, naar han sagde til Præsterne: I præ- 
diker fra Prædikestolene det nyeTestamentes Kristendom, 
I lærer, at det er Fordringen at følge Kristus efter; 
tør I paastaa, at I praktiserer denne Lære i Eders Liv, 
eller at det endog i mindste Maade er anlagt i Retning 
af Efterfølgelse? Her er slet ikke Tale om, hvorvidt 
Kristendommen er Sandhed, men om, at I, som ud- 
trykkelig anerkjender den for Sandhed, at I forraader 
den i Eders Liv. Den officielle Kristendom med dens 
1000 Levebrød er en Parodi paa det nye Testamentes 
Kristendom, Apostlenes og Martyrernes Kristendom. Og 
Kierkegaard værger sig for en Sikkerheds Skyld mod 
den Misforstaaelse, at han selv skulde være et Sandheds- 
vidne; han er kun et »Politi talent«, som har opdaget 
denne Kristenhedens og Præsternes »uhyre Gavtyvestreg« 
og nu fordrer »Redelighed«, ærlig Tilstaaelse. Men som 
en nødvendig Betingelse for, at denne Tilstaaelse kan 
blive paalidelig, mener han rigtignok, at Statskirken 
maa bort. 

Som sagt, formelt er denne Position uangribelig. 
Indlæggene mod Kierkegaard fra kirkelig Side er i 
deres utrolige Tarvelighed det kraftigste Vidnesbyrd i 
saa Henseende. Grundtvig følte sig ikke foranlediget til 
at udtale sig. Den danske Kirkes eneste myndige Røst 
tav, og Tidens intelligenteste Aand (Rasmus Nielsen) 
tog Parti for Angriberen. 

Den ortodox protestantiske Kirkes Afmagt overfor 

Kierkegaards Angreb er en Følge af den Sammenblanding 
af uensartede Bestanddele, som historisk udgjør dens 
Grundvold. Luthers store protestantiske Princip : »Ingen 
mellem Gud og Mennesket!«, som var Kjærnen i hans 
første Skrifter, formørkedes siden noget ved den Maade, 
hvorpaa han — af taktiske Grunde — maatte skyde 
den hellige Skrift i Forgrunden. Dette første Affald fra 
Protestantismens rene Tanke, som fremkaldte hele den 
uendelige ortodoxe Theologi, førte snart det andet med 
sig: Etableringen af Statskirken. Mod Statskirken 
retter Kierkegaard sit Angreb, men Bibelforgudelsen 
fastholder han, rigtignok saaledes, at han (som alle Bibel- 
theologer) betinger sig Retten til at læse Bibelen paa 
sin egen Vis. Det mærkelige er nu, at han under denne 
Manøvre ikke blot tilføjer den protestantiske Ortodoxi 
et uhelbredeligt Saar, men samtidig kommer til at saare 
sig selv dybere og uhelbredeligere end nogensinde. 
Det er Kierkegaards siste store kapitale Selvmodsigelse, 
vi her staa overfor; for at forstaa hans Betydning er 
det saare vigtigt at klare sig dette Punkt rigtig til 
Bunds. 

Kierkegaard begyndte sin Kristendomsforkyndelse 
med at stille Individet absolut alene overfor Gud, og 
denne sin Protestantisme forstaar han i ren individualistisk 
Aand. Individet er i al Evighed sig selv som Enkelt- 
væsen; de andre kommer ham væsenlig slet ikke ved. 
I Skrift efter Skrift hævder Kierkegaards Pseudonymer 
og han selv »Subjektiviteten« som Sandheden. Ikke 
hvad du tror, men hvordan du tror, er det af gj ørende. 
Det eneste objektive, Kristendommen behøver, er ifølge 
»Filosofiske Smuler« og »Efterskriften« Overleveringen 
om det blotte Faktum, at Kristus har levet og er død. 
— Allerede i Sammenstødet med »Corsaren« opdagede 

Kierkegaard imidlertid, at Kristendommen ikke lader sig 
afslutte i subjektiv Inderlighed ; den fordrer sit objektive 
Udtryk i Lidelsen, Martyriet, Kampen med Verden. 
Han finder sig her i Overensstemmelse med det Livs- 
skema, som den ortodoxe Kirke ifølge sin Bibellære 
maatte erkjende for det rette: Kristi Efterfølgelse. Og 
uden at opdage Selvmodsigelsen stiller nu Kierkegaard, 
— Inderlighedens, Subjektivitetens Talsmand! — Kravet 
saa objektivt, at han af alle og til alle Tider fordrer 
Martyriet i nøjagtig samme Form: Kristus var ikke gift, 
ergo maa den sande Kristne heller ikke være det, Kristus 
ejede ikke det, han kunde hælde sit Hoved til, ergo maa 
den sande Kristne ikke eje mere, Kristus døde Martyriets 
Død, ergo skulde den sande Kristne egenlig helst komme 
afdage paa samme Maade o. s. v. Og i Modsætning til 
Fremgangsmaaden i de tidligere Værker, hober han i 
» Øjeblikket« Skriftsted paa Skriftsted*), vilkaarligt ud- 
revne af Sammenhængen og saare »frit« fortolkede, forat 
godtgjøre det »paradoxe« Faktum, at Kristendommen 
egenlig aldrig er kommet ind i Verden: »Det blev ved 
Forbilledet og højst Apostlene«. Alle senere saakaldte 
Kristne har ikke Ret til Navnet, fordi de ikke har levet 
efter samme Skema. At opstille et bestemt Existens- 
skema én Gang for alle, gjældende for alle Tider og for 
alle Mennesker, er væsenlig Aandløshed. Med Rette 
kalder Sibbern Kierkegaards Standpunkt i »Øjeblikket« 
filistrøst. Det interessante og betydningsfulde er, at 
netop Kierkegaard skulde forskylde denne Aandløshed! 



*) Efter at han ved Affæren med Magister Adler er blevet op- 
mærksom paa, at han uden et objektivt Grundlag ikke kan 
skælne mellem den sande og den falske Apostel, holder han 
med stigende Stædighed fast ved selve Bihelordet som Norm 
for Menneskelivet. 

At Kierkegaard saaledes Ted sin Banes Slutning 
langsomt, men konsekvent og sikkert er ført til den 
mest skærende Selvmodsigelse, beror inderst inde paa 
Forudsætningerne. Individualisme og Kristendom lader 
sig ikke forene, Bibelortodoxi og Individualisme lige 
saa lidt. At Kierkegaard ikke opdagede Selvmodsigelsen, 
beror paa Lidenskabens Overvægt over Reflexionen i 
hans personlige Anlæg. 

Den socialistiske Opfattelse af Kristendommen har 
overfor Kierkegaards tidligere Forfatterskab den Opgave 
at afvise Individualismens Overgreb; men paa dette 
siste Punkt kommer den, mærkelig nok, til at hævde 
Individualismens relative Ret overfor ham. For Grundtvig 
er Kristendommen den absolute Sandhed, der opklarer 
Tilværelsens inderste Mening, dens Komme til Verden 
er »Tidens Fylde«, Historiens centrale Krise, hvori dens 
Grundtanke aabenbares, og Maalestokken bliver til. Men 
netop derfor er den tillige for hver Enkelt lians indivi- 
duelle Forklaring og Maalestok. Hvert enkelt Folk op- 
lever sin historiske Krise i det Øjeblik, hvor Folkets 
Aand for Alvor mødes med Kristendommens. Det til- 
egner sig da Kristendommen paa sin Vis og finder sin 
Gaades Løsning i den. Nordboens Kristendom og Syd- 
boens Kristendom er to forskjellige Udtryk, Midalderens 
og Nutidens ligeledes. Og hvad der gjælder om Folke- 
racerne, gjælder paa tilsvarende Maade om de enkelte 
Individer. Hvert enkelt Individ, der bliver kristen, 
møder i Kristendommens Forkyndelse sit Ideal og for- 
staar det paa sin Maade. Derfor bliver Fordringen, om- 
end i sit Væsen evig den samme, dog i sin Form skif- 
tende med Tidernes og Individernes Vilkaar. Og at det 
absolute saaledes kan leve i det relative uden at forgaa, 
beror atter paa, at Modsætningen ikke er absolut, at en 

evig Væsenssammenhæng forener alle de relative Udtryk 
for det absolute Ene, som ingen Dødelig har set ander- 
ledes end paa sin Maade*). Denne Anskuelse giver 
Individerne og Slægten deres fulde Ret; den bevarer 
Dialektiken med Kontinuiteten. For Kierkegaard var 
Historien derimod en Række Taabeligheder og Forvansk- 
ninger, intet andet. »Man har ofte nok«, skriver han i 
»Øjeblikket«, »sammenlignet Historien med en Proces. 
Billedet kan være ganske betegnende, vel at mærke naar 
det forstaas rigtigt. Man taler om en Affiltreringsproces ; 
Vand filtreres, afsætter i denne Proces de urene Bestand- 
dele. Ganske i modsat Forstand er Historien en Proces. 
Ideen anbringes og gaar nu ind i Historiens Proces. 
Men denne bestaar uheldigvis ikke i — latterlige An- 
tagelse! — at lutre Ideen, der aldrig er renere end i 
sit Første, nej den bestaar i stadig tiltagende at for- 
kludre, forsludre, forvrøvle Ideen, at forbruge Ideen, at 
— det modsatte af at filtrere — anbringe de, oprindeligt 
manglende urene Bestanddele, indtil det tilsist ved en 
Række Slægters begejstrede og af hinanden gjensidig 
anerkjendte successive Samvirken er naaet, at Ideen er 
aldeles gaaet ud, det modsatte af Ideen blevet det, som 
nu kaldes Ideen, hvilket paastaas at være naaet ved den 
historiske Proces, hvori Ideen lutres og forædles«. 



*) Mærkelig nok findes i E. P. 1851—53 et Par Udtalelser, som 
viser, at Kierkegaard selv har anet Modsigelsen. Saaledes 
hedder det S. 295: „Nej, uden videre kan Forbillederne ikke 
efterlignes . . . End ikke Apostelen er ganske ligefrem For- 
billedet . . . Overhovedet saaledes maa intet Forbillede være, 
thi saa bliver Menneskenes Liv ikke strengt nok i det egne 
Ansvar." Og S. 301 skriver han: „Hver Enkelt maa saa at 
sige oversætte Guds Befaling in concreto*. Men denne sunde 
og sande Opfattelse er en Rest af hans oprindelige friere 
Syn. 1 „Øjeblikket* er der intet Spor tilbage. 

Kierkegaards Foragt for Historien, som for alt so- 
cialt, tillader ham — trods sin Forgudelse af det nye 
Testaments Bogstav — ret vilkaarlige Udlægninger 
deraf. Det mest karakteristiske for disse er den Maade, 
hvorpaa han overalt søger at hævde Martyriet som 
Kristenlivets Norm. Askesen er for Kierkegaard ikke et 
Middel til Opnaaelsen af den Aandens Frigjørelse, som 
er al Religions højeste Maal, den er ham selve Livets 
Formaal. Naar han skal forestille sig Saligheden, har 
han intet andet Indhold at fylde den ud med end »Erin- 
dringen om de for Sandheden udstandne Lidelser; hans 
uhyre Reduktion af alt menneskeligt lader intet andet 
blive tilbage. Med Hensyn til hans Bibelfortolkninger i 
denne Retning er de naive Sofismer, hvormed han søger 
at bortforklare Kristi Nærværelse ved Brylluppet i Kana, 
tilstrækkeligt betegnende; men endnu mere værd at 
lægge Mærke til er den Omstændighed, at han overfor 
Kristi Helbred elsesmirakler uden videre drister sig til 
at erklære deres reelle Indhold for det ligegyldige. Det 
var ifølge Kierkegaard ingenlunde forat gjøre de Syge 
og Spedalske Livet behageligere (altsaa ikke af humane 
Grunde), at Kristus helbredede dem, men udelukkende 
forat »gjøre opmærksom« (Se f. Ex. »Indøvelse i Kristen- 
dom c S. 135), saa han for saa vidt lige saa godt kunde 
have brugt det omvendte Mirakel: at gjøre de Sunde 
spedalske, ja, i Overensstemmelse med Kierkegaards 
Dialektik, næsten bedre, fordi Misforstaaelsen da lettere 
lod sig afværge. End ikke den negative Form for social 
Følelse : Medlidenheden, som hans Aandsfrænde Schopen- 
hauer anerkjender, faar altsaa hos Kierkegaard Lov til 
at bestaa. Dermed har maaske hans Individualisme 
naaet den yderste Spids. 

Ogsaa paa dette Punkt bringer den socialistiske 

Kristendomsopfattelse Korrektivet. Hvor Askesen ikke 
medfører Fremskridt i det menneskelige, er den for- 
kastelig og ingenlunde i Overensstemmelse med den, 
Kristus og hans Apostle øvede. Askesen for dens egen 
Skyld, som selvgyldigt Formaal, er en Opfindelse af en 
hel anden Aand end den kristne. 

Under Udgivelsen af »Øjeblikket«, som udkom i ni 
Numre, blev Kierkegaard syg og lod sig 2den Oktober 
1855 indlægge paa Frederiks Hospital. Han var selv 
klar over, at det var Døden, der kom, og han ønskede 
intet andet. Hans Formue var opbrugt, hans Kræfter 
ligesaa, og for hans Bestræbelse maatte Døden netop 
nu blive det mægtigste Agitationsmiddel af alle. »Bomben 
springer, og saa tænder det« , sagde han paa Døds- 
lejet i en af sine Samtaler med Ungdomsvennen Emil 
Boesen. 

Og i Sandhed: da Dødsbudskabet Ilte November 
1855 lød over Norden, var dette maaske et stærkere 
virkende »Øjeblik« end alle de trykte »Øjeblikke« til- 
sammen. Hvorledes man end dømte om hans Optræden, 
saa meget forstod enhver, at en mægtig Aand, en ene- 
staaende Evne, en Sjæl med en brændende, lidenskabelig 
Kjærlighed til Idealet nu var gaaet bort fra Timelig- 
heden. Tilbage blev hans Værk og den Vækkelse t der 
udgik fra ham, en Maning til Eftertanke over Tilværel- 
sens dybeste Spørgsmaal, som i Lys af det Liv, der nu 
havde fundet sin Afslutning paa Jorden, nødvendig 
maatte gribe enhver, der havde Øren at høre med og 
ikke forsætlig lukkede dem til. 

Kierkegaard døde uden at faa Alterens Sakramente, 
da han vægrede sig ved at modtage det af en Præsts 
Haand. Ligeledes nægtede han at se sin Broder, Præ- 
sten P. Chr. Kierkegaard, som gjentagne Gange be- 

gjærede at tale med ham. Paa hans Grav findes intet 
Monument eller Mindesmærke. Broderen udgav efter 
hans Død 1859 »Synspunktet for min Forfattervirksomhed« 
og 1876 »Dømmer selv«, en Fortsættelse af »Til Selv- 
prøvelse«. Easmus Nielsen samlede hans Bladartikler 
med Bilag 1857. Dagbøgerne er udgivne i ti Bind 
(1869—1881) af H. P. Barfod og Tyskeren H. Gottsched. 



XXVI. 
Slutning. Oversigt. 



Kierkegaards Livsværk har for det første den Be- 
tydning indirekte at have godtgjort Umuligheden af en 
Forening mellem Kristendom og Individualisme. Men 
hans Forkyndelse har tillige positiv Betydning for den 
socialistiske Kristendomsopfattelse. Udviklingen af Indi- 
videts Livsanskuelse begynder altid med dets personlige 
Overtagelse af sit eget Selv. Forstaaelsen af Væsens- 
sammenhængen mellem alle Sjæle naaes ikke ved at gaa 
udenom Selvet, men ved at gaa gjennem det. Og til den 
klart bestemte Udredning af Mellemstadiet, til Forhin- 
dring af en karakterlos Sammenrodning af alle Bestem- 
melser og Værdier har ingen bidraget mer end Søren 
Kierkegaard. 

Jeg vil til Slutning forsøge i sammentrængt Form 
at angive Grundlinjerne i hans Forfatterskab. 

Først maa da fremhæves hans Grundsætning, at en 
Filosofis væsenlige Betydning ikke beror paa dens Ud- 
foldelse til Verdensanskuelse, men paa Næringsværdien 
af den Livsanskuelse, den udvikler. 

Tendensen i Retning af Personlighed har Kierke- 
gaard tilfælles med næsten alle de Tænkere, der traadte 

i Opposition til Hegelianismen; men ingen af dem alle 
har gjennemført Tanken med en saadan Alvor, Sandheds- 
kjærlighed og Konsekvens som han. 

Til denne Hævden af .Livsanskuelsens Betydning 
svarer Begreberne Existens, Reduplikation og indirekte 
Methode og den Rolle, de spiller i Kierkegaards Liv og 
Tænkning. En Livsanskuelse, hvorefter der ikke leves, er 
en Tankeløshed eller, hvad værre er, en Løgn. Ved Exi- 
stens forstaar Kierkegaard Individets Forarbejdelse af sit 
individuelle Indhold i Inderlighed, hvorved han atter for- 
staar i Isolation, ensomt, fjernt fra »de andre«; en saa- 
dan Forarbejdelse er umulig uden den subjektive Liden- 
skab i ethisk-religiøs Retning, som man kunde kalde 
Personligheds-lidenskaben, o : Individets ubetingede Attraa 
efter at blive sig selv i højeste Forstand. Lidenskab er 
Grundbetingelsen for Personlighedens Tilblivelse. Per- 
sonlighedens inderste Kjærne er Villien. 

I sit første, som umiddelbar Naturbestemmelse, er 
Lidenskaben Drift. Det karakteristiske for det første Sta- 
dium i Livsanskuelsernes Udvikling er Individets umid- 
delbare Forhold til sin Naturbestemmelse: Individet er, 
hvad det er. Det er det æstetiske Stadium. I sin kon- 
sekvente Selvopløsning, som Kierkegaard har belyst med 
Geniets suveræne Myndighed, er den æstetiske Lidenskab 
Ironi. 

Ironien fører Individet lige hen til Tærskelen af det 
ethiske Stadium. Fortvivlelsen er paa én Gang det æste- 
tiske Stadiums siste og det ethiske Stadiums første. 
Ironien er Ethikerens naturlige Ytringsform, hans »In- 
cognito«. Men Overgangen sker ikke jævnt gjennem en 
Udvikling, den forudsætter et kvalitativt Spring, som ikke 
lader sig optage i nogen Reflexion. Som ethisk bestemt 
Lidenskab er »Fortvivlelsen Anger. Angeren fører i sit 

højeste til den ubetingede Resignation: imod Gud har vi 
altid Uret. 

Idet Resignationen, ligesom Ironien tidligere, for- 
tærer hele Stadiets Indhold og ophæver alle Differenser, 
føres . Individet — stadig fremdrevet af Personligheds- 
lidenskaben — til Tærskelen af det religiøse Stadium, som 
det atter kun »overskrider« ved et kvalitativt Spring. 
Humor er det ethiske Stadiums siste og samtidig det 
religiøse Stadiums første, derfor den religiøse Personlig- 
heds naturlige »Incognito«. 

Karakteristisk for den specifik religiøse Lidenskab er 
for det første Gjentagelsen af det æstetiske Stadiums 
Umiddelbarhed — en af Kierkegaards dybsindigste og 
frugtbareste Tanker — for det andet, at den med fuld 
Bevidsthed retter sig paa Paradoxet, det for Forstanden 
modsigende. 

Ved sin Konflikt med Forstanden er Lidenskaben 
betrygget mod nogensinde at synke ned til en blot theo- 
refcisk Formodnings dvaske Ro. Ogsaa den æstetiske og 
ethiske Lidenskabs Karakter er paa en Maade paradox, 
men i den religiøse Lidenskab, Troen, er Paradoxet den 
absolute Gjenstand, og denne Gjenstand faar atter i Kri- 
stendommen sit historiske Udtryk. 

Gjennem den begejstrede Hævden af »den enkelte* — 
Nerven i Kierkegaards Livsanskuelse — samt gjennem sin 
Oplevelse med »Corsaren« førtes Kierkegaard til en om- 
fattende, lidenskabelig Polemik mod de nivellerende Magter, 
som i Nutiden arbejder hen mod en Tilintetgjørelse af 
Individets aandelige Selvstændighed. Polemiken mod 
Massen, mod Spidsborgerligheden, mod Dagspressen som 
den levendegjorte Uansvarlighed og Upersonlighed hører 
til det betydningsfuldeste Parti af Kierkegaards Livs- 
værk. 

• 

Netop fordi Fremtidsmaalet sikkerlig ligger i So- 
cialismen, er det af dobbelt Betydning, at der advares 
mod den Vej, som* er Karikaturens Afvej. Faren for, at 
Arbejdet paa Virkeliggj øreisen af det socialistiske Ideal 
skal føre til Udslettelse af de individuelle Værdier, hvor- 
paa Livets Farve og Rigdom beror, er maaske Nutidens 
og Fremtidens største og frygteligste. Selv en saa be- 
gejstret Altruist som Stuart Mill gjør indtrængende op- 
mærksom paa, at Europa under en ensidig Udvikling i 
social Retning staar Fare for at stivne i kinesisk Kon- 
servatisme. En filosofisk Udskejelse som Nietzsches ge- 
nialt-afsindige Overmenneske-theori er et Symptom, der 
peger i samme Retning som Kierkegaard. 

Kierkegaards Mangel paa Forstaaelse af det sociale 
Arbejdes Betydning er kun et andet Udtryk for det, der 
er hans Styrke: Personlighedslidenskaben. Han har det 
Fortrin fremfor sine fleste Meningsfæller, at han er ærlig, 
modig og konsekvent. Han gyser ikke tilbage for at er- 
klære, at det er »uethisk at beskæftige sig med Slægtens 
Historie«, ja, han siger endog, at Nutidens store Opfin- 
delser alle ere »i Retning af at udvikle og understøtte 
det Vindbeutelagtige«. Det er Nonsens, at Verden gaar 
frem. Jernbanerne er et Udtryk for Centralisation og 
Nivellering, altsaa for det onde: »Jernbanemanien er al- 
deles et Forsøg å la Babel«. Fotografien udvisker det 
individuelle og gjør Menneskene »overfladiske og ind- 
bildske«. Telegrafen er »et Stempel paa Menneske- 
slægten: du Løgner!« Middelalderen prises, fordi den 
behandlede de Gale som Forbrydere, medens Nutiden 
blødagtig behandler Forbryderne som Gale. Hele Nu- 
tidens videnskabelige og økonomiske Arbejde er »Opsæt- 
sighed mod Gud«. »Livet er en Examen. Alt dette om 
at gavne er pludder.« 

Mod Nutidens sociale Tendens opstiller saa Kierke- 
gaard Kristendommen) og det tragi-komiske i hans Skæbne 
er, at Kristendommens Væsen netop e* socialistisk. Trods 
det værdifulde i Kierkegaards Fremstilling af Kategorier 
som »Samtidigheden«, »Forargelsens Mulighed«, Synden 
som Fortvivlelse o. s. v. kan han dog kun faa sin Krig 
frem ved ensidigt at betone enkelte Sider af Kristen- 
dommen, anbringe dem i en anden Sammenhæng end 
den oprindelige, ja ligefrem forvride de kristelige Grund- 
bestemmelser, til de kommer til at betyde det modsatte 
af, hvad de i Sandhed betyder. Saadanne Paastande 
som, at »det nye Testamentes Kristendom er anti-social«, 
at Kristendommen »aander i dette, at der er Had mel- 
lem Gud og Menneskene«, at Mennesket bør »ene, ube- 
tinget ene spørge om sin Frelse og i uendelig Angst paa 
egne Vegne uendeligt glemme alle Sympathiens Kolli- 
sioner, som vilde han ikke frelses, hvis hans Fader, 
Moder, den Elskede ikke ogsaa blev frelste« — saadanne 
Paastande (fra hans Dagbøger i de siste Aar) antyder 
Eetningen. Selvfølgelig maatte denne Bevægelse hos et 
saa konsekvent Hovede som Søren Kierkegaard føre til 
Selvmodsigelse. Naar han i »Øjeblikket« gjør det til en 
Pligt at kvæle al personlig Frihed og individuel Ejen- 
dommelighed i en slavisk Efterligning af det nye Testa- 
mentes Apostelskema »efter Bogstaven«*), er han kun 
kommet derhen, hvor Udviklingen konsekvent maatte føre 
ham, nemlig til den absolute Selvmodsigelse. 

Genierne er »Menneskehedens Repetenter,« siger Kier- 



*) „Da der ifølge Guds Ord skal være en Kvalitetsforskjel, ja 
en Modsætningsforskjel mellem Gud og Menneskene, saa er 
det jo let at se, at man ene og alene kan faa at vide, hvad 
Kristendora er. ved ubetinget at tage Guds Ord bogstaveligt." 
E. P. 1854-55 S. 21. 

kegaard, det vil sige: de opdager stadig paany og primi- 
tivt de Grundbestemmelser, hvorp^ta Aandslivet hviler. 
Netop fordi de graver ned til Grunden, forser de sig ofte 
paa det særskilte, som de finder, og dog er deres Op- 
dagelser de sande Milepæle paa Slægtens Vej. Det har 
til alle Tider vist sig, at der er mere Næringsværdi i én 
genial »Galskab« end i tusende magre Bedemandssand- 
heder. Men dette, som aldrig maa glemmes, udelukker 
ikke, at den rette Udnyttelse af Geniets Værk, foruden 
Tilegnelsens Begejstring, tillige fordrer den kritiske Ud- 
sondring, som tilfalder de i Regelen ringere og mindre 
primitivt udrustede Hoveder, der følger efter Geniet. 
Rousseaus Paastand, at vi burde vende tilbage til Na- 
turen, førte ikke Menneskene til at slippe Kulturens 
Erhvervelser, den førte derimod til et nyt og uhyre Frem- 
skridt — i Kultur! Kierkegaards Fremhævelse af Indi- 
vidualismens Princip kan meget vel blive et Moment af 
af gj ørende Værdi for Udviklingen, selv om denne bevæger 
sig i den principielt modsatte Retning. 

Men, hvor megen eller liden positiv Betydning man 
nu end tillægger Kierkegaards Forfatterskab, ét er i hvert 
Tilfælde sikkert: naar det er godtgjort, at Individualismen 
ikke kan bringes til at udmunde i Kristendom, og at 
Kristendommen ikke lader sig omdanne til Individualisme, 
saa maa Vejene skilles! Individualismen maa søge sine 
Idealer andetsteds end indenfor Kristendommen. Den 
nærmest følgende Tid har da ogsaa bestandig mere af- 
gjort ført Individualismens Tilhængere over blandt Kri- 
stendommens Modstandere. Og paa den anden Side: 
skal Menneskehedens Forstaaelse og Tilegnelse af de 
kristelige Idealer paany komme i levende Udvikling, 
saa maa det ske paa socialistisk Grundlag. Saalænge 

den protestantiske Theologi fastholder et individuali- 

14 

stisk Udgangspunkt, saalænge der fra kristelig Side knyt- 
tes an ved de individualistiske Synsmaader i ethisk, 
økonomisk, metafysisk og religios Henseende, saalænge 
er den fortsatte Fremvæxt af Kristendommens Aands- 
muligheder i Nutiden foreløbig hæmmet, og Kirkens For- 
svarere vil da bestandig have ondt ved at slippe udenom 
Kierkegaards Konsekvenser og Selvmodsigelser. Tiden 
vil medføre en stedse klarere Forstaaelse af, at kun i 
socialistisk Aand kan Kristendomsforkyndelsen i vor Tid 
vinde den Magt over Sjælene, som følger Sandheden og 
Livet. 

Men linder en saadan Forkyndelse sin Mand, saa 
kunde det vel være, det viste sig, at de kristelige Livs- 
idealer er saa langt fra at være fortærede, at det tvert- 
imod er fra dem, Slægten i stadig Fornyelse skal hente 
Kraft og Ud til sin Vandring gjennem Fremtiden. 

Og sker dette, da vil Tiden ogsaa være kommen til 
den fuldstændige, udtømmende og retfærdige Bedømmelse 
af det uhjTe Tankearbejde og den enestaaende Existens, 
som i Historien er knyttet til Navnet: Søren Kierkegaard. 



ANMÆRKNING. 



Det kj endte Billede af Kierkegaard, som viser ham en 
face (gjengivet i P. Hansens Literaturhistorie), har altid fore- 
kommet mig mistænkeligt. At et Ansigt af en saadan næsten 
raffaelsk Skønhed nogensinde skulde være blevet anset for 
grimt, endsige latterligt, er i høj Grad urimeligt at antage. 
Jeg nærer ingen Tvivl om, at dette Billede er stærkt ideal- 
iseret. For det første peger et senere fremkommet Profil- 
billede i anden Retning, og for det andet har jeg selv været 
saa heldig at opspore et nyt. Det befinder sig i Sorø, i 
Fru Charlotte Ibsens Eje, og er mig ved særdeles Velvillie, 
for hvilken jeg bringer min bedste Tak, overladt til Benyt- 
telse. Det er udført af H. P. Hansen efter Skizzer, som 
han tegnede i Kierkegaards siste Leveaar; Kunstneren har 
endvidere selv skaaret Billedet i Træ, saaledes som det findes 
her i Bogen. Sammenligner man dette Billede med de tid- 
ligere kjendte samt med den Karrikatnr af Kierkegaard, som 
hænger paa Marstrand-udstillingen (tilhørende Hr. Karl Mad- 
sen), synes det utvivlsomt, at Hansens Gjengivelse kommer 
sin Original nærmere end nogen anden hidtil offenliggjort. 
Samtidige, der endnu mindes Søren Kierkegaards Udseende, 
kan bekræfte det. Marstrand tegnede samme Aften, Budskabet 
om Kierkegaards Død bredte sig i Kjøbenhavn, ude hos Dig- 
teren Johannes Fibiger, hvor han tilfældigvis da befandt sig, 
efter Hukommelsen — en af hans Specialiteter! — en Del 
løst skizzerede Rids af Kierkegaard. Det vilde være af Be- 
tydning, hvis man kunde benytte disse Skizzer til Sammen- 
ligning; men de synes desværre at være gaaet tabt. 

